
Povijest Hrvatskoga filološkog društva 1950—1980. 


Prvo desetljeće 


Kad sam izabran za predsjednika Društva na godišnjoj skupštini 
održanoj 28.111965, rekao sam, komemorirajući petnaestu go- 
dišnjicu osnivanja Društva — 14. 1 1950 — kako je Društvo imalo 
sreću da mu je prvih petnaest godina postojanja palo u doba 
snažne dinamike razvitka kulturnoga života socijalističke Titove 
Jugoslavije, poslije oslobođenja, a naročito nakon g. 1948. Veliko 
povijesno Titovo djelo; prekid s tadašnjim Informbiroom, odba- 
civanje sovjetskoga uzora i sovjetskoga tutorstva u kulturnom 
životu Jugoslavije dovelo je do neslućenog procvata na svim po- 
dručjima društvenog, gospodarskog i kulturnog života. Sve se 
činilo otvorenim, sve se moglo, smioni pothvati držali su se pri- 
rodnima i potrebnima, pa su, nošeni krilima toga poleta, mlađi 
i mladi, nakon mnogih prethodnih dogovaranja, odlučili da osnuju 
Društvo. Pritom im je, u velikoj mjeri, pomogla činjenica koju 
mlade zemlje u razvoju nerado spominju, a koja ipak ima presudnu 
važnost u kulturnom životu: tradicija. Od narodnoga preporoda 
naovamo u Hrvatskoj je postojala snažna filološka tradicija — do- 
voljno je spomenuti ime Vatroslava Jagića. Ali kad se i ne zahvati 
tako visoko, povijesna je činjenica da je na hrvatskim gimnazijama 
djelovao velik broj nastavnika, naročito nastavnika materinjega 
jezika i klasične antike, koji su bili dobri stručnjaci i snažne 
ličnosti. 

U času kad se Društvo osnivalo u Zagrebu su djelovala tri 
filologa svjetskoga glasa — abecednim redom: Antun Barac, Stjepan 
Ivšić, Petar Skok. Od te trojice Petar Skok često se zadržavao u 
zgradi Sveučilišta, bolje reći zgradi Filozofskoga i Pravnoga fakul- 
teta, staroj zgradi na Trgu maršala Tita. Kao nastavnik Petar Skok 
— koji je mnogo tražio od svojih studenata za vrijeme njihova 
studija i dobro ih stručno osposobio — nije mnogo mario za nji- 

hovu daljnju sudbinu pošto su završili studij, niti se posvećivao 
odgoju znanstvenoga podmlatka. Ali bio je prisutan i pristupačan, 
pa su se poslije oslobođenja mlađi sveučilišni nastavnici, lektori, 
asistenti, docenti, stali sastajati s njim u njegovoj minijaturnoj 
radnoj sobi, tzv. kabinetu profesora Skoka, prizemno desno, na 
referate, razgovore, savjetovanja koja je on slušao i pratio s dobro- 
hotnim zanimanjem. I ja sam tu redovito sudjelovao. Ti sastanci 
bili su prvo vrelo iz kojega je potekla misao o osnivanju Društva, 
Kad je Ljudevit Jonke u osamnaestom godištu ,Jezika" g. 1970." 
povodom dvadesetgodišnjice postojanja Društva prikazao njegovo 
osnivanje, on to vrelo nije ni spomenuo. On se kao serbokroatist, 
slavist, i nije sastajao s mlađim kolegama neofilolozima u kabinetu 
profesora Skoka, pa možda nije ni znao za te sastanke. On pak 
opširno spominje drugo vrelo iz kojega je jače i odlučnije potekla 
misao o osnivanju Društva — tek to drugo vrelo nije bilo jedino. 
On, Jonke, anglist Josip Torbarina, klasični filolog Veljko Gortan 
i pisac ovih redaka (pridružio nam se obično i filozof Vladimir 
Filipović, kojega Jonke ne spominje) također su u razgovorima 
poticali misao o Društvu te odlučili da ozbiljno rasprave moguć- 
nosti i modus osnivanja. Sastajali bismo se, nas četvorica ili peto- 
rica, en petit comite, polukonspirativno. Jonke spominje da je to 
bilo u tadašnjoj kavani ,,Medulić"; sjećam se da je podatak točan, 
meni je ta pojedinost bila izmakla iz sjećanja, ali mislim da smo se 
sastajali i drugdje. U članku Jonke spominje kakve smo zadatke 
predviđali za djelatnost novoga Društva: trebalo je za hrvatski 
književni jezik stvoriti nove udžbenike, u skladu s napretkom 
znanosti; trebalo se pobrinuti za kodifikaciju pravopisa, pogotovu 
voditi brigu o prilikama koje su vladale u srednjoškolskoj filološkoj 
nastavi. Još smo stvorili jednu tvrdu odluku koja se u daljnjoj 
djelatnosti Društva pokazala vrlo korisnom i vrlo plodnom: trebalo 
je slomiti granice koje su umjetno dijelile filologiju materinjega 





! Jezik", XVIIL/1970, str. 6972. 


11 


jezika od filologija stranih jezika; u svojim zadacima, svojoj proble- 
matici i svojoj metodici znanstvena filologija može biti samo jedna, 
ma o kojem se jeziku radilo. Materinji jezik može zauzimati povla- 
šten položaj samo po broju stručnjaka, radova i publikacija koji 
se njemu posvećuju, a to je u zemlji materinjega jezika prirodna 
pojava — ali u općem znanstvenom interesu stručnjaka, izvan 
praktičnih potreba nastave i jezične kulture u zemlji, stranim 
jezicima treba posvetiti jednaku brigu kao i materinjem. Vrlo je 
značajno kako se među stručnjacima koji su poticali osnivanje 
Društva našao samo jedan serbokroatist, slavist, drugi su bili sami 
neofilolozi — uz jednog klasičnog filologa. 

Spomenuta grupa ,,osnivača"', kako ju je opisao Jonke, ozbilj- 
no se prihvatila posla, pa se 14.11 1950. održala osnivačka skup- 
ština Društva u tradicionalnoj dvorani X stare zgrade Filozofskoga 
fakulteta. Prisutno je bilo petnaest osoba. Za prvoga predsjednika 
Društva izabran je Antun Barac, za prvoga potpredsjednika Stjepan 
Ivšić, za prvoga tajnika pisac ovih redaka. Kako sam ja jedan od 


. suradnika Društva koji je upravo u prvo doba vrlo aktivno sudjelo- 


vao u organizaciji i radu Društva, zapala me časna zadaća da 
pripremim i redigiram Spomenicu koju Društvo izdaje prilikom 
tridesetgodišnjice svoga postojanja i da u njoj, u glavnim obrisima, 
skiciram povijest Društva. 

Antun Barac-ostao je predsjednikom do jeseni 1954, dakle za 
vrijeme triju prvih najvažnijih godina Društva, Stjepan Ivšić ostao 
je potpredsjednikom do svoje smrti (1962). Od mene je tajničku 
dužnost g. 1957. preuzeo Ljudevit Jonke. 

Prvom odboru Društva na čelu s Antunom Barcem kao pred- 
sjednikom treba odati priznanje da je već tokom prve godine svoga 
djelovanja, od jeseni 1951. do kraja 1952. zamislio, pa čak i 
postavio na noge osnovne oblike kasnije aktivnosti Društva. Već 
ujesen 1951. stvorena je odluka da se Društvo treba zalagati za 
izdavanje dvaju časopisa: jednoga za kulturu našega književnog 
jezika, namijenjenoga širokim krugovima čitalaca, pa i srednjo- 
školcima u najvišim razredima, a drugoga sa strogo znanstvenim 

karakterom. Prvi projekt razmjerno se brzo ostvario. Nakon dugih, 
a gdjekada i vrlo oštrih diskusija unutar odbora stvorena je u 
srpnju 1952. odluka da se novi časopis nazove ,Jezik", časopis 
za kulturu hrvatskoga književnog jezika. U veljači 1961. promi- 
jenjen je u podnaslovu pridjev hrvatskoga u hrvatskosrpskoga, 
od XVII godišta, 1969/70. vraćen je prvotni termin hrvatskoga. 
Svi mi mlađi i mladi željeli smo da urednik ,,Jezika" bude Stjepan 
Ivšić, bivši urednik časopisa ,,Hrvatski jezik" koji je izlazio g. 
1938. i g. 1939 — no kad je on nakon početnoga kolebanja defini- 
tivno odbio našu želju, preuzeo je redakciju njegov učenik Ljudevit 
Jonke. Za drugi zamišljen časopis našlo se financijsko rješenje 
tako da se zamislilo njegovo izdavanje u zajednici s Jugoslaven- 
skom akademijom znanosti i umjetnosti. Tu su i pregovori i skup- 
ljanje građe trajali mnogo dulje. I tu je bilo dugih diskusija oko 
naslova. U lipnju 1956. odlučeno je da naslov bude »Filologija', 
a 1957. izašao je prvi opsežan broj.* Već krajem 1951. zaključeno 
je da Društvo ostvari vezu s javnošću putem javnih predavanja 
koja bi se održavala jedanput na mjesec. Od početka 1952. takva 
su se predavanja održavala svakoga prvog četvrtka u mjesecu sve 
do početka g. 1960, kad je odbor zaključio da je posjet predava- 
njima tako slab te bi bolje bilo da se ukinu. 

U ožujku g. 1952. stvorio je odbor odluku da u krilu Društva 
osnuje radne zajednice, sekcije Društva, koje bi se zabavile određe- 
nom filološkom problematikom, značajnom za naš domaći kulturni 
život. U studenom iste godine pada odluka da se osnuju sekcije: 
jedna za pravopis, jedna za hrvatski jezik s književnošću, jedna 
lingvistička i jedna za teoriju književnosti i — kako je dodano na 
želju Antuna Barca — za metodologiju književne povijesti. Prva 
je odmah počela raditi vrlo intenzivno — tako intenzivno da je 


.—..o aaa pppaanaani 


S Povijest toga časopisa Hrvatskoga filološkog društva u ovoj je Spo- 
menici prikazao Stjepan Babić. 


3 U ovoj je Spomenici razvoj toga drugog časopisa prikazao Rudolf 
Filipović. 

potkraj godine 1954. sve bilo spremno da se s izdavačkim zavodom 
Školska knjiga potpiše ugovor o novom izdanju hrvatskoga pravo- 
pisa u redakciji pravopisne sekcije. Nakon novosadskih dogovora 
u prosincu g. 1954. Sekcija je, dakako, obustavila rad u starom 
smislu pa je njezin spremljen materijal otkupljen od redaktora 
zajedničkoga pravopisa. Sekcija ipak nije potpuno obustavila rad 
i kad bi se naši delegati u Saveznoj komisiji za izradu novoga 
pravopisa, koji su aktivno radili u Društvu, vratili s kojega od 
brojnih zasjedanja Komisije, sazvao bi se sastanak Sekcije Društva 
gdje bi se diskutiralo o prošlom zasjedanju. Na te zagrebačke 
sastanke redovito bi dolazio i Stjepan Ivšić i s velikom bi se paž- 
njom i s velikim poštovanjem slušao njegov sud. Tako se sa zado- 
voljstvom smije istaći da su se posredstvom Sekcije za pravopis 
našega Društva u Saveznoj komisiji, iako ne izravno, a ono vjerno, 
riječi velikoga našeg lingvista Stjepana Ivšića i čule i slijedile. 
Kad su se izvršile pripreme za izdanje zajedničkoga, novog pravo- 
pisa, naša Sekcija prestala je, dakako, djelovati. 

Sekcija za hrvatski jezik i književnost brzo se prozvala srednjo- 
školska sekcija i stala je okupljati u svom radu srednjoškolske 
nastavnike materinjega jezika i domaćih književnosti. Rad je te 
sekcije pojedinih godina bio plodniji, pojedinih godina opet sasta- 
jala se slabo. Nakon nekoliko godina uspješnoga rada lingvističke 
sekcije pored nje se udružio krug mladih lingvista koji se u svibnju 
1960. fuzionirao sa sekcijom u Zagrebački lingvistički krug. U 
tom obliku Krug je razvio veliku aktivnost, uveo sastanke svakog 
tjedna, koji se odvijaju u napetoj atmosferi pažnje, okupio, a to 
je naročito važno, oko sebe mlade kolege te se može reći da je 
razvio najuspješniju djelatnost Društva. Od g. 1962. izdavao je Krug 
sveske pod naslovom ,,Suvremena lingvistika", s dijelom informa- 
tivnim, a dijelom kritičkim prikazima suvremene lingvistike, kako 
svescima kazuje i ime.“ Smije se istaći da je početak rada Sekcije 


2 Od g. 1972. ,Suvremena lingvistika" izlazi kao časopis, a njezinu 
je povijest u ovoj Spomenici prikazao Rudolf Filipović. 3 As 

značio proboj u našoj domaćoj znanosti o književnosti. Organiza- 
tori njezina rada poslušali su savjet Antuna Barca da mi na tom 
području moramo tražiti svoj samostalni put između Zapada i 
Istoka, kako bismo stvorili svoju jugoslavensku socijalističku 
kulturu i na tom području. Da je ta sekcija u našem kulturom 
životu odigrala važnu ulogu, vidi se po tom što se rad njezinih 
sudionika stao nazivati ,,zagrebačkom školom?. Zagrebačka je 
škola bila izložena i oštrim napadima, ali se ona održala i stekla 
priznanje i u zemlji i u inozemstvu. Iz rada te sekcije izrastao je 
najprije zbornik  književnoznanstvenih problema Pogledi 55; 
nakon toga imala je Sekcija namjeru da izda zbornik interpretacija, 
ali se onda ipak radije odlučila na to da osnuje časopis ,, Umjetnost 
riječi“.* Članovi Sekcije održali su, u priredbi Centralnoga narod- 
nog sveučilišta i Gradske knjižnice, nekoliko seminara za sudionike 
izvan Sveučilišta i jedan ciklus javnih predavanja o problematici 
teorije književnosti. Konkretni rezultat toga rada bio je poziv 
izdavačkoga poduzeća Znanje da se takva predavanja skupe i 
prošire u zbornik, pa je g. 1961. izdan u nakladi toga poduzeća 
zbornik Uvod u književnost koji je g. 1969. doživio drugo izdanje.$ 

Rad Društva, uspješno započet u Zagrebu, ubrzo je dobio 
svoj uspješan odaziv i .u drugim kulturnim sredinama. Zato je na 
godišnjoj .skupštini održanoj 24.11953. pored ostalih pothvata 
i planova Društva istaknuto pitanje osnivanja, odnosno rada po- 
družnica Društva u kulturnim središtima izvan Zagreba. Sa zado- 
voljstvom je utvrđeno da je u travnju g. 1952. osnovana podružnica 
u Zadru i da je, poput zagrebačkih kolega, odlučila koncentrirati 
svoj rad u dvjema sekcijama, jednoj za teoriju književnosti, drugoj 
lingvističkoj. Odlučili su, poput Zagreba, održavati mjesečno 


“ Povijest časopisa ,, Umjetnost riječi" prikazan je u posebnom odjeljku 
ove Spomenice. 
Prikaz rada Sekcije za teoriju književnosti donosi se i u ovoj Spo- 
menici, na str. 50. 





javna predavanja na koja će povremeno pozivati predavače iz 
Zagreba. Na godišnjoj skupštini Društva održanoj 30.1 1954. 
izvijestio je kolega Keser o osnutku podružnice u Rijeci, koja 
će raditi u tri sekcije: lingvističkoj, pravopisno-gramatičkoj i 
sekciji za teoriju književnosti. Iscrpni dokumentirani izvještaj 
kolega Kesera, pun inicijative za rasevat Društva u Rijeci, oduševio 
je sve prisutne te su izvjestitelju burno pljeskali. Skupština je 
sa zadovoljstvom primila na znanje da je i u Gospiću osnovana 
podružnica, te da se Split, Karlovac i Osijek također spremaju 
osnovati podružnice Društva. — Na godišnjoj skupštini održanoj 
30.1.1955. izabran je za predsjednika Društva umjesto Antuna 
Barca anglist Josip Torbarina. Skupština je postavila zahtjev da 
se što prije izvrše predradnje za izdavanje dvaju novih časopisa 
Društva, jednoga za lingvistiku i jednoga za znanost o književ- 
nosti. Voditelji sekcija saopćili su da se pravopisna komisija sastaje 
svaki utorak, lingvistička svakoga trećega četvrtka u mjesecu, a 
Sekcija za teoriju književnosti svakoga drugoga i četvrtoga četvrtka 
u mjesecu. I na toj je skupštini utvrđeno, kao i na pređašnjoj, 
da je časopis ,Jezik" od čitalaca prihvaćen s tolikim odobrava- 
njem da su se našli dobrotvori koji su Društvu s većim svotama 
novca pružili materijalnu pomoć za izdavanje ,,Jezika". Utvrđen 
je osnutak podružnica u Karlovcu, Rijeci, Osijeku, Đakovu i 
Puli. Sve su te podružnice javile ime onoga kolege koji je izabran 
na čelo podružnice. 

Na prijelazu iz g. 1955. u g. 1956: upravni se odbor Društva 
sreo s pojavom koja je prijetila da mu ugrozi opstanak u dota- 
dašnjem obliku. Krajem g. 1955. i početkom g. 1956. u jugosla- 
venskim republikama počela su se osnivati društva za žive strane 
jezike. Kad su te tendencije doprle do Zagreba, zaključio je upravni 
odbor Društva da ne dopusti cijepanje Društva: ako kolege. neofilo- 
lozi žele da razviju specifičnu aktivnost primjerenu upravo njiho- 
vim, većinom srednjoškolskim potrebama i interesima, pa da se 
U tu svrhu uže povežu među sobom, neka u okviru Društva osnuju 
vlastitu sekciju, sekciju za strane jezike. Tako se to i izvelo. Počet- 

kom g. 1957. za tajnika je izabran Ljudevit Jonke, pored dotadaš- 
njega predsjednika J. Torbarine. Dok sam ja bio tajnikom, pored 
mene su, u funkciji drugoga tajnika, po godinu dana sudjelovali 
u radu upravnoga odbora mlađi sveučilišni kolege Vojmir Vinja, 
Rudolf Filipović, Aleksandar Flaker. Na godišnjoj skupštini održa- 
noj 15.11.1958. sa zadovoljstvom se utvrdilo da su već štampana 
tri broja novoga časopisa ,,Umjetnost riječi“; u redakcijski odbor 
časopisa Filologija", koji se imao izdavati u suradnji s Jugosla- 
venskom akademijom znanosti i umjetnosti, i to tako da bi svake 
godine izašla po dva broja, izabrani su Mirko Deanović, Mate 
Hraste i Josip Torbarina. Na narednoj godišnjoj skupštini održanoj 
22. 111959. članovi su Društva utvrdili da u Društvu djeluju 
sekcije: lingvistička, za teoriju književnosti, srednjoškolska, za 
strane jezike i Krug mladih lingvista; tek se lektorsko-korektorskoj 
sekciji prigovorilo da nije dovoljno aktivna. Upravnom je odboru 
stavljeno u dužnost da se pozabavi pripremama za II jugoslavenski 


kongres slavista. Pored Ljudevita Jonkea za drugoga je tajnika . 


izabran Krunoslav Pranjić. Na narednoj skupštini, održanoj 13. 
HI 1960. prezentiran je sudionicima drugi svezak časopisa ,,Fi- 
lologija'. 

Dvije-tri godine nakon osnutka Društva razgovarao sam 
jednom s kolegom Jonkeom o perspektivama rada novoosnovanoga 
Društva. Velik odjek u javnosti ono u prvi mah nije imalo, pa smo 
obojica sa skepsom gledali u budućnost. Jedino su narodne vlasti 
bile spremne materijalno pomagati časopise Društva, i tako im 
omogućiti izlaženje. Osvrt na prvo desetljeće rada Društva među- 
tim radikalno demantira tu skepsu: u časopisima u sekcijama, u 
podružnicama izvan Zagreba ono je našlo prikladne oblike za 
podizanje spoznaja na polju jezika i književnosti i za širenje tih 
spoznaja. No na te su svijetle pojave padale i jake sjene, neuspjeh 
pojedinih akcija Društva. Tokom prvoga desetljeća nije upravnom 
odboru pošlo za rukom da, zasjedajući na Filozofskom fakultetu 
i vršeći odande svoju aktivnost, uspostavi prisnu i stalnu vezu s 
kolegama sa srednjih škola. Što je god u to vrijeme odbor poku- 

šavao i poduzimao, sve je ostalo bez trajnoga ploda. I ubiranje 
članarine, koja se imala plaćati od 1.11952, ostalo je problem. 
Isto je tako problematična ostala veza s podružnicama izvan 
Zagreba, tim ponosom organizacije Društva. Sam osnutak nije 
riješio pitanje. Ako se u određenom mjestu našao kolega koji je 
bio spreman raditi za svoju podružnicu — da za to ne očekuje 
nagrade u bilo kojem obliku — podružnica je cvjetala, ako je on 
bio premješten ili primoran da se bavi drugim poslom, podružnica 
je zamrla. Veza s kulturnim i prosvjetnim centrima izvan Zagreba 
mogla se razmjerno lako održavati s pomoću predavača koji bi iz 
Zagreba odlazili u podružnice, a i sekcije u Zagrebu rado bi primile 
predavača iz vanjskih podružnica. Međutim ta se zamisao lomila o 
materijalna sredstva koja su potrebna za to, a kojih nisu imale 
ni podružnice ni upravni odbor. 

U prosincu g. 1954. uspostavljena je bila veza sa Savjetom za 
prosvjetu: on će na svoj trošak slati predavače koji bi u isti mah 
fungirali i kao stručni savjetnici nastavnika jer, što je potpuno 
razumljivo, članovi Društva ne bi pristali na to da odlaze kao 
inspektori svojih kolega. No ni to se nije održalo. Neko se vrijeme 
pokušavalo — i opet bez trajnog uspjeha — da se predavači šalju 
izvan Zagreba u režiji Centralnoga sveučilišta. — Upravni odbor 
Društva pokušao je uspostaviti vezu i sa studentima filologije, 
i opet bez većega uspjeha. Isto tako malo uspjeha imale su akcije 
Društva s ciljem da se ostvari jezična korektnost javnih natpisa. 
Na svakoj se godišnjoj skupštini Društva to pitanje postavljalo 
kao urgentan zadatak Društva, no ostao je neizvršen zadatak. Ipak, 
ako se zbroje uspješne i manje uspješne aktivnosti Društva u prvom 
desetljeću njegova postojanja, rezultat će nesumnjivo biti pozitivan: 
zahvaljujući akcijama Društva mnogo je stvoreno ni iz čega. Pored 
toga treba upravnom odboru odati priznanje da je, koliko mu je 
god bilo moguće, održavao tijesne i srdačne veze sa srodnim 
društvima u bratskim republikama. Tako su g. 1959. u redakcijski 
kolegij ,,Umjetnosti riječi" izabrani profesori Dragiša Živković, 
tada redovni profesor Sveučilišta u Sarajevu, Bratko Kraft, redovni 

profesor Sveučilišta u Ljubljani i — danas pokojni — Stojan Subo- 
tin, izvanredni profesor Univerziteta u Beogradu. 


Drugo desetljeće 


U prikazu prvoga desetljeća nastojalo se prikazati detaljnu sliku 
rada upravnoga odbora Društva i njegovih članova, iz godine u 
godinu, od zadatka do zadatka, kako bi se dobila slika s koliko 
se muka i zapreka odvijao taj rad. U daljnjem prikazu navodit 
će se samo značajni datumi iz povijesti Društva. 

Na godišnjoj skupštini Društva održanoj 18. III 1960. pod 
predsjedništvom Mate Hraste zaključeno je da Društvo izda 
zbornik u čast Stjepana Ivšića prigodom 75-godišnjice njegova 
života. U prosincu iste godine osnovan je redakcijski odbor toga 
zbornika. Zbornik je u dostojnoj opremi i s bogatim znanstvenim 
sadržajem izdan g. 1963; nažalost je Stjepan Ivšić naglo preminuo 
već 14.1 1962. 

Kako je Društvo u Hrvatskoj bilo predstavnik Društava nastav- 
nika stranih jezika, ono je g. 1965. prema pravilima Saveza društava 
za strane jezike i književnosti SFRJ preuzelo statutarnu obavezu 
da organizira ljetne tečajeve za nastavnike stranih jezika iz svih 
jugoslavenskih republika, i to je učinilo u tri navrata: u Banji 
Koviljači, u Varaždinu i u Jajcu. Na godišnjoj skupštini održanoj 
28. 11 1965. izabran je za predsjednika pisac ovih redaka, za tajnike 
Rudolf Filipović i Zdravko Malić. Na skupštini međunarodnoga 
udruženja nastavnika stranih jezika (Fćdćration internationale des 
professeurs de langues vivantes, FIPLV) u Uppsali Rudolf Filipović 
izabran je za potpredsjednika Federacije, i u tom je svojstvu isto- 
vremeno kao sekretes Saveza društava za nastavnike stranih jezika 
SFRJ i kao tajnik Društva, u okviru Društva organizirao Deseti 
jubilarni kongres FIPLV 5—9.IV 1968. Predavanja i referate 
održane na kongresu izdalo je g. 1971. zagrebačko izdavačko 

poduzeće Školska knjiga u omašnom zborniku od 528 stranica, u 
hrvatskom prijevodu; na samom su se kongresu predavanja, referati 

i diskusije vodili na pet jezika: engleskom, francuskom, njemač- 
kom, ruskom i talijanskom. Naslov je zbornika reproducirao 
okvirnu temu kongresa: Aktivne metode i moderna pomagala u 
nastavi stranih jezika. Iste je godine 1971. englesko izdavačko 
poduzeće Oxford University Press, u redakciji Rudolfa Filipovića, 
pod naslovom Active Methods and Modern Aids in the Teaching 
of Foreign Languages — Papers from the Tenth FIPLV Congress, 
izdalo, na izvornim jezicima, pet plenarnih referata: petnaest 
sekcijskih predavanja i referata. Izdavač nije pristao na veći opseg 
knjige, pa je redaktor u opširnom predgovoru sažeo ostali materijal 
kongresa. Duša organizacije kongresa bio je Rudolf Filipović, u 
okviru Društva, a financijsku pomoć primio je organizator, kako 
to iznosi u predgovoru hrvatskom zborniku, od Saveznog izvršnog 
vijeća, nekih republika, Savjeta za naučni rad Hrvatske i Skupštine 
grada Zagreba. Odaziv članova međunarodne Federacije bio je 
»vrlo velik: više od 900 sudionika kongresa i više od 80 predavanja 
i referata... Za vrijeme kongresa održana je izložba udžbenika 
stranih jezika. Domaći i nekoliko stranih izdavača izložili su niz 
udžbenika i priručnika koji su pokazali najnovija dostignuća na 
tom polju. — U toku kongresa održana je osnivačka skupština 
Međunarodnog društva profesora njemačkog jezika (I.D.V.), koje 
je odmah postalo član Međunarodne federacije, jer je Federacija 
upravo u Zagrebu promijenila svoj statut da bi omogućila primanje 
u svoje članstvo takvih unilingvalnih međunarodnih društava. — 
Paralelno s radom kongresa održan je i sastanak Centralnog komi- 
teta FIPLV, na kojemu je izabran novi Izvršni odbor Federacije 
na čelu s predsjednikom Rudolfom Filipovićem i generalnim 
tajnikom Zoranom Konstantinovićem koji treba da vode Fede- 
raciju u idućem periodu od tri godine do održavanja Jedanaestog 
kongresa.?? 

Od godišnje skupštine Društva održane 22. IV 1967, kad je 
za predsjednika izabran Franjo Grčević, a za tajnika Zdravko Malić, 
u rad Društva uvedene su neke organizacijske promjene. Upravni 
je odbor organizirao 13 radnih grupa, a kulturnim je centrima 

razaslan dopis s pozivom da se učlane u Društvo i osnuju podruž- 
nicu. Pozivu je bio priključen popis predavača koji su spremni 
da s Fakulteta iz Zagreba dođu u kulturni centar izvan Zagreba: 
popis sadrži imena dvadesetdvojice sveučilišnih nastavnika i znan- 
stvenih radnika izvan Sveučilišta. 

Izvještaj o radu Društva za g. 1966/67. javlja da je Lektorsko- 
skorektorska sekcija obustavila rad, kao i to da se Društvo zalaže 
za izmjenu statuta Saveza slavističkih društava. Sličan izvještaj 
za g. 1967/68. iznosi da je 8. VI 1967. osnovana Zlatna knjiga 
Društva, luksuzno opremljen svezak, u koju su se upisivali dobro- 
tvori Društva. Kao primjer neka posluži izbor iz popisa Zlatne 
knjige. Taj je pothvat imao određenu svrhu. Upravni je odbor 
zamislio pokretanje Biblioteke HFD, kolekcije specijalnih filo- 
loških znanstvenih studija za koje bi se inače teško našao izdavač. 
U taj mah navode se određene podružnice kao aktivne: u Osijeku, 
Puli, Splitu, Zadru, a kao najaktivnija podružnica u Petrinji. 

Upravni odbor, izabran na godišnjoj skupštini, održanoj 6. II 
1968, s predsjednikom Franom Čale i tajnicima Milanom Mogušem 
i Josipom Vončinom, morao je voditi brigu o sudjelovanju hrvat- 
skih filologa slavista na Šestom međunarodnom kongresu slavista 
u Pragu, 7—13. VIII 1968. Pripreme i organizaciju slavista iz SR 


Hrvatske provelo je HFD. Ono je — uz materijalnu pomoć Savjeta - 


za naučni rad SR Hrvatske i Filozofskoga fakulteta u Zagrebu 
objavilo kongresne referate i saopćenja hrvatskih slavista u 10. 
svesku ,,Radova Zavoda za slavensku filologiju''; neki su referenti 
objavili svoje priloge u drugim publikacijama. U to doba odbor 
se mnogo zalagao da učvrsti svoju vezu s podružnicama izvan 
Zagreba, pa je Miroslav Šicel 8. VI sudjelovao na osnivačkoj skup- 
štini podružnice u Šibeniku. Mogao je izvijestiti da Podružnica u 
svom članstvu ima sve istaknute kulturne i javne radnike grada 
Šibenika, pa njen sastav obećava da će uspješno djelovati. I Podruž- 
nica u Petrinji na svoje je godišnje skupštine pozivala predstavnike 
HFD iz upravnoga odbora Društva u Zagrebu. 6.1 1969. upravni 
je odbor Savezu slavističkih društava u Titogradu poslao svoj 

prilog diskusiji o Tezama o obrazovanju. 9. IV 1969. poslano je 
na istu adresu traženje HFD da se Savez slavističkih društava SFRJ 
reorganizira na federalnom principu, a Jugoslavenskom slavistič- 
kom komitetu javljeno je da je osnovan Hrvatski slavistički komi- 
tet. — Zdravko Malić iznio je prijedlog da se osnuje nov časopis 
Društva pod nazivom ,,Književna smotra" koji bi pratio i popula- 
rizirao suvremena strujanja u stranim književnostima. 

Na godišnjoj skupštini Društva, održanoj 11. IX 1969, izabran 
je novi odbor Društva na čelu s predsjednikom Miroslavom Šicelom 
i tajnicima Damirom Kalogjerom i Augustom Kovačecom. U prvi 
mah upravni se odbor morao zabaviti pripremama kongresa jugosla- 
venskih slavista u Budvi koji se održavao od 8. do 14. X 1969. Na 
kongresu su bili prihvaćeni prijedlozi slavista iz SR Hrvatske: da 
se kongresi Saveza održavaju svake treće godine; da upravu sači- 
njavaju, pored predsjednika, tajnika i blagajnika, i predsjednici 
republičkih društava, a pored toga će za razdoblje između kon- 
gresa svako društvo u upravu delegirati po jednoga člana svoje 
uprave. Član 14 Statuta mijenja se i glasi sada: ,,Zaključci kongresa 
punovažni su ako su na kongresu zastupljena društva iz svih repu- 
blika i ako je prisutno više od polovine delegata. Zaključci kongresa 
mogu biti samo organizacijske prirode. Oni postaju obavezni za 
svako republičko društvo ako ih ono usvoji. O stručnim i znanstve- 
nim problemima ne donose se nikakvi zaključci." — Izvještaj za 
g. 1968/69. spominje da u okviru Društva djeluje 15 podružnica 
izvan Zagreba. Prvi svesci Biblioteke Društva još se nisu pojavili 
jer su recenzenti zakasnili sa svojim poslom, ali je časopis Društva 
»Umjetnost riječi" u praslavu desetgodišnjice izlaženja časopisa 
izdao lijepo opremljen Zbornik od 362 str.; u njemu je 13 odabra- 
nih studija iz prvih deset godišta časopisa objavljeno u prijevodima 
na svjetske jezike. Jedna od 13 radnih grupa upravnoga odbora, 
grupa za javna predavanja, mogla je izvijestiti da je organizirala 
sedam takvih predavanja. Skupštini je saopćeno da je unutar među- 
narodne organizacije nastavnika stranih jezika osnovano među- 


. narodno udruženje nastavnika ruskoga jezika (MAPRJAL). 

Na godišnjoj skupštini Društva održanoj 8. XII 1970. mogli su 
se učesnicima saopćiti naslovi prvih svezaka Biblioteke Društva. 


21. XII održana je svečana sjednica povodom dvadesetgodišnji- 
ce postojanja i rada Društva, a tom je prilikom održan i sastanak 
članova upravnoga odbora s predsjednicima podružnica izvan 
Zagreba. Odbor je već 21. IX zaključio da će sudjelovati u proslavi 
600-godišnjice smrti i 670-godišnjice rođenja Petrarke kao suizda- 
vač prijevoda Kanconijera na hrvatski jezik. 


Treće desetljeće 


Na godišnjoj skupštini Društva održanoj 8. V 1971. za predsjednika 
izabran je Radoslav Katičić, koji je na tom položaju ostao četiri 
godine — za tajnika je najprije izabran Aleksandar Šljivarić, ali je 
nakon nekoliko mjeseci tu dužnost od njega preuzeo Zlatko Vince. 
Skupštini je saopćeno da je Podružnica Društva u Rijeci, pošto je 
ponovno osnovana g. 1969, održala prvu svoju godišnju skupštinu 
12. 1111971: Podružnica je koncentrirala svoj rad u tri smjera: 
lingvistika, čakavština, općenito jezična kultura. Članovi Društva 
pokrenuli su izdavanje dvaju novih časopisa: Zagrebački lingvisti- 
čki krug časopis ,,Suvremena lingvistika", a Sekcija za strane jezike 
časopis ,,Strani jezici". Povremeni svesci koji su izlazili pod tim 
posljednjim naslovom postat će časopis s redovitim izlaženjem. 
Naročito bogat izvještaj o svom radu mogla je saopćiti, surađujući 
s Republičkim zavodom za unapređenje nastave, Sekcija za strane 
jezike: organizaciju seminara za nastavnike stranih jezika, organi- 
zaciju pedagoških dana, simpozij o testiranju znanja iz jezika u 
svibnju 1970. Za rad Društva do idućih godišnjih skupština 27. V 
1972. i.21. V 1973. naglašeno je kako je u to doba naša javnost 


4 To su ovi naslovi: Dragica Malić, Jezik prve hrvatske pjesmarice i 
Franjo Grčević, Književni kritičar i teoretičar Bogdan Papović. 

bila zaokupljena vrlo ozbiljnim događajima i glavna je pažnja bila 
upravljena na politička zbivanja. U takvim je prilikama imalo 
Društvo malo prigode za nastup u široj javnosti, pa se njegova 
djelatnost usredotočila na sudjelovanje u stručnom životu, doma- 
ćem i međunarodnom, i na filološki rad u sekcijama i u časopisima. 
Na tom području nije sustala aktivnost Društva. Upravni se odbor 
Društva aktivno zabavio pripremama za VII kongres jugoslavenskih 
slavista koji se g. 1972. održavao u Beogradu kao i za Međunarodni 
slavistički kongres koji se spremao za 21—27. VII 1973. u Varšavi. 
Za varšavski kongres Zagreb i Zadar izdali su zajednički Zbornik 
referata. 

Sekcija za strane jezike saopćila je da je 17—22.V 1971. u 
Zagrebu održan međunarodni simpozij o programiranju u nastavi 
stranih jezika. No ponovno su g. 1973. predstavnici neofilologa u 
Društvu postavili zahtjev da se osnuje posebno Društvo nastavnika 
živih stranih jezika, odijeljeno od Hrvatskoga filološkog društva. 
Upravni odbor mogao je uvjeriti kolege da se njihove želje mogu 
zadovoljiti tako da se Sekciji za strane jezike prizna veća autono- 
mija. Na. osnovi toga ta se sekcija podijelila u podsekcije prema 
pojedinim stranim jezicima. Više upravne nego političke prilike 
dovele su do toga da su veze upravnoga odbora s podružnicama 
Društva prekinute, a da je i sam rad podružnica zamro. Političke 
prilike, naime, nisu ni u čemu ometale daljnji rad Društva: ono 
nije bilo izloženo nikakvu izvanjskom pritisku niti je ikada pao 
na nj prigovor šovinizma. Veliko je javno povjerenje iskazano 
djelatnosti i značenju Društva što mu je odobrena mogućnost da 
i ono predlaže Jugoslavenskoj akademiji znanosti i umjetnosti 
stručnjake da budu izabrani za njezine članove. Na godišnjoj 
skupštini Društva, održanoj 15. V 1974, odlučeno je da se osnuje 
komisija za reorganizaciju Sekcije za kulturu hrvatskoga književnog 
jezika. Za voditelja Sekcija izabran je dr Slavko Pavešić, a osim 
toga odlučeno je da sjedište Sekcije bude u Institutu za jezik. 
Tom je prilikom u časopisu ,Jezik" (XXII, 1974/5, str. 64) dr 
Antun Šojat vrlo uvjerljivo ocrtao zadatke reorganizirane sekcije. 

»U velikom dijelu europskih zemalja postoje ustanove 
koje se brinu za čistoću i pravilnost standardnog izraza, a 
kao uzor za nas prikazan je rad u Jezikoslovnom institutu 
Ljudovita Štura u Bratislavi. U prilikama kad se nepoznavanje 
osnovnih zahtjeva standardne norme i pravopisnog uzusa 
ne odražava samo u raznoraznim industrijskim, turističkim i 
sličnim reklamama i uputama, prevedenim ili originalnim, ili 
u natpisima nad trgovinama, gostionicama, radionicama nego 
se veoma često probija i u novine, časopise, televizijske emi- 
sije, a prijeko potrebnih priručnika nema, zadaci su Sekcije 
za kulturu književnog jezika brojni. Jedan od osnovnih zada- 
taka treba da i nadalje ostane davanje odgovora na pismene i 
usmene upite, ali s bitnom promjenom prema dosadašnjem 
djelovanju na tom području: od sada treba svako pitanje i 
svaki odgovor stručnjaka registrirati, uvesti u kartoteku. Ta 
kartoteka jezičnih i pravopisnih problema moći će poslužiti 
i za pisanje rasprava koje će ih teoretski rješavati, i kao građa 
za novu znanstvenu gramatiku (koja se, uz suradnju istaknutih 

. lingvista, izrađuje u Institutu za jezik), i kao dopuna idućih 
izdanja Jezičnoga savjetnika, i za rubriku Pitanja i odgovori 
u časopisu Jezik". Osim toga, ta će kartoteka omogućiti 
uvid u one jezične pojave koje nisu normativno utvrđene ili 
standardno pročišćene, jasne, u ostvarajima standardnog jezika 
uvijek jednake, u kojima dakle postoje kolebanja, pa ih jezični 
stručnjaci rješavaju različito, svaki po svojem uvjerenju, na 
svoj način. O takvim bi se jezičnim problemima raspravljalo 
na sjednicama Sekcije, u nazočnosti zainteresiranih stručnjaka, 
jednako teoretičara kao i praktičara, i donosio zajednički 
stav Sekcije, koji bi kao preporuka zaista veoma širokoga 
kruga meritornih znalaca jezika bio podloga za konačno usva- 
janje pojedinih rješenja i u jezičnim priručnicima i u praktič- 
noj provedbi. Jezični i pravopisni problemi skupljat će se u 
kartoteku i iz druge djelatnosti Sekcije — lektoriranja tekstova 
ustanova i pojedinaca, koje će se u znatnoj mjeri provoditi u 

organizaciji Instituta za jezik (Strossmayerov trg 2). U vezi s 
tim zaključeno je da se Sekcija što je moguće više poveže s 
Društvom hrvatskih lektora. Za to bi društvo trebalo od 
vremena na vrijeme organizirati seminare, s osobitim obzirom 
upravo na provođenje preporuka o kojima je u ovom prikazu 
bilo riječi. 

Jedan od važnih zadataka Sekcije za kulturu hrvatskoga 
književnog jezika treba da bude povezivanje s aktivima nastav- 
nika našega jezika, kako bi oni, sa svojim brojnim pedagoško- 
stručnim problemima iz svakodnevne prakse, mogli pomoći 
radu Sekcije i kako bi Sekcija mogla pomoći njima. Osobitu 
pažnju treba posvetiti razvijanju ljubavi prema književnom 
izrazu u učenika, od najmlađih pa do maturanata, dakle u 
onih koji će u budućnosti nositi taj književni izraz, razvijati 
ga, usavršavati. Interes talentiranih mogao bi doći do izražaja 
organiziranjem natjecanja u poznavanju materinskog jezika, 
onako kako se već provode natjecanja u znanju stranih jezika 
i drugih školskih predmeta. Novi nastavni plan i program 
posvećuje znanju jezika veću pažnju nego dosadašnji, pa 
omogućuje aktivima nastavnika jezika da takva natjecanja 
potaknu. 

Poseban je interes na sjednici Komisije izazvalo rasprav- 
ljanje o pravopisnim poteškoćama zbog pravopisnog inter- 
regnuma. 

Treba pozdraviti zaključak da se toj pravopisnoj proble- 
matici posveti dužna pažnja na nekoliko sastanaka svih zainte- 
resiranih — i ustanova i pojedinaca kojima je kultura književ- 
nog jezika osnovna djelatnost, i predstavnika školstva i sred- 
stava javnoga priopćavanja, i predstavnika društvenih i poli- 
tičkih tijela, i svih drugih koji bi mogli pomoći da se pravo- 
pisna neujednačenost potpuno razjasni i konačno riješi? 


U vezi s tim upravni je odbor kulturnim i poslovnim institu- 


cijama u zemlji razaslao posebnu okružnicu. 

Upravni je odbor vodio brigu o pripremama za Osmi kongres 
jugoslavenskih slavista koji se od 21. do 25. V održavao u Zagrebu, 
a tom je prilikom Društvo izdalo referate svojih članova u zborniku 
pod zajedničkim naslovom Prilozi (Zagreb, 1977). — 17. XII 1974. 
održana je proslava u čast Marulićevu na Filozofskom fakultetu. 

Na godišnjoj skupštini održanoj 9. XI 1975. izabran je za 
predsjednika Antun Šojat — i on je tu dužnost vršio četiri godine. 
Za tajnike bili su izabrani Marko Samardžija i Ivo Pranjković, ali 
su na skupštini od 13. V 1977. njih zamijenili Josip Bratulić i 
Mirko Peti. Upravni se odbor zabavio pripremama za VIII među- 
narodni kongres slavista koji se imao održati 3—9. IX 1978. u 
Zagrebu, kao i za kongres jugoslavenskih slavista u listopadu 1977. 
u Zagrebu. 18. VI 1976. održana je izvanredna skupština Društva 
na kojoj su utvrđeni zaključci za javnu raspravu o Prijedlogu nacrta 
za reformu srednjega obrazovanja u SR Hrvatskoj. 19. XI 1976. 
održan je znanstveni skup s temom Psiholingvistika u nastavi 
stranih jezika. Uredništvo časopisa ,,Jezik stavilo je prijedlog 
da se pokrene izdavanje kolekcije posebnih knjižica s istom svrhom 
kojoj služi časopis. Unutar pojedinih sekcija uveden je običaj da 
se na održavanje znanstvenih referata u većem broju pozivaju 
stručnjaci izvan Zagreba, ne samo iz zemlje nego i iz inozemstva. 

Na godišnjoj skupštini održanoj 9. XII 1978. izabrana je za 
predsjednika Anica Nazor, dok su tajnici ostali isti: Josip Bratulić 
i Mirko Peti. Kako su priprave za proslavu Habdelićevu koja je 
održana 10.11979. bile privedene kraju, stvoren je zaključak da 
treba predvidjeti i obilježavanje obljetnice istaknutih hrvatskih 
filologa i društvenih radnika te planirati akcije na jugoslavenskoj 
razini. Na toj skupštini prihvaćen je novi statut Društva. U njemu 
je u čl. 8 poimence navedeno pet sekcija Društva: za kulturu hrvat- 
skoga književnog jezika, za strane jezike, za teoriju književnosti, 
za orijentalne studije, i Zagrebački lingvistički krug — kao i pet 
časopisa Društva: ,Jezik*', ,, Umjetnost riječi, ,,Suvremena lingvi- 
stika", ,Književna smotra", ,,Strani jezici? — s dodatkom: ,,Prema 
potrebama mogu se osnivati i nove sekcije i pokretati i novi časo- 

pisi." Kako je novi zakon o udruženjima svojim propisima one- 
mogućio postojanje podružnica Društva u dotadašnjem obliku, 
čl. 9 Statuta predviđa da se u mjestima gdje ima više od pet članova 
HFD mogu formirati ,,aktivi" prema djelatnostima za koje su 
članovi zainteresirani. Predsjednik aktiva po položaju je član 
predsjedništva HFD. Djelatnost HFD (čl. 2) proteže se na cijeli 
teritorij SR Hrvatske, ali članom mu može postati svaki građanin 
SFRJ. Upravni se odbor dijeli (čl. 21) na predsjedništvo i izvršni 
odbor. Predsjedništvo (čl. 32) čine po dva delegata svake sekcije, 
odgovorni urednici časopisa, po jedan delegat aktiva i članovi 
izvršnog odbora. Izvršni odbor (čl. 37) tvore predsjednik, dva 
potpredsjednika, dva tajnika (tajnik HFD i administrativni tajnik), 
blagajnik i dva delegata koje delegira predsjedništvo. — Upravni je 
odbor s ponosom istakao da je u Znanstvenoj biblioteci HFD 
dosad publicirano pet svezaka, a da dva sveska spremna za štampu 
čekaju na financijska sredstva. Velik je uspjeh obilježio novi odbor 
time što mu je u god. 1979. pošlo za rukom da ponovo oživi održa- 
vanje javnih predavanja u okviru HED i to uključivši ih u preda- 
vanja Književnoga petka u Zagrebu. Unutar članstva Društva 
međutim pojavila se nova centrifugalna tendencija: književni 
stručnjaci komparatisti zaželjeli su da se okupe u posebnoj organi- 
zaciji, pa su se vodili pregovori o osnivanju nove sekcije. Pregovori 
nisu nažalost doveli do rezultata pa su u siječnju 0.g. komparatisti 
osnovali svoje posebno društvo. 


Upravni je odbor zaključio da tridesetgodišnjicu postojanja 
Društva obilježi posebno svečano, održavanjem simpozija ujesen 
1980. i izdavanjem Spomenice. 

Nije na meni da na kraju ove skice povijesti Društva dam 
ocjenu rada Društva u proteklih trideset godina. Jedno je sigurno: 
učinjeno je mnogo — ni iz čega. A učinjeno je to skupljanjem svih 
raspoloživih društvenih intelektualnih snaga u jednu zajedničku 
akciju i u jedan glavni smjer akcije, pored svih posebnih pojedinač- 
nih zadataka i ciljeva unutar nje. Kako god se dalje razvijala dru- 

štvena organizacija filologije na teritoriju SR Hrvatske, a čini se 
da se množe centrifugalne tendencije, ne bi se smjelo zaboraviti 
na to na kakvim je osnovama počivao dosadašnji uspjeh djelatnosti 
Društva. 


Zdenko Škreb 

Zagrebački lingvistički krug 


I Postanak Zagrebačkog lingvističkoga kruga 


Zagrebački lingvistički krug (ZLK) organizacijski je jedna od 
sekcija Hrvatskoga filološkoga društva (HFD). Pod svojim dosa- 
dašnjim nazivom djeluje od 1959. godine. Zagrebački su lingvisti 
i prije toga vremena imali svoje stručne forume i tribine, tako da 
je ZLK samo njihov organski nastavljač. 

Odmah po osnivanju HFD (1950) stvorene su tri sekcije toga 
društva: 1, za pravopis, 2. za književni jezik i 3. za teoriju književ- 
nosti. U početku je bila najradinija sekcija za pravopis u kojoj su 
uz članove HFD sudjelovali predstavnici Odjela za filologiju JAZU, 
Društva književnika Hrvatske, Akademije za kazališnu umjetnost 
i lektora nakladnih poduzeća. Radilo se u dva odjela: u teoretskom 
i leksičkom. Ovome je drugome odjelu među ostalim bio zadatak 
i to da prouči i akcenatske probleme našega književnog jezika i 
da to — koliko je moguće — primijeni u pravopisnom i književnom 
rječniku. Sastanci su se u početku održavali povremeno, a od 
jeseni 1953. godine dvaput mjesečno. 

Na početku škol. godine 1953/1954. osnovana je i posebna 
sekcija HFD za opću lingvistiku sa zadatkom da priređuje lingvi- 
stička predavanja i diskusijske večeri i da se brine o unapređenju 
jezične znanosti. Ta je sekcija bila sretna dopuna postojećih sekcija 
za pravopis i književni jezik. Kao javna lingvistična tribina ona je 
pokrenula i osvijetlila više bitnih teoretskih i praktičnih općih, 
slavističkih i serbokroatističkih jezičnih pitanja. Treba već ovdje 
posebno istaknuti programatsko predavanje o pravopisu koje je 
pod naslovom Rad oko novoga hrvatskoga pravopisa održao u 
siječnju 1954. godine prof. Mate Hraste. Osim potanke obavijesti 
O radu sekcije za pravopis u tom su predavanju iznesena i bitna 
polazišna načela za svaki dalji rad na pravopisu te su kasnije odi- 
grala odlučnu ulogu u raspravljanju o zajedničkom hrvatsko- 

srpskom pravopisu. Treba još istaknuti kao primjer i predavanje 
S magnetofonom u Dubrovniku što ga je 17. 1. 1947. godine 
održao prof. Stjepan Ivšić. Značajno je to Ivšićevo predavanje po 
tome što je u njemu definitivno određeno značenje dubrovačke 
akcentuacije, i po njoj položaj dubrovačkoga govora u čakavsko- 
-štokavskim povijesnim i suvremenim dodirima i odnosima. 

Nemamo potanjih podataka o broju održanih predavanja i 
diskusijskih večeri u organizaciji lingvističke sekcije HFD, ali ih 
je ipak u nekoliko godina djelovanja sekcije održan znatan broj 
jer su se u pravilu sastanci priređivali jedanput na mjesec u toku 
školske godine, tj. praktički do osam sastanaka na godinu. 

Komisija za pravopis već je bila završila znatan dio posla oko 
izradbe novoga pravopisa (koji bi u Hrvatskoj zamijenio Boranićev) 
prije poznate Ankete o pitanjima srpskohrvatskog jezika i pravo- 
pisa, koju je u rujnu 1953. godine pokrenula Matica srpska, i prije 
Novosadskog dogovora, u prosincu 1954. godine. Neki su članovi 
HED i te komisije sudjelovali i u spomenutoj anketi (Petar Skok, 
Mate Hraste, Julije Benešić, Ljudevit Jonke, Slavko Pavešić, Josip 
Hamm, uz veći broj književnika, književnih historičara i drugih 
javnih i kulturnih radnika) i na dogovoru u Novom Sadu (Josip 
Hamm, Mate Hraste, Ljudevit Jonke, Zdenko Škreb, pored pred- 
stavnika hrvatskih književnika: Marina Franičevića, Jure Kaštelana 
i Mirka Božića), a i kasnije u zajedničkoj Pravopisnoj komisiji 
(Josip Hamm, Mate Hraste, Ljudevit Jonke, Slavko Pavešić, Pavle 
Rogić) koja je konačno izradila i objavila (u izdanju obiju Matica) 
novi Pravopis hrvatskosrpskoga književnog jezika (Zagreb — Novi 
Sad, 1960, latinicom i ćirilicom). 

Zbog sve veće zauzetosti članova jezične sekcije HFD oko 
izdavanja glasila i rada u vezi s pravopisom (i drugih profesionalnih 
zaduženja) sve je manje bilo mogućnosti i vremena za djelovanje 
putem lingvističkih predavanja i diskusija kao oblika za izmjenu 
mišljenja o dostignućima u domaćoj i stranoj lingvistici. Taj su 
nedostatak najteže osjećali mlađi lingvisti koji su težili da prošire 
i zaokruže svoje lingvističko znanje, a osobito da budu u toku 

lingvističkih dostignuća u svijetu, koja su snažno pokročila po- 
sljednjih desetljeća. 

Prvi poticaj za okupljanje ,,mladih'' dao je. već početkom 
1954. godine pisac ovih redaka. Kao slavist, on se najprije povezao 
s drugim mladim slavistima, i poslije mnogih razmišljanja i mnogo- 
strukih dogovaranja stvoren je u Zagrebu početkom 1955. godine 
Krug mladih slavista (KMS). Za rukovodioca KMS bio je izabran 
njegov pokretač i organizator Božidar Finka. Tada KMS nije 
organizacijski ulazio u sastav HFD, premda su svi njegovi pripadnici 
bili članovi toga društva. Krug je okupljao mlađe slaviste lingviste 
sa Sveučilišta i visokih škola, iz Akademije i drugih znanstvenih 
ustanova, zainteresirane mlađe slaviste sa srednjih škola i nekih 
ustanova (redakcije, radio-stanice i dr.). 

KMS nastao je zauzimanjem i željom njegovih članova koji su 
osjetili potrebu da dopunjuju i proširuju svoje znanje, da dođu do 
izražaja i da iznesu svoja mišljenja u raspravljanju o jezičnim 
pitanjima, bez obzira na moguća oprečna gledišta i različit stupanj 
znanja. To je odmah u početku osiguralo sveopću zainteresiranost 
mlađih slavista za njegov rad i živost u raspravljanju o jezičnim 
Pitanjima, što je ostalo i dalje njegova trajna značajka. Oblik rada 
imao je studijsko-debatno obilježje. Prema tome je određen i 
sadržaj rada. Na sastancima se referiralo o pojedinim domaćim ili 
stranim djelima, o pogledima pojedinih pisaca i o stavovima poje- 
dinih pokreta i jezičnih škola prema jeziku. Sastanci su se prvih 
godina (do 1957) održavali dva puta na mjesec, a zatim svaki 
tjedan. Raznolikošću izbora tema i učestalošću sastanaka privukao 
je KMS na sebe pažnju najprije i ostalih zagrebačkih mladih lingvi- 
sta: (neslavista), a onda se za nj zaintereisrala i uprava HFD. Na 
sjednici Upravnog odbora HFD od 6. I. 1958. godine prihvaćen je 
prijedlog da KMS organizacijski uđe u sastav HFD s tim da i dalje 
samostalno djeluje, i s preporukom da bi bilo korisno da KMS 
proširi svoje djelovanje i na neslavističko područje tako da bi mu 
odgovarao naziv Krug mladih lingvista. Time je i na praktičan način 
potvrđena osnovna nakana HFD da će ,,težiti za tim da postane 

mjerodavni i autoritativni forum za sva jezična i literarna pitanja" 
i da će ,jedna važna funkcija društva biti" ,,da planski usmjeruje 
rad mladih filologa prema potrebama naše filološke nauke" kako bi 
se ,,pomalo stvarala jedna zagrebačka filološka škola". (Iz zapisnika 
osnivačke skupštine HFD održane 24. VI. 1950)! 

Pošto je KMS organizacijski ušao u sastav HFD, odmah je 
razaslan raspis svim mladim lingvistima za suradnju. Odaziv je 
mladih lingvista neslavista bio potpun te je na radnom sastanku 
održanom 28. V. 1958. godine odlučeno da se izvrši promjena 
naziva Kruga mladih slavista u Krug mladih lingvista (KML). Iako 
je KML radio pod nazivom ,,mladih'', ubrzo se afirmirao kao 
značajna lingvistička tribina te je počeo privlačiti i neke lingviste 
koji više nisu pripadali ,,mladima". Zato je Upravni odbor HFD na 
sjednici održanoj 5. studenoga 1959. godine zaključio da se ukine 
rad ,na dva kolosijeka" u lingvističkoj sekciji HFD, a KML je na 
svom radnom sastanku održanom 17. studenoga 1955. godine, 
kojemu je prisustvovao i pročelnik lingvističke sekcije prof. Josip 
Hamm, prihvatio prijedlog Upravnog odbora HFD. Na tom je 
sastanku za buduću jedinstvenu lingvističku sekciju HFD u cijelosti 
prihvaćen i potvrđen program i način rada KML koji je još prije 
primjenjivao KMS. Taj je rad, s potrebnim dodatnim dopunama, 
formuliran u ovim zaključcima (koji se ovdje donose u skraćenom 
obliku): 


1. Rad sekcije ima tri temeljna cilja: 

a) praćenje suvremene literature o jezičnim pitanjima; 

b) iznošenje pred članstvo rezultata vlastitoga rada; 

d) djelovanje u javnosti, populariziranje znanosti, međustručna 
suradnja i publiciranje radova. 


: Ti se zaključci temelje na programatskom govoru prof. Antuna 
Barca, prvoga predsjednika HFD, koji je na osnivačkoj skupštini HFD 
posebno istakao: ,,Najbitniji zadatak je društva da stvara kadrove po odre- 
đenom planu koji će se kolektivno ostvarivati..." (Iz istog zapisnika.) 

Zato se sastanak redovito sastoji od dva dijela. Prvi je dio refe- 
rat o pročitanom djelu iz novije lingvističke literature, a drugi 
izlaganje rezultata vlastitog rada.“ Treba nastojati da teme uzastop- 
nih sastanaka obuhvate koje šire područje. 

2. Zbog takva načina rada sekcija ima godišnji okvirni plan, 
konkretno razrađen za mjesec dana unaprijed. Sastanci se održavaju 
svaki utorak u 19 sati. 

3. Posebno je važan zadatak sekcije da osim nastavnika i surad- 
nika s fakulteta i suradnika naučnih ustanova okuplja i nastavnike 
srednjih škola, lektore izdavačkih poduzeća i ustanova i, naročito, 
darovitije studente, koji pokazuju poseban interes za jezična 
pitanja. 

4. Sastanci sekcije imaju radni i diskusijski karakter te se 
izlaganje i referati mogu prekidati pitanjima, dopunama, tumače- 
njima i ispravcima. Sastanci su dakle neprekidna ravnopravna 
suradnja svih prisutnih članova i zato je prihvaćeno da se sekcija 
zove lingvistički krug. Kako treba predvidjeti osnivanje i drugih 
lingvističkih krugova u sastavu pojedinih podružnica HFD i izvan 
HFD, zaključeno je da se ovaj krug po mjestu svoga sjedišta i po 
pripadnosti društva nazove Zagrebački lingvistički krug Hrvatskoga 
filološkoga društva. 

5. Sadržaj rada i okvirne planove. određuje Krug na svojim 
radnim sastancima, na kojima raspoređuje i izlaganja i referate. 
Za konkretnu razradu mjesečnoga plana i njegovo izvršenje brine 
se, u dogovoru sa članstvom, rukovodstvo Kruga. 

6. Ako se koje izlaganje na kojem sastanku nije moglo vre- 
menski svršiti, Krug iste večeri odlučuje hoće li na idućem sastanku 


u Kao dinamična i prilagodljiva stručna organizacija Krug nije nikad 
smatrao da se svaki radni sastanak mora sastojati od dva dijela: izlaganja i 
referata. Zaključak načelno omogućava jedno i drugo, a praksa nalaže 
rješenja prema prilikama. Na znatnom je broju radnih sastanaka registrirano 
ili samo izlaganje ili samo referat, ali su uz to obično davane i potrebne 
gre stručne i organizacijske obavijesti, koje su se pokazale kao veoma 

izlagač nastaviti. Ako to bude, izlagač je idući put prvi na redu 
ali treba da svom nastavku dade poseban, odgovarajući naslov. 

7. Krugom rukovode tri izabrana radna člana. Jedan (pročel- 
nik) zastupa Krug u Upravnom odboru HFD. 

8. Načelima rada u Krugu protivi se gomilanje zaduženja na 
pojedincu. Teži se k što ravnomjernijem raspoređivanju zaduženja. 
Sama zaduženja i članove koji će se njima opteretiti određuje i 
bira članstvo Kruga na svojim radnim sastancima. Rukovodstvo 
se bira svake godine s time da ista osoba ne može biti član ruko- 
vodstva više od tri godine uzastopce. 

Za prvoga pročelnika novostvorenoga ZLK bio je izabran 
Rudolf Filipović, nakon njega bio je pročelnik Radoslav Katičić. 

II Rad Zagrebačkog lingvističkoga kruga 
do 1965. godine 


Već je bilo govora o radu sekcija HFD za pravopis, za književni 
jezik i za opću lingvistiku. Nedostaju pobliži podaci o svakoj 
poduzetoj akciji, o broju i o naslovima svih održanih predavanja i 
o predavačima, ali se ipak zna da su glavninu tereta u svim tim 
poslovima snosili oni lingvisti koji su spomenuti u prvom dijelu 
ovoga priloga. Bili su to pretežno vodeći hrvatski lingvisti. S osniva- 
njem KMS, pa KML, otvara se novo poglavlje u zagrebačkoj lingvi- 
stičkoj djelatnosti. Pojavljuju se kao bujica nova lingvistička imena, 
na lingvističku pozornicu stupa poslijeratna generacija hrvatskih 
lingvista. Osvježenje je toliko da je nametnulo značajne novine u 
radu zagrebačkih lingvista: 


1) nove organizacijske forme, 
2) tematsko proširenje lingvističkog rada, 
3) preispitivanje samih teoretskih i metodoloških pozicija 

na kojima je počivala naša dotadašnja lingvistička znanost, bazirana 
na teoretskim pogledima mladogramatičara.? 

4) upoznavanje s novijim strujanjima i metodama u svjetskoj 
lingvistici, s jednakim kritičkim odnosom prema njima kao i prema 
pogledima i metodama prethodnih lingvističkih smjerova, 

5) primjenu novih metodskih pristupa u vlastitom lingvistič- 
kom radu, prvenstveno na hrvatskosrpskom lingvističkom gradivu, 
ali ina općelingvističkom planu, itd. 


Ovakvu je orijentaciju, između ostalog, diktirao i zahtjev za 
primjenjivošću jezičnoga proučavanja. Polazište je bilo određeno 
sviješću da svako novo vrijeme traži od jezičnoga proučavanja 
mnogo više od svakoga prethodnoga. Posljedica se, kao i drugdje 
u svijetu, odrazila kao bitna promjena u pristupu jezičnome prou- 
čavanju, s glavnom značajkom da se sve više potiskuje subjektiv- 
nost, intuicija i historicizam u zaključcima i ,,atomiziranje" jezične 
građe i zaključivanja, a sve se više polaže na dokažljivost i pret- 
kažljivost, tj. na egzaktnost i sveobuhvatnost jezičnih zaključivanja 
s uvjerenjem da samo tako dobiveni rezultati jezičnoga proučava- 
nja mogu imati primjenjivu vrijednost. Takav je pristup jezičnoj 
Znanosti inaugurirao metodu opreke: binarno suprotstavljanje 
jezičnih elemenata i izlučivanje funkcionalno relevantnih podataka 
dijela ili cjelokupne materije kojega jezika, što postaje preduvjet 
svakoga proučavanja. Oslonac je dakle u strukturalističkim meto- 
dama, ali ne i u vezivanju za bilo kakav strukturalistički pravac 
ili školu, premda su one sve skupa i svaka posebno znatno unaprije- 


: Ovdje se mladogramatičari spominju s puno uvažavanja, kao ,,za- 
stupnici smjera koji je imao odlučujući utjecaj na nauku o jeziku krajem 
prošloga i početkom našega stoljeća", kao prvi lingvisti koji ,,zahtijevaju 
apsolutnu metodološku strogost u lingvistici", kao oni koji su ,,svojom 
metodom položili temelje suvremenoj lingvistici" i ,,izgradili prvi cjeloviti 
sistem indoevropske lingvistike i poredbene lingvistike pojedinih indoevrop- 
skih skupina, među njima i slavenske". Uspor. članak Mladđogramatičari 
dra Radoslava Katičića u školskom leksikonu — Jezik dra Stjepana Babića, 
»Privreda", Zagreb 1963, 66. 

dile jezičnu znanost jer im je u načelu zajednička i metoda i cilj: 
objektivnost u proučavanju i dokažljivost zaključaka s mogućnošću 
primjenjivosti znanstvenih rezultata. 

Očito je da se do takvih spoznaja moglo doći samo kolektiv- 
nim nastojanjem, kolektivnim provjeravanjem i kolektivnom odgo- 
vornošću. Na izgradnju teoretskih pogleda i njihovu praktičnu 
primjenu bio je usmjeren sav rad već od osnivanja KMS. U svemu 
je tome uvijek dolazila do punog izražaja i maksimalna kritičnost. 
Kao javna tribina gledišta, Krug je svim svojim članovima (a i gosti- 
ma) omogućio da ogledaju svoje mogućnosti i iznesu svoja gledišta 
i dostignuća o najrazličitijim filološkolingvističkim pitanjima, da 
ih podvrgnu kolektivnoj kritici i ocjeni i da preko dobronamjerne 
borbe mišljenja svoje gledište usklade s onim koje se pokaže kao 
najprikladnije. Uvažavajući svakoga svojeg člana (i gosta) i svačije 
gledište, Krug je stekao autoritet prve lingvističke javne tribine u 
Zagrebu, a vjerojatno i u zemlji. Postao je dragocjeno i nezamje- 
njivo žarište lingvističkog rada, središte oko kojega se okuplja i u 
kojem vidi izraz svojih težnji najpretežniji broj zagrebačkih lin- 
gvista. 

Ne može se ipak reći da se, uza svu kritičnost, nije Krug suoča- 
vao i s većim ili manjim teškoćama pa i s ponekim slabostima u 
svom radu. Kao visokostručna znanstvena tribina i sveobuhvatna 
organizacija zagrebačkih lingvista, Krug je s jedne strane stalno 
težio ne samo da zadrži nego i da podigne kvalitetu svoga rada do 
najviše moguće znanstvene razine i da primijeni najprikladniji 
metodološki postupak, a s druge strane da oko sebe okupi ne samo 
poznate i priznate lingviste nego i one manje poznate, još nedo- 

. voljno afirmirane, pa i naprednije studente lingvističkih grupa, 
dakle eventualne buduće lingviste. Takav heterogeni sastav nije 
uvijek bio jednako u mogućnosti pratiti tok izlaganja, premda se 
uvijek nastojalo da se izlaganje i diskusija obazire i na to činje- 
nično stanje. Osim toga, heterogenost sastava proizlazi i iz toga što 
su pojedini članovi ZLK specijalisti užih lingvističkih struka, pa 
im nije svima jednako dostupna svaka tema. I tu se teži da izlaganje 

i diskusija pruže i neke opće lingvističke spoznaje ili primjene, 
potrebne i korisne svakom lingvistu, bez obzira na užu specijalnost. 
Teškoće takve vrste moguće je, dakle, u znatnoj mjeri ublažiti. 
To potvrđuje i više članova ZLK koji redovito prate sva izlaganja 
te ne samo da stječu lingvističku snalažljivost, potrebnu svakoj 
lingvističkoj specijalnosti, nego se upućuju i u druge specijalnosti, 
s kojima inače ne bi drukčije došli u dodir. 

Napokon, nisu ni svi izlagači, referenti i diskutanti u Krugu 
s istim znanjem, a niti svi jednako vješti govornici. Netko se lakše 
izražava usmeno, drugome je lakši pismeni način izražavanja. Ipak, 
u Krugu djeluju i jedni i drugi i, s više ili manje teškoća, svi prido- 
nose uspjehu Kruga, svaki prema svojim mogućnostima. 

Treba na kraju reći još i to da su poneke slabosti više odraz 
objektivnih teškoća s kojima se Krug suočavao nego subjektivnog 
rada njegovih članova, odnosno Kruga kao lingvističke organizacije. 
Osobito je Krug s teškoćama provodio one svoje akcije koje su bile 
vezane s financijskim izdacima. Iz tog razloga neke predviđene 
akcije nije ni mogao poduzeti. A sav rad Kruga i svih njegovih 
članova, uključivši rukovodioce i predavače, od početka se vrši 
na dobrovoljnoj bazi, bez ikakva honorara. On se isključivo temelji 
na stručnoj zainteresiranosti i na uvjerenju da je angažiranost u 
znanosti — društveno korisna angažiranost. Osobito je vidljiv 
primjer takve angažiranosti prva faza u Krugu, tj. osnivanje i 
djelovanje KMS. 

U času svoga nastajanja i prvih godina svoga rada, izvan sastava 
HFD, djelujući više kao lingvistički skup po dogovoru nego kao 
lingvistička organizacija, prvenstveno zaokupljen brigom za lingvi- 
stičkim usavršavanjem i za novim lingvističkim spoznajama, KMS 
nije odmah vodio evidenciju o svojim sastancima i o pitanjima koja 
su se na njima pretresala. Sve je bilo podređeno sređivanju poj- 
mova, određivanju sadržaja i prihvaćanju metoda rada. Sve je to 
rađeno na radnim sastancima, dogovorno, pa i nije postojala po- 
treba da se sastavljaju programi i za sastanke šalju pozivi. Ipak, 
sastanaka je za oko tri godine djelovanja KMS održano mnogo, 

održavali su se dva puta na mjesec, i na njima je pretreseno mno- 
štvo teoretskih i praktičnih jezičnih pitanja i usvojen način rada, 
koji se ni do danas nije bitno izmijenio. No nije pravo značenje i 
vrijednost rada KMS u pokretanju znatnoga broja lingvističkih 
pitanja ili u broju održanih sastanaka, nego u odlučnom nastojanju 
da i u našu lingvistiku prodru svježa strujanja koja su već tada 
obilno zahvatila svjetsku lingvistiku, ponegdje je i posve pre- 
orijentirala. 

Utjecaj što su ga članovi KMS vršili bio je presudno važan. 
Sve se više odražavao na lingvističku nastavu i sve je djelotvornije 
uvjetovao shvaćanja da je potrebno i našu lingvistiku usmjeriti onim 
putovima kojima je nezadrživo kročila lingvistika u svijetu. U tome 
je trajna zasluga članova KMS, a osobito nekih njegovih članova 
(Stjepan Babić, Božidar Finka, Bulesi L4szić, Antica Menac, Malik 
Mulić, Krunoslav Pranjić, Stjepan Težak i dr.) koji su se najviše 
založili i izložili za prodor novih shvaćanja, čemu je najznatnije 
pridonio član KMS Bulcsu Laszlo. Uspjeh je toga nastojanja potvr- 
đen i time što dotadašnji KMS prerasta u KML i što ga Uprava 
HFD, sagledavši i priznavši njegov rad, uključuje u sastav HFD, 
ostavljajući mu pravo i mogućnost ,,da i dalje samostalno djeluje". 

Proširen Krug zadržava prijašnji način rada, samo ga proširuje 
tematski, i jače se organizacijski učvršćuje. Napokon, Krug se 
definitivno organizacijski sređuje prerastanjem u ZLK. Vodi se 
evidencija o djelovanju Kruga, a to je djelovanje višestruko. I dalje 
su najdirektniji i najvažniji oblik rada a) javni lingvistički sastanci 
s izlaganjima, referatima i diskusijama, ali se pokreću i b) vlastite 
publikacije. 


a) Javni lingvistički sastanci 
Evidencija o javnim sastancima počela se voditi u školskoj godini 
1957/58, tj. u godini uključivanja Kruga u sastav HFD. Otada do 


kraja mjeseca veljače 1965. godine održano je ukupno 237 radnih 
sastanaka. Gotovo nema lingvističkog područja koje nije bilo 

obuhvaćeno u kojem izlaganju, referatu, diskusijskoj večeri i u 
popratnim diskusijama. Mogli bismo sva ta područja raščlaniti 
i prikazati u većem ili manjem broju zasebnih cjelina,* mogli 
bismo ih raščlaniti i po općelingvističkim kriterijima,“ a možda 
i još kako, ali bi svaka takva podjela u znatnoj mjeri bila nategnuta, 
iskonstruirana, formalistička. Iako naslov svake teme sugerira 
lingvističko područje koje se u njoj obrađuje, samo donekle, i 
samo pokoja tema sugerira metodološki pristup, a nijedna ne 
upućuje na brojna pitanja faktografske, metodološke i teoretske 
prirode pokrenuta u samom Krugu. Vidljivo je, dakle, da je radni 
sastanak Kruga mnogo više nego izlaganje o kojoj temi. U Krugu 
tema dobiva širi osmišljaj jer se razmatra u sklopu šireg, opće- 
lingvističkoga gledišta prisutnih članova i prihvaćenih lingvističkih 
kriterija sa strogo izdiferenciranim pojmovima i terminološkim 
aparatom. Tako se sve teme povezuju u lingvističko jedinstvo i 
čine se napori da svaki lingvistički sastanak bude lingvistički 
dobitak za svakoga prisutnog člana, bez obzira na njegovu užu 
specijalnost. Ali, opet ističem, treba uvijek imati na umu da sama 
tematika izlaganja ili broj izlaganja pojedinih članova još uvijek 
nije pravi odraz njihova značenja i utjecaja u Krugu. Djelovanje 
se pojedinih članova Kruga ogleda u svekolikoj njihovoj angažira- 
nosti: od oragnizacijsko-popularizatorskog rada do njihove zaokup- 
ljenosti i doprinosa u metodskom i teoretskom usmjeravanju putem 
borbe mišljenja na javnim sastancima i u stručnoj i znanstvenoj 





š Npr.: književni jezik u užem smislu, pravopis, povijest jezika,' 
leksička i terminološka problematika, problemi stranih jezika i jezičnih 
dodira u povijesnom presjeku i suvremenom dometu, dijalektologija, ono- 
mastika, etimologija, filologija u užem smislu s tekstološkim, grafijskim, 
kulturno-povijesnim i izdavačkim problemima, opća i poredbena lingvistika, 
lingvističke škole i pravci, pokretači i nosioci lingvističkih smjerova, mate- 
matička i primijenjena lingvistika s pripremom jezika za strojnu obradbu i 
eventualno strojno prevođenje, nastavni lingvistički problemi, lingvističke 
Publikacije, tradicionalna i strukturalna lingvistika, itd. itd. 


Z Npr. fonematika, suprafonematika, morfonematika, sintagmatika, 
Sstilematika, semantika, sistematika, itd. . 

štampi.“ Teoretska jasnoća bila je i ostaje jedna od stalnih težnja 
ZLK. Njoj su znatno pridonijeli i pridonose ne samo češći izlagači 
nego i neki članovi koji su se rjeđe ili se nikako nisu pojavljivali 
u ulozi izlagača. Tako je rad u Krugu, moglo bi se reći, neprekidan, 
stalan lingvistički kongres gotovo o svim lingvističkim pitanjima i 
s lingvističkom publikom koju stalno ili povremeno čine gotovo 
svi zagrebački profesionalni lingvisti i koja spremno, zainteresirano 
is odgovornošću reagira na sve što se na njemu pretresa. 


Na 237 radnih sastanaka Kruga od početka škol. godine 
1957—1958. do 28. II. 1965. održano je 336 izlaganja i referata 
i 20 diskusijskih večeri." Ukupno je izlagalo ili referiralo 95 do- 
maćih ili stranih lingvista i stručnjaka drugih struka ili specijal- 
nosti. Struktura izlagača i referenata veoma je raznolika i po užoj 
specijalnosti i po znanstvenom i društvenom rangu i po životnoj 
dobi. Na govornici su se Kruga izredali stručnjaci svih lingvističkih 
specijalnosti zastupljenih na lingvističkim katedrama, pa i nekih 
koje nisu nastavni predmet, zatim i neki stručnjaci drugih struka 
koji su se na ovaj ili onaj način u svom radu suočili s jezičnim 
fenomenom; predavači su regrutirani između maksimalnog raspo- 
na: od akađemika i profesora viših i visokih škola i fakulteta, 
suradnika naučnih ustanova i nekih nastavnika škola prvog i drugog 
stupnja preko mlađeg visokoškolskog nastavnoga kadra do napred- 
nijih studenata lingvističkih grupa, kojima su najčešće bili povje- 
ravani referati o pročitanim lingvističkim djelima,* dakle bile su 





: Suvremena shvaćanja, evidentna u velikom broju objavljenih i neo- 
bjavljenih radova zagrebačkih lingvista, a osobito u znatnom broju magistat- 
skih i doktorskih radnji, najbitniji su poticaj dobila upravo u Krugu. 

» Podaci su o tim sastancima objavljeni u prilogu B. Finke, Zagre- 
bački lingvistički krug, Zbornik za filologiju i lingvistiku, knj. IX, Matica 
srpska, Novi Sad, 1966. 

Još kao studenti osobito su bili zapaženi ovi referenti: Ivica Filipo- 
vić, Damir Horga, Dušanka Gaćeša, Milka Jauk, Mate Križman, Paulina 
Schmitbauer, Aida Višić. 

zastupljene i sve životne dobi, od sedamdesetogodišnjaka do 
dvadesetogodišnjaka. Najpretežniji broj predavača i uopće članova 
ZLK nalazi se između tih graničnih životnih dobi s time da jezgra 
Kruga ipak teži više nižoj nego višoj dobnoj granici. Prema tome, 
u Krugu su, postupno, našle svoje mjesto i izraz svojih težnji sve 
generacije zagrebačkih lingvista, a Krug odgovara i težnjama onih 
koji tek dolaze, koji tek ulaze u znanost. To Krugu osigurava 
stalno pomlađivanje, što je uvjet i za njegov opstanak i za njegov 
napredak i za vršenje njegove funkcije: sveobuhvatne organizacije 
zagrebačkih lingvista i središta oko kojega se sve više okupljaju i 
drugi naši lingvisti. Osim toga, znatan je broj i stranih lingvista 
koji se živo zanimaju za rad ZLK. Štoviše, neki su od njih bili 
gosti Kruga i kao predavači ili im je Krug poslužio kao mjesto za 
razgovor i upoznavanje sa zagrebačkim lingvistima. Napokon, 
velik je broj i onih stranih lingvista koji se nisu pojavili na govornici 
Kruga, ali su prisustvovali brojnim sastancima zanimajući se za 
sadržaj i metodu rada u Krugu. 


Kao što je rečeno, osim lingvista na govornici su se ZLK 
pojavili i stručnjaci nekih drugih dodirnih struka: a) teoretičari 
i historičari književnosti (Josip Badalić, Rafael Bogišić, Tvrtko 
Čubelić, Milan Ratković, Darko Suvin i dr.), b) specijalisti drugih 
znanstvenih područja (Geza Alf6dy, historičar; Franjo Faber, 
ekspert za elektronska računala; Ivan Furlan, psiholog; Zlatko 
Kekić, specijalist za neuropsihijatriju; Vladimir Matković, speci- 
jalist za telekomunikacije; Vladimir Muljević, specijalist za strojo- 
tehniku; Vladimir Vranić, specijalist za numerička istraživanja 
idr). 

Osim zagrebačkih lingvista u Krugu su govorili i lingvisti iz 
nekih drugih naših centara (najviše iz Zadra, pa iz Ljubljane), a 
strani su izlagači bili iz raznih istočnih i zapadnih evropskih ze- 
malja, iz Amerike i iz Azije. 

b) Publikacije ZLK 

Izvršavajući jedan od svojih osnovnih zadataka da publicira lingvi- 
stičke radove, Krug je poticao svoje članove na pisanje i objavlji- 
vanje i utjecao na sadržaj, kvalitetu i metodsko-teoretski postupak 
napisanih radova. Veliki broj objavljenih i neobjavljenih radova 
zagrebačkih lingvista, iz najraznovrsnijih lingvističkih područja, 
bio je prethodno raspravljen na radnim sastancima Kruga. ZLK 
odigrao je, dakle, i pozitivnu posrednu ulogu u publiciranju. Ali, 
Krug je pokrenuo i vlastite publikacije, s jasno određenim ciljem 
da pruži obavijesti o nekim važnim jezičnim pitanjima, pogledima 
i rješenjima koja nisu mogla naći dovoljno mjesta u postojećim 
publikacijama s drukčijom fizionomijom i namjenom. Pogotovu 
nije bilo moguće da se u njima obradi koji širi tematski problem 
iz područja kao što su strukturalna ili primijenjena lingvistika. 
Zato se na vlastite publikacije pomišljalo već od osnivanja Kruga, 
ali su se ostvarenju te zamisli uvijek ispriječile financijske teškoće. 
Godine 1959. u Krugu se osobito mnogo raspravljalo o mogućno- 
stima strojnoga prevođenja te je bila stvorena i posebna studijska 
grupa za proučavanje toga problema. Članovi te grupe najprije su 
proučili stanje o strojnom prevođenju u svijetu i time raščistili 
polazišne pojmove, a zatim su izvršili bitne predradnje i opisali 
kako bi trebalo analizirati naš jezik za strojnu obradbu, odnosno 
za strojno prevođenje kao eventualni krajnji cilj strojne obradbe 
jezika. Potkraj 1959. godine bio je gotov rukopis s tematikom o 
strojnom prevođenju, plod zajedničkog napora grupe lingvista i 
književnih teoretičara, uz vrijedne savjete i pomoć tehničkih 
stručnjaka, prvenstveno prof. dr. Vladimira Matkovića, predstoj- 
nika Zavoda za telekomunikacije Elektrotehničkog fakulteta u 
Zagrebu. Nemajući vlastitih sredstava, Krug se povezao s ured- 
ništvom časopisa ,,Naše teme", a ono je, uvidjevši važnost obrađene 
teme, pristalo da se rukopis objavi kao prilog šestom broju ,,Naših 
tema" za 1959. godinu pod posebnim zajedničkim naslovom 
Strojno prevođenje i statistika u jeziku. Tim je zbornikom bila 
ostvarena prva publikacija ZLK, onda još Kruga mladih lingvista. 





Članovi su Kruga od početka bili svjesni istine da se ,,univer- 
zalni genije neće više rađati: nastajanje sve užih znanstvenih struka 
prirodan je razvoj. Istovremeno, međutim, uzak specijalist, ma 
koliko spreman i talentiran, nema perspektive koja bi mu dopustila 
da veže čvorove velikih sinteza, pa čak i da čini — u svojoj vlastitoj 
struci — one velike skokove, koji su dosad bili obilježje znanstvenog 
razvoja." Ta ih je spoznaja potakla na zajednički rad u Krugu i 
bodrila da u njemu ustraju, napokon, ona je neke od njih okupila 
da u zborniku pruže svoj doprinos jednoj novoj i široko zahvaćenoj 
temi, svaki prema predmetu svog užeg interesa. Polazeći od epohal- 
nog djela oca kibernetike Norberta Wienera Kibemnetika ili uprav- 
ljanje i priopćavanje u životinje i stroja suradnici su zbornika 
najprije, u Uvodu, dali opći pogled na samu kibernetiku i posebno 
na položaj jezičnoga proučavanja u sklopu svekolikih znanosti. 
Kako je proučavanje prenošenja obavijesti, obavijesna teorija, 
središnji dio kibernetike, prirodna je težnja da se u zborniku 
obavijest opiše najegzaktnijim metodama i izrazi pomoću simbola 
i matematički. To omogućava provjeru ispravnosti postupka 
pomoću računskih strojeva, specijalno podešenih za tu svrhu, a 
provjerena bi primjenjivost kompletnog jezičnoga korpusa, progra- 
miranog i izraženog u obliku algoritama, trebala da u krajnjoj liniji 
omogući i samo strojno prevođenje. I sami impresionirani tolikim 
dalekosežnim mogućnostima, suradnici zbornika željeli su da o 
tome informiraju zainteresirane stručnjake i širu javnost i da svojim 
sugestijama i stvarnim zahvatima u jezičnu analizu i konkretno 
započnu rad ili barem pokažu put kako bi trebalo pripremati naš 
jezik za strojnu obradbu. Zato je bilo potrebno da se podrobno 
opiše povijest strojnoga prevođenja u svijetu i kod nas, a opisiva- 
njem se njegove povijesti ujedno opisuju i načela i dostignuća. 
Napokon, bilo je svrhovito da se pruži i iscrpna bibliografija. Tako 
zamišljen, zbornik je sastavljen od tri osnovna dijela. 
————————————————— 

; Iz Uvođa zbornika Strojno prevođenje i statistika u jeziku, što su 


ga potpisali Bulcšu Laszić i Sveto Petrović, 
... —— — Pid ANA“ e Rk A 3 PV A. E. VV 

U prvom dijelu raspravlja se o nekim općim problemima stroj- 
noga prevođenja (SP) i statistike u jeziku. Bulcšu Laszlo prikazuje 
dodirne veze među tehnikom i lingvistikom. Na primjerima razlaže 
pojmove koji dolaze pri prenošenju obavijesti. Iz njegova se članka 
vidi da su u proučavanju jezika mogući i pristupi na koje prije 
nismo bili navikli. Naravno, i oni imaju svojih granica, ali i te 
granice i studijske mogućnosti treba ispitati. Svetozar Petrović 
upotrebljava raspravljanje o SP poezije kao priliku da se izvedu 
neki opći zaključci o prirodi prevođenja i napose SP. Istovremeno, 
ispituje mogućnost i granice tzv. egzaktnih postupaka u proučava- 
nju književnoga djela, postupaka koji doživljuju procvat posljednjih 
desetljeća, a novi poticaj daje im rad na SP. 

U drugom dijelu prikazana je povijest SP, njegovo suvremeno 
stanje i perspektive za budućnost. Željko Bujas živo izlaže razvoj 
ideja o SP od samih početaka do časa kad je proučavanje SP 
preraslo okvire SAD i Velike Britanije i počelo se širiti u druge 
zemlje u svijetu; na nekoliko primjera pokazuje kakvi su bili prvi 
pokušaji gruboga SP te opisuje kakve su bile perspektive na po- 
četku 1955: godine. Iz priloga Malika Mulića može se saznati da 
je SSSR, premda sa zakašnjenjem, ušao u rad oko SP s izvanredno 
mnogo materijala i ljudskih ulaganja i da najveće uspjehe u buduć- 
nosti treba možda da očekujemo baš iz te zemlje. Mulić iscrpnije 
prikazuje postupke sintaktičke analize za SP, u čemu su sovjetski 
učenjaci najdalje doprli. Kratak. izvještaj Brede Pogorelec daje 
nam prvu informaciju o radu na SP u Čehoslovačkoj, koji za nas 
može biti osobito zanimljiv zato što je u pitanju mala zemlja, 
a usto slavenska, dakle zemlja sa srodnim ekonomskim i jezičnim 
problemima u pogledu SP. Suvremeno stanje SP iscrpno prikazuje 
Krunoslav Pranjić, izlažući osnovne probleme i perspektive u SP 
na početku 1959. godine. Iz njegova članka može se vidjeti kako 
prevodilački stroj radi i kako se jezični problemi rješavaju za 
potrebe prevodilačkog stroja. U najnovije vrijeme teži se u svijetu 
potpuno automatskom prevodilačkom stroju; u tu svrhu logičari 
i lingvisti traže rješenje sve tananijih problema. O takvu jednom 

radu govori Leonardo Spalatin; postupak kembričke skupine sa 
SP izlaže na primjeru prijevoda jedne naše rečenice na engleski, 
a prikazuje zatim i širu primjenu tzv. tesaurusa u SP. Najzad, 
Božidar Finka opisuje odjek prvih vijesti o SP u našoj javnosti, 
a iscrpnije izlaže neke misli Romana Jacobsona, s jednoga među- 
narodnoga slavističkoga skupa u Beogradu, i osobito glavne za- 
ključke iz doktorske disertacije Vladimira Matkovića o entropiji 
hrvatskoga jezika. 

Treći dio zbornika donosi bibliografiju o SP koju je skupio 
Stjepan Babić, Bibliografija će osobito dobro doći stručnjacima 
koji se za SP zanimaju s raznih stajališta, osobito zato što slična 
bibliografija — jednako potpuna — ni drugdje u svijetu nije do toga 
vremena bila izrađena. 

Zbornik su uredili Bulcsu Laszlo i Svetozar Petrović. 

Nije jedina vrijednost zbornika samo u opisima, makar i sadrže 
programatska načela jednoga znanstvenoga zahvata koji je nov 
ne samo tematski nego i po primijenjenim metodama; njegova se 
vrijednost dopunjava i uloženim naporom da se za to novo znan- 
stveno područje odrede jednosmisleni pojmovi i onda stvori i 
protumači odgovarajuća terminologija, s pretenzijama da se ona 
i prihvati. U određivanju te terminologije postojala su dva izlaza; 
ili prihvatiti međunarodne termine ili prema njima stvoriti svoje. 
Pokazalo se kao najprikladnije da se iskoriste i kombiniraju oba 
izlaza, ali se uvijek nastojalo da se međunarodni termini opišu 
na hrvatskosrpskom jeziku, a hrvatskosrpski termini izraze engle- 
skim i ruskim ekvivalentima. Svi upotrijebljeni termini, s asocija- 
tivnim registrom, popisani su abecednim redom u Popisu pojmova 
na kraju zbornika (str. 290—298). Veliku pomoć u izradi i prihva- 
ćanju potrebne terminologije pružio je suradnicima zbornika vodeći 
hrvatski lingvist sveuč. prof. dr Stjepan Ivšić, što je i posebno istak- 
nuto u bilješci na str. 173. zbornika. A između suradnika zbornika 
najbitnije je pridonio urednik Bulcsu Laszlo, aa je priredio i 
Popis pojmova. 

Ž Zbornik Strojno prevođenje i statistika u jeziku plod je shva- 
ćanja da je danas SP zahtjev vremena. Mogućnost da se rezultati 
jezične analize neposredno društveno korisno upotrijebe kao pri 
strojom prevođenju ona je osnova na kojoj suvremena lingvistika 
nalazi svoj novi smisao i opravdanje. Ali studij mogućnosti SP 
donosi znanosti i takve koristi koje su možda važnije čak i od 
njegove — same po sebi velike — neposredne praktične primjene. 
Rad u vezi sa SP važan je poticaj u suvremenim lingvističkim 
istraživanjima. On je osobito upozorio na vrijednost statističkih 
proučavanja jezika. Statistička lingvistika uvodi u lingvističko 
proučavanje najprecizniji, matematski aparat. Statistička lingvistika 
tako obećaje jezičnu analizu koja će biti mnogo savršenija, potpu- 
nija i preciznija (pouzdanija) od one što su je pružala dosadašnja 
lingvistička proučavanja. Tek će takva analiza omogućiti stvaranje 
relativno savršenoga prevodilačkoga stroja koji neće imati samo 
izuzetno društveno, ekonomsko i kulturno značenje već će pomoći 
da se i mnoga pitanja samoga jezika shvate na bitno nov način. 
Zbomik Strojno prevođenje i statistika u jeziku načelno je zahvatio 
čitav taj kompleksni problem.'* Prema tome, Zagrebački lingvi- 
stički krug, tada još Krug mladih lingvista, pokrenuo je preko 
zbornika još jedno važno lingvističko pitanje pa je i time dao važan 
doprinos napretku i afirmaciji naše lingvističke znanosti. 


»Suvremena lingvistika" 


U trajnom nastojanju da pokrene lingvističko glasilo ZLK iskoristio 
je do sada jedinu raspoloživu mogućnost te je 1962. godine počeo 





19 Isp. mišljenje sovjetskog lingviste_ N.D. Andrejeva, sveučilišnog 
profesora u Lenjingradu, u časopisu ,,Voprosy jazykoznanija'' (No 4, Moskva 
1960) koji izrijekom kaže da po zborniku Strojno prevođenje i statistika u 
jeziku Jugoslavija kao deseta po redu (poslije SAD, Velike Britanije, SSSR-a, 
Kine, Rumunjske, Čehoslovačke, Japana, Italije i Francuske) ulazi u red 
onih zemalja u kojima se započela konkretna organizirana aktivnost na 
problemima matematičke lingvistike i strojnog prevođenja. 

izdavati »Suvremenu lingvistiku"', kao skripta u izdanju Sveučilišta 
u Zagrebu, koja je poslije prerasla u stalno glasilo Kruga (v. o njoj 
u posebnom članku). 


Božidar Finka 


III Rad Zagrebačkog lingvističkoga kruga 


od 1965. godine 

Uz povijesni prikaz B. Finke o osnivanju i radu Zagrebačkoga 
lingvističkoga kruga do 1965. godine (iz kojeg su izostavljeni 
naslovi izlaganja i izlagači, a mogu se naći u izvornom Finkinu 
članku, usp. bilješku br. 7) dodali bismo da je Krug još i danas 
izvanredno živ i dinamičan i da se sastaje svaki utorak u isto 
vrijeme u istoj prostoriji Kluba sveučilišnih nastavnika (u Ulici 
Braće Kavurića br. 17) za trajanja akademske godine. Svakog 
utorka uz sudjelovanje između 15 i 50 lingvista: postdiplomskih 
studenata, asistenata, docenata i profesora te domaćih i stranih 
gostiju pojedini lingvisti iz svih spomenutih skupina izlažu ili 
rezultate vlastitih istraživanja ili se kritički osvrću na tuđe radove, 
uglavnom važnija lingvistička djela iz svijeta. Lingvistika se ovdje 
uzima u najširem smislu i obuhvaća filologiju, sociolingvistiku, 
matematičku lingvistiku itd. Ovaj u nas jedinstveni i šarolik skup 
po starosti i akademskom statusu združuje prvenstveno lingvistička 
radoznalost a onda i želja da se vidi i osjeti kritička reakcija ljudi 
sa sličnim interesima na vlastita istraživanja i gledišta. Spomenut 
ćemo da se među redovitim posjetiocima sastanaka Kruga još 
uvijek nalazi i priličan broj njegovih osnivača uz najmlađu gene- 
raciju lingvista. 

Za kontinuiran rad Kruga osobito su zaslužni voditelji, koji se 
u zadnje vrijeme biraju na rok od dvije akademske godine i koji 
se trude da se za svaki tjedan osigura izlagač i tema. Od 1965. 


10) 





naovamo tu su dužnost obavljali Stjepan Babić, Josip Silić, Antun 
Šojat, Pavao Tekavčić, Bulcsti L4szl6, Stanko Žepić, Damir Ka- 
logjera. z 

»suvremena lingvistika" redovito bilježi naslove izlaganja i 
imena izlagača pa će se uvidom u taj časopis shvatiti širina lingvi- 
stičkih interesa članova Kruga. 

Po mišljenju pisca ovih redaka treba izdvojiti dva člana koji 
su posebno pridonijeli znanstvenoj razini diskusija, a i sami su 
mnogo izlagali. To su Bulozi L4szlo i Radoslav Katičić. 

Nadajmo se da će nove generacije lingvista produžiti rad 
Kruga i da će Krug još dugo djelovati. 


Damir Kalogjera 


Sekcija za teoriju književnosti 
i metodologiju povijesti književnosti 
Hrvatskoga filološkog društva u Zagrebu 


L 


Pošto je .god. 1950. osnovano Hrvatsko filološko društvo u Za- 
grebu, upravni je odbor, razmišljajući o tom kako da potakne 
stručnu djelatnost Društva, stvorio odluku da osnuje stručne 
sekcije. Pod okriljem pok. profesora Barca osnovana je sekcija 
o kojoj je ovdje riječ i kojoj je on dao i ime, a proradila je u ljet- 
nom semestru šk.g. 1952/3. Tajnik Sekcije bio je ispočetka 
Zdenko Škreb, a njemu se kasnije u vodstvu pridružio Fran Petrč, 
jedan od najradinijih članova Sekcije od časa svoga dolaska u 
Zagreb. Sekcija se sastajala ispočetka jedanput na mjesec, ali je 
brzo zbog obilja prijavljenih tema i referata povisila broj sastanaka 
na dva na mjesec, za vrijeme trajanja semestra, od kraja oktobra. 

Sekcija je ubrzo stekla stalnu svoju publiku među mlađim literar- 
nim stručnjacima na fakultetu — na žalost nije joj pošlo za rukom 
da privuče profesore s fakulteta i srednjoškolske profesore. Prvo 
je popravilo vrijeme, jer asistenti iz godine 1953. posjećuju danas 
Sekciju kao profesori i docenti, samo kolege sa srednje škole 
nikako nisu ni htjeli ni umjeli naći puta u Sekciju, iako ih je vod- 
stvo Sekcije redovito obavještavalo o sastancima, i izravnim pozi- 
vima i posredstvom ,,Školskih novina". U tom pogledu pokazuju 
kolege matematičari i fizičari mnogo više zanimanja za svoju 
stručnu problematiku i svoje stručno društvo. 

A ipak je rad Sekcije bio plodan i ostavio je trajnih tragova 
u hrvatskoj nauci o književnosti. Doveo je, prije svega književne 
historičare na fakultetu do srodnosti u promatranju osnovnih 
stručnih problema, povezao je slaviste i neofilologe u jednu lite- 
ramohistorijsku grupu, utvrdio kritički stav prema naučnim 
predstavnicima i Istoka i Zapada i doveo do toga da se u zemlji 
počelo govoriti o ,zagrebačkoj školi", a to je napokon javno i 
izrečeno nakon nastupa Zagrepčana na Kongresu slavista u septem- 
bru 1961. u Ljubljani. Upućeni znaju kako malo stege i uniformno- 
sti, koliko slobode i raznolikosti u tretiranju stručne problematike 
vlada u toj tzv. zagrebačkoj školi". 

Puta u javnost našla je ,,zagrebačka škola" i prije. Već 1955. 
izdaju članovi Sekcije kolektivni zbornik svojih literarnoteoretskih 
rasprava, svoj ,,almanah pitanja teorije književnosti'' kao Pogleđi 55. 
Poticaji za publikaciju, konkretni prijedlozi za realizaciju takvih 
planova, nepokolebljiva vjera u uspjeh dolazili su gotovo bez 
izuzetka od Aleksandra Flakera, jednoga od najzaslužnijih članova 
Sekcije, naročito zaslužnoga za razvitak nauke o književnosti u 
SR Hrvatskoj. Tako je na njegov prijedlog osnovan časopis ,,Umjet- 
nost riječi" — a on mu je i ime našao — koji je kao tromjesečnik 
počeo izlaziti 1957, i unatoč povremenim nepovoljnim prilikama 
održao se do danas. Nije se samo održao nego je za vrijeme svoga 
izlaženja stekao velik ugled i u zemlji i u inozemstvu. Prilozima 
opskrbljivala ga je većim dijelom Sekcija jer je vrijedilo kao ne- 





pisano pravilo da uspješni referati u Sekciji ulaze, prerađeni ili 
neprerađeni, kao članci u pojedine brojeve ,,Umjetnosti riječi". 

Na poziv Narodnoga sveučilišta u Zagrebu održali su članovi 
Sekcije šk. g. 1956/7. među seminarima toga sveučilišta seminar o 
problemima književnosti, deset predavanja s diskusijom. Na osnovi 
toga seminara direktor Znanja, Nada Sremec, pozvala je članove 
Sekcije da spreme populammo djelo o problemima književnosti 
koje bi Znanje izdalo. Taj je prijedlog prihvaćen, pa je, nakon 
dugotrajnih priprema, pod redakcijom Frana Petrča i Zdenka 
Škreba, u proljeće 1961. izašao Uvod u književnost, kolektivno 


djelo na 700 stranica. Među suradnicima Uvoda u književnost | 


nema Ive Frangeša koji je od početka rada Sekcije najintenzivnije 
sudjelovao u njemu, jer se u vrijeme kad se Uvodnik spremao 
nalazio u inozemstvu — ali i on svoje Stilističke stuđije (1959), 
koje su kod nas doživjele velik uspjeh, u Napomeni (str. 295) 
povezuje s radom Sekcije. G. 1969. Uvod je doživio drugo izdanje. 

Sve se to, eto, rodilo iz rada te Sekcije. Sam taj rad u prvim 
je godinama većinom bio posvećen proučavanju strane teorije 
književnosti. Na prvom sastanku počelo se s diskusijom o Timo- 
fejevu — odjednom je Jure Kaštelan prekinuo diskusiju i u krasnom 
oduljem spontanom izlaganju objasnio zašto se više ne možemo 
i ne smijemo povoditi isključivo za Timofejevom. Nažalost to 
njegovo izlaganje nije štampano. Tako su se idući referati okrenuli 
prema Zapadu, pa su 1953. i 1954. održani referati s diskusijom 
o Nijemcu Kayseru, Englezu Richardsu, Francuzu Taineu, Talijanu 
De Sanctisu, dok je prof. Barac osobno izložio svoju koncepciju 
literarne historiografije. Taj oblik rada održao se i u kasnijim 
godinama, pa su prikazani Rusi (formalisti, Sekuljin, najnoviji 
teoretičari), Francuzi (Thibaudet), Američani (Wellek-Warren, 
Wilson, Trilling), Englezi (Leavis), Talijani (Croce, Devoto), Švi- 
carci (Staiger), a i domaći (Barac, Dragiša Živković, A. Haler, 
S. Petrović). 

Kako problem literarnohistorijske periodizacije nije silazio 
i nije sišao s dnevnoga reda diskusija u Sekciji, više je sastanaka 

bilo posvećeno karakterizaciji pojedinih perioda evropske književ- 
nosti (ekspresionizam, evropski realizam, hrvatski realizam, sloven- 
ski realizam, njemački romantizam, dezintegracija realizma), a 
čitav je zimski semestar šk. g. 1958/59. bio posvećen problematici 
evropskoga romantizma, tako da je u sedam večeri po jedan pred- 
stavnik pojedine struke prikazao romantizam u jednoj evropskoj 
nacionalnoj književnosti. 

Slavisti su iznosili u Sekciji i problematiku domaćih književ- 
nosti (Držić, Gundulić, Mažuranić, Kranjčević, hrvatski roman 
poslije realizma), a zalazilo se i u probleme tzv. narodne književ- 
nosti i u probleme antike. Kolege filozofi na dva su sastanka 
iznosili probleme suvremene estetike, a jedan je sastanak bio po- 
svećen pitanjima suvremene tekstologije. Na dva je sastanka pred- 
stavnik Zagrebačkoga lingvističkog kruga izložio osnovne stavove 
strukturalizma. 

Dakako, pored prikaza stranih teoretičara na sastancima | 
iznosili su članovi i vlastita literarnoteoretska istraživanja (prozni 
ritam, prevođenje poezije, pojam motivacije, pojam stilskoga 
kompleksa) i prikazali lijep niz interpretacija iz domaćih i stranih 
književnosti. 

Ni problematiku nastave književnosti Sekcija nije zanemarila, 
pa je jedan sastanak posvetila diskusiji metodskih uputa za obra- 
divanje domaćega štiva, nekoliko sastanaka pitanjima nastave 
književnosti u srednjoj školi i na fakultetu, dva sastanka diskusiji 
O organizaciji trećega stupnja nastave književnosti na zagrebačkom 
fakultetu i jedan sastanak izboru literarnoteoretskih tema za 
ljubljanski sastanak slavista. Zimski semestar šk.g. 1961/62. 
posvetila je Sekcija isključivo temeljitoj diskusiji pojedinih priloga 
Uvoda u književnost, a pored toga održan je i simpozij o tom djelu, 
na koji su bili pozvani stručnjaci iz Ljubljane, Beograda i Sarajeva. 
Prisustvovali su Dragiša Živković, Dragan Nedeljković i Boris 
Paternu. 

Sekcija se ponosi time što su na njenim sastancima predavali 
i stručni kolege s drugih jugoslavenskih fakulteta: iz Ljubljane 


od 





(Paternu, Štampar), Sarajeva (D. Živković), Zadra (Janković, 
Milović). Predavali su u njoj i strani stručnjaci, ako su kao gosti 
fakulteta boravili u Zagrebu (pok. W. Kayser, W. Emrich). 


2. 


Kojih petnaestak godina Sekcija se povoljno razvijala i služila 
na čast Društvu. Onda joj je rad polako stao zamirati. Stariji 
posjetioci Sekcije stali su je napuštati, ne nalazeći više u njezinu 
radu korisnih novih poticaja za vlastiti rad, nije se javljalo novih 
znanstvenih idejnih poticaja koji bi novim interesom bili okupili 
sudionike; da hrvatski književni stručnjak ne može drukčije osno- 
vati svoj rad nego na poznavanju svjetske znanosti sa svih krajeva 
svijeta, ta je spoznaja, velikim dijelom rezultat rada Sekcije, postala 
. svakodnevnom trivijalnom istinom, zbog nje nije se isplatilo dola- 
ziti u Sekciju. Znanstveni su se interesi pojedinih sad već zrelih i 
izgrađenih stručnjaka toliko razjedinili da ih je teško bilo jednako 
zadovoljiti u Sekciji. Zagrebačka je škola izvršila svoj zadatak i 
zapravo prestala postojati: teorija interpretacije, otkrivajući sve 
jače ranjave svoje strane, polako je ustupala mjesto različitim 
novijim strujama. Tako se u zapisnicima glavnih godišnjih skup- 
ština gotovo redovito stala javljati opaska da je Sekcija ,,u krizi". 
Nije pomoglo ni to što je tajnik Zdenko Škreb predao vodstvo 
Sekcije mlađima — sve dok ujesen nije preuzeo vodstvo docent 
dr Ante Stamać. Njemu je, sneumornim zalaganjem za uspjeh rada 
Sekcije i s velikom organizacijskom umješnošću, pošlo za rukom 
da unošenjem nove tematike i pozivanjem novih predavača rad 
Sekcije učini privlačnim za nove mlade generacije književnih 
stručnjaka s Fakulteta, koji danas nose rad Sekcije kao što su 
njihovi prethodnici to činili pred tridesetak godina. Dr Stamać 
uveo je u rad Sekcije dvije vrlo plodne organizacijske novine: 
redovite diskusije o domaćim studijama s područja znanosti o 
književnosti i, a to se prije pokušavalo tek povremeno, jedinstven 
tematski okvir za referate na sastancima Sekcije. Dr Stamać je 





DJ 





povećao broj sastanaka, koji se održavaju redovito svakih četrnaest 
dana, tradicionalnoga četvrtka. Zahvaljujući njegovu vodstvu 
Sekcije postoji nada da s proslavom tridesetgodišnjice rada Društva 
ona stupa u novu fazu procvata. 


Sekcija za kulturu hrvatskog književnog jezika 
Hrvatskoga filološkog društva 


Rad na suvremenoj jezičnoj problematici i briga za pravilnu pri- 
mjenu književnog jezika temeljna je djelatnost Sekcije. 

Sekcija od polovice 1974. godine djeluje u Zavodu za jezik 
(prije: Institut za jezik) u Zagrebu. Najveći dio poslova obavljaju 
radnici Zavoda, ali surađuju i drugi članovi HFD, posebice kroa- 
tisti. U početku je sjedište rada Sekcije bilo na Filozofskom fakul- 
tetu u Zagrebu (voditelj J. Silić),-s prvenstvenim ciljem da se daju 
usmene i pismene obavijesti i obrazloženja o raznim pitanjima 
primjene književnog jezika. 

lako je Sekcija za kulturu hrvatskoga književnog jezika for- 
malno osnovana znatno poslije nekih drugih sekcija HFD (1967), 
sadržaj njezine djelatnosti nije u HFD nov, nego je bio jedna od 
osnovnih intencija već pri samom osnivanju HFD. Ta, naime, 
Sekcija na svoj način ujedinjuje i nastavlja rad Sekcije za pravopis 
i Sekcije za književni jezik, koje su stvorene odmah po osnivanju 
HFD (1950). Ona je i nastavljač djelatnosti Lektorske sekcije 
unutar HFD, koja je bila stvorena nakon prestanka rada navedenih 
dviju sekcija. Povijest, dakle, Sekcije za kulturu hrvatskoga književ- 
nog jezika zadire u same početke rada HFD i kontinuirano se 
nastavlja sve do našega vremena, s time da se djelovanje Sekcije 
može podijeliti u tri faze: 

1. djelovanje Sekcije za pravopis i Sekcije za književni jezik, 

2. djelovanje Lektorske sekcije, 

3. djelovanje Sekcije pod sadašnjim imenom. 


20 





Sekcija za pravopis i Sekcija za književni jezik praktički su 
od početka imale srodno ili isto polje rada, pa i nije moguće 
razlučiti njihovo djelovanje. U tom su djelovanju bili okupljeni 
članovi HFD iz Odjela za filologiju JAZU, Filozofskoga fakulteta, 
Društva književnika Hrvatske, Akademije za kazališnu umjetnost, 
lektori nakladnih poduzeća i mnogi drugi radnici zainteresirani 
za jezičnu djelatnost. 


Radilo se u dva odjela: u teoretskom i leksičkom. Praktički 
način javne djelatnosti bila su stručna predavanja s diskusijama. 
Posebna je zadaća leksičkog odjela bila da prouči akcenatske 
probleme našega književnog jezika i da to — koliko je moguće — 
primijeni u pravopisnom rječniku i u rječniku književnog jezika. 
Sastanci su se u početku održavali povremeno, a od jeseni 1953. 
godine dvaput mjesečno. 


Već je prije poznate ankete o pitanjima srpskohrvatskog jezika 
i pravopisa, koju je u mjesecu rujnu 1953. godine pokrenula Matica 
srpska, i prije Novosadskoga dogovora, u mjesecu prosincu 1954, 
godine, bio u Sekciji završen znatan dio posla u vezi s izradom 
novoga pravopisa (koji je u Hrvatskoj imao zamijeniti Boranićev). 
Neki su članovi HFD i posebno te sekcije sudjelovali u spomenutoj 
anketi (P. Skok, M. Hraste, J. Benešić, Lj. Jonke, S. Pavešić, J. 
Hamm, uz veći broj književnika i drugih javnih i kulturnih radnika) 
i na dogovoru u Novom Sadu (J. Hamm, M. Hraste, Lj. Jonke, 
Z. Škreb, uz predstavnike Društva književnika Hrvatske M. Franiče- 
vića, J. Kaštelana i M. Božića), a i poslije u zajedničkoj Pravopisnoj 
komisiji (J. Hamm, M. Hraste, Lj. Jonke, S. Pavešić, P. Rogić), 
koja je izradila i objavila (u izdanju obiju Matica) novi Pravopis 
hrvatskosrpskoga /srpskohrvatskoga književnog jezika (Zagreb — 
Novi Sad 1960, latinicom i ćirilicom). Članovi su te sekcije HFD 
radili i na Rječniku hrvatskosrpskoga /srpskohrvatskoga književnog 
jezika, u organizaciji Matice srpske i Matice hrvatske, sve do pre- 
kida rada na tom rječniku 1970. godine. 

Za praktično širenje jezične kulture pokrenut je i poseban 

znanstvenopopularni časopis ,Jezik" (1952), koji u pet brojeva 
na godinu izlazi redovito i do danas. 

Lektorska sekcija nastala je nastojanjem i radila je pod vod- 
stvom O. Šojat, okupljajući pretežno lektore nakladnih poduzeća 
i drugih radnih organizacija s lektorskom službom. Na sastancima 
Sekcije vođene su diskusije o problemima lektorskoga rada ili su 
održavana predavanja u kojima su razrađivana pitanja što zadiru 
u lektorsku problematiku. Osobito je rad Sekcije bio koristan i 
plodotvoran nakon izlaska Pravopisa, kad su se lektori trebali 
uputiti u njegova rješenja. Na taj način, i Sekcija je pod nazivom 
»lektorska" bitno pridonijela širenju jezične kulture i, posebno, 
jezične pismenosti, ispunjavajući tako jednu od temeljnih zadaća 
samoga HFD. 

U najnovijoj fazi, pod imenom Sekcija za kulturu hrvatskoga 
književnog jezika, sekcija nastavlja poslove iz prethodnih faza: 

— lektoriranje tekstova pripremljenih za tisak (npr. sva izdanja 
JAZU), 

— davanje usmenih ili pismenih savjeta i uputa o jezičnim 
pitanjima organizacijama udruženoga rada i pojedincima koji 
traže takvu pomoć, 

— objavljivanje priloga o aktualnim pitanjima jezične kulture 
i jezične primjene. 

Sekcija je održala i veći broj javnih sastanaka s izlaganjima o 
predmetu svoje djelatnosti. Osobito je zapažen takav njezin rad u 
pretresanjima pravopisne problematike, s ciljem da se olakša rad 
piscima pravopisa. Kao prvo, rezultati su toga rada iskorišteni u 
raspravljanju o pravopisnoj problematici u BiH, na posebnom 
savjetovanju u Trebinju 1976. i u Bihaću 1978. godine, u organiza- 
ciji Instituta za jezik i književnost u Sarajevu. Prilozi s tom proble- 
matikom objavljeni su u izdanjima navedenog sarajevskog instituta 
i u časopisu ,Jezik", u kojem se i inače objavljuje najpretežniji 
dio priloga vezanih za djelatnost Sekcije. 


Božidar Finka 

Sekcija za strane jezike 
Hrvatskoga filološkog društva 


U općem se pregledu Zdenko Škreb osvrnuo na početke rada 
Sekcije za strane jezike koja djeluje u HFD od samog osnivanja 
Društva. Članovi Sekcije su nastavnici osnovnih, srednjih, viših 
škola i fakulteta kao i građani koji se zanimaju za probleme stranih 
jezika i književnosti. 

Već od samog osnivanja Sekcija djeluje samostalno u plani- 
ranju i realiziranju svojih aktivnosti, u raspolaganju materijalnim 
sredstvima, ima svoj izvršni odbor i četvrtasti pečat za internu 
upotrebu, a članovi Sekcije mogu se udruživati u srodna stručna 
društva, o čemu obavještavaju Skupštinu HFD. Tako je Sekcija 
za strane jezike ravnopravni član Saveza društava za strane jezike 
Jugoslavije, u kojem su učlanjena republička i pokrajinska društva 
za strane jezike sa svojim delegatima u organima upravljanja. Preko 
Saveza društva za strane jezike SFRJ članovi Sekcije HED auto- 
matski su članovi FIPLV, a time su ujedno pridruženi članovi 
Međunarodnog društva nastavnika engleskog jezika (IATEFL), 
Međunarodnog društva nastavnika njemačkog jezika (IDV), a preko 
Slavističkog društva Međunarodnog društva nastavnika ruskog 
jezika (MAPRJAL). 

Rad Sekcije odvija se u nekoliko djelatnosti pa članovi imaju 
širok dijapazon sadržaja i uključuju se u rad Sekcije prema svojim 
interesima i potrebama u radu, kao npr. izučavanje fundamentalnih 
znanosti kao što su lingvistika, sociolingvistika, psiholingvistika, 
metodika stranih jezika i dr. U djelatnost Sekcije ulazi i organizi- 
ranje stručnih predavanja, izdavanje publikacija i časopisa, rad na 
stručnom usavršavanju članstva, organiziranju stručnih skupova i 
savjetovanja, organiziranju natjecanja u znanju stranih jezika, 
stručna i metodička pomoć članovima te stalno praćenje aktualnih 
pitanja teorije i prakse nastave stranih jezika. 

Dinamika rada nije jednakomjerna pa su tijekom trideseto- 
godišnjeg djelovanja Sekcije dominirali razni oblici rada koje je 

zahtijevao društveni trenutak i aktualnost nekog područja. Prve 
aktivnosti Sekcije bila su predavanja za nastavnike stranih jezika 
u Zagrebu i većim gradovima Hrvatske u kojima su postojale 
podružnice HFD. To su bila povremena okupljanja nastavnika 
stranih jezika, a predavači s temama iz lingvistike, književnosti 
ili metodike stranih jezika bili su obično sveučilišni nastavnici, 
profesori pedagoških akademija ili istaknuti nastavnici stranih 
jezika. 

Uključivanje naše zemlje u međunarodnu podjelu rada i 
razvitak fundamentalnih znanosti postavlja pred nastavnike stranih 
jezika nove zadatke u učenju jezika. Krajem šezdesetih godina 
javlja se potreba za izdavanjem stručnog časopisa, a u školama se 
provode natjecanja stranih jezika. Sredstva javne komunikacije 
pomažu u informiranju članova pa se radio i TV emisije uključuju 
u rad Sekcije. 

U suradnji sa ,,Školskom knjigom" Sekcija pokreće izdavanje 
časopisa ,,Strani jezici" i prvi broj izlazi 1972. godine. Urednik 
časopisa Rudolf Filipović navodi u uvodniku prvog broja časopisa 
da ,,časopis ima osnovni zadatak da pomaže nastavnicima stranih 
jezika da proširuju i produbljuju svoje stručno znanje, da prate 
razvoj onih grana nauke koje su najviše povezane s njihovim radom 
u nastavi, a to su lingvistika i metodika...?* Časopis strani jezici" 
postaje tribina u kojoj se javljaju svojim prilozima nastavnici prakti- 
čari i sveučilišni nastavnici i doprinose unapređivanju nastave 
stranih jezika. 

Vrlo uspješnu suradnju ostvaruje Sekcija sa Zavodom za 
unapređivanje stručnog obrazovanja SRH (danas Republički zavod 
za unapređivanje prosvjetno-pedagoške službe) i zajednički sudje- 
luje u organiziranju natjecanja u znanju stranih jezika koje se 
provodi od 1969. godine. Od te godine do danas u školama diljem 
Hrvatske organiziraju se školska natjecanja učenika srednjih škola 





* Rudolf Filipović: Zasto izlazimo? , »Strani jezici? 1/1972,str. 1. 

u znanju engleskog, francuskog, latinskog, njemačkog, ruskog i 
talijanskog jezika (jasno, onog jezika koji se uči u nekoliko razreda 
te škole). Aktivisti Sekcije angažiraju se u organiziranju školskih 
natjecanja, a zatim i na republičkom, te prate svoje učenike prvake 
školskog natjecanja na republičko natjecanje u Zagreb ili kasnije 
na savezno natjecanje. Koncem travnja ili početkom svibnja Sekcija 
organizira u suradnji sa Zavodom za prosvjetno-pedagošku službu 
republičko natjecanje, priprema materijal, osigurava prostorije i 
zakusku za natjecatelje i njihove pratioce. Prema mogućnostima 
organizira neku zabavnu priredbu ili razgledavanje grada, što se 
posljednjih godina teško ostvaruje jer se natjecatelji žure svojim 
kućama. Najveći teret oko natjecanja snose članovi Izvršnog 
odbora koji osim financijskih problema nailaze i na problem 
smještaja učenika, naročito za vrijeme održavanja saveznog natje- 
canja, kada stižu u Zagreb učenici iz svih republika i pokrajina. 
Aktivni članovi Sekcije sudjeluju u izradi testova i članovi su 
Komisije te ispravljaju i vrednuju rezultate natjecanja. Po tri 
natjecatelja iz svakog jezika koji zauzmu prva mjesta na republič- 
kom natjecanju odlaze u svibnju na savezno natjecanje u glavne 
gradove republika i pokrajina. Sekcija participira sredstva za 
odlazak učenika i njihovih pratilaca, no posljednjih godina veći 
dio sredstava osiguravaju škole. U Zagrebu se svake godine održava 
savezno natjecanje u jednom od stranih jezika, što je postalo tradi- 
cijom. Sekcija daje diplome i priznanja najboljim natjecateljima i 
školama u kojima su prvaci učili strani jezik te osigurava vrijedne 
knjige na stranim jezicima. Učenici i škole iz Hrvatske dobili su 
već niz vrijednih nagrada i pokazali zavidno poznavanje stranih 
jezika i to često iz udaljenijih krajeva (Labin, Rovinj, Opatija, 
Rijeka, Varaždin, Gospić, Bjelovar, Pakrac, Osijek, Karlovac i dr.) 
odakle učenici putuju gotovo cijelu noć do Zagreba ili drugog 
republičkog centra. Prvaci na Saveznom natjecanju dobivaju i 
međunarodne nagrade koje dijele s prvacima iz ostalih republika 
i pokrajina: Francuska daje 18 nagrada jednomjesečnog boravka 
u Francuskoj, SR Njemačka daje 7 nagrada, SSSR daje po 1 


01 


nagradu prvacima republika i pokrajina kao nagradno putovanje 
u SSSR i mogućnost sudjelovanja na Olimpijadi znanja u ruskom 
jeziku u Moskvi. 

Ova natjecanja privlače velik broj učenika, što pokazuje broj 
učenika i škola koji su sudjelovali na natjecanju. Na republičkom 
natjecanju sudjelovalo je 1971. godine 48 gimnazija i 16 stručnih 
škola s ukupno 2.744 učenika; godine 1973. u natjecanje su se 
uključile 74 škole sa 3.300 učenika, a 1975. godine (sedma godina 
natjecateljske tradicije) sudjelovalo je na natjecanjima 2.711 
učenika. Taj se broj posljednjih godina smanjio iz objektivnih 
razloga, tj. nisu ujednačeni programi i broj sati stranog jezika po 
školama i usmjerenjima pa je teško odrediti kriterije za republička 
i savezna natjecanja. Zato se u zadnje vrijeme organiziraju natje- 
canja za polaznike 1. i 2. razreda opće srednje škole jer je njihovo 
znanje ujednačeno. 

Za nastavnike stranih jezika bile su organizirane TV emisije pa 
su se svakog prvog ponedjeljka u mjesecu okupljali nastavnici 
stranih jezika u 20 većih mjesta Hrvatske te su nakon TV emisije 
raspravljali o aktualnim problemima struke vezanim uz temu 
programa. Osim toga, nastavnici su se upoznavali i s novim dostig- 
nućima lingvistike, metodike, projektom kontrastivnih analiza 
koje se provode na Filozofskom fakultetu u Zagrebu, govorilo se 
O prednostima suvremenih didaktičkih sredstava, o nastavnom 
planu i programu, o aktivnostima nastavnika stranih jezika kod 
nas i u svijetu te o specifičnim problemima svakodnevne nastave. 
Iskusni nastavnici praktičari upoznavali su svoje drugove s praktič- 
nim radom u razredu te se raspravljalo o prijevodu i upotrebi 
rječnika u srednjim školama, ulozi i mjestu gramatike u nastavi 
stranih jezika, primjeni AV sredstava i dr. 

Dinamična kretanja u nastavi stranih jezika postavila su pred 
članove nove zadatke. Neujednačenost programa i udžbenika 
među republikama odrazila se na smanjenju sudionika u natjeca- 
njima pa je Sekcija organizirala prvo Međurepubličko savjetovanje 
O nastavi stranih jezika (Brela, 1974). Ovakva savjetovanja i među- 





republička dogovaranja nastavila su se nakon toga i u drugim 
mjestima pa je Savez društava organizirao savjetovanje o udžbeni- 
cima za strane jezike u usmjerenjima srednjih škola i na nefilološ- 
kim fakultetima (Sremska Mitrovica, 1978). U Crikvenici je Sekcija 
organizirala međurepubličko savjetovanje na temu Mjesto i uloga 
učenika i nastavnika stranog jezika u odgojno-obrazovnom procesu 
(1979), a u listopadu ove godine održano je na Ohridu savjetovanje 
o iskustvima s radnim materijalima u stranim jezicima u odgoju i 
obrazovanju. Na svim tim savjetovanjima članovi Sekcije aktivno 
su sudjelovali s referatima, sugestijama i planovima za unapređi- 
vanje nastave stranih jezika. 

U preobražaju odgoja i obrazovanja u SRH izmijenilo se mjesto 
i broj sati stranog jezika te je bilo prijedloga da se strani jezik 
isključi iz programa završnih razreda nekih usmjerenja pa se Sekcija 
uključila u javnu raspravu. Održana je izvanredna skupština HFD 
18. lipnja 1976. na kojoj su nastavnici stranih jezika (109) donijeli 
zaključke o potrebi permanentnog učenja stranog jezika od osnov- 
ne škole do fakulteta i značenju stranog jezika u cjelokupnom 
obrazovanju mladog čovjeka. Zaključci su poslani Republičkom 
sekretarijatu za prosvjetu, kulturu i fizičku kulturu SRH, Prosvjet- 
nom savjetu Hrvatske, Komisiji Sabora SRH za odgojno-obrazovna 
pitanja, te drugim društveno-političkim organizacijama i stručnim 
tijelima. Sa zaključcima je upoznat i republički sekretar dr Stipe 
Šuvar. 

Danas je strani jezik ušao u programe gotovo svih usmjerenja 
kao obavezni ili fakultativni predmet s najmanje dva sata tjedne 
nastave, a na nefilološkim fakultetima predviđeno je Zakonom 
120 sati stranog jezika tijekom studija. 

U siječnju 1977. g. osnovana je u Zagrebu Metodička tribina 
koja je okupila nastavnike stranih jezika od osnovne škole do 
sveučilišta. Programska koncepcija tribine imala je zadatak da 
upozna nastavnike s teorijskim dostignućima lingvistike i metodike 
i aktualnim problemima nastavne prakse. Na sastancima tribine, 
u prostorijama Školske knjige, održavana su teorijska predavanja, 

davane su informacije o aktualnim problemima reforme odgoja 
i usmjerenog obrazovanja te su se iznosila iskustva nastavnika 
praktičara, s prijedlozima za poboljšanje nastave stranih jezika. 
Teorijska predavanja održavali su nastavnici fakulteta i visokih 
škola, savjetnici i iskusni praktičari. Teme su bile ove: Uloga i 
mjesto stranih jezika u završnoj fazi usmjerenog obrazovanja 
(Celmić), Teorijska osnova suvremenog pristupa nastavi stranog 
jezika (Vilke), Oblici rada u nastavi stranih jezika (Pavuna), Principi 
jezika u kontaktu primijenjeni u nastavi stranih jezika (Filipović) 
idr. 

Uz proslavu 40-godišnjice SKOJ-a Sekcija je organizirala 
natjecanje učenika srednjih škola o toj temi. Učenici su pisali 
na stranim jezicima o SKOJ-u, Partiji i borbi naših naroda i po- 
kazali visoku razinu vladanja jezikom i poznavanje tematike pa su 
dobili i zaslužene nagrade i priznanja. 


Predstavnici Sekcije sudjelovali su u donošenju statuta Saveza 
društava za strane jezike SFRJ i statuta HFD. 

Metodičari stranih jezika Filozofskog fakulteta i Pedagoške 
akademije dali su svoje primjedbe i sugestije u valorizaciji programa 
stranih jezika za osnovnu školu. 


Aktivnost Sekcije ne jenjava a po novom Statutu predviđa se * 
osnivanje Aktiva nastavnika u onim mjestima Hrvatske gdje postoji 
za to interes i uvjeti (barem 7 nastavnika), jer podružnice više ne 
postoje. 

U suradnji s Republičkim zavodom za prosvjetno-pedagošku 
službu Sekcija nastavlja djelovanje u 26 većih centara Hrvatske 
(Split, Opatija, Osijek, Varaždin i dr.). Nastavnici se okupljaju u 
centrima zbog stalnog usavršavanja u struci, te se upoznaju s 
materijalima sa seminara koje organizira Zavod. Oni nastavnici 
koji nisu mogli prisustvovati seminarima dobivaju od svojih drugova 
dragocjene informacije o najnovijim zbivanjima u struci, upoznaju 
se s novim knjigama i udžbenicima, metodičkim postupcima i tako 
se permanentno usavršavaju. 

Tijekom  tridesetgodišnjeg rada Sekcije pročelnici su bili 
ugledni profesori i nastavnici: Rudolf Filipović, Antica Menac, 
Josip Jernej, Stanka Pavuna i Damir Kalogjera, koji i danas ruko- 
vodi radom Sekcije. 

Sredstva za uspješno djelovanje Sekcije osigurava HFD od 
svojih sredstava koja dobiva od SIZ-a I, a povremeno je i namjenski 
Sekcija dobila novčanu pomoć od USIZ-a za osnovno obrazovanje 
i SIZ-a za usmjereno obrazovanje (za natjecanje). . 

U svom radu Sekcija za strane jezike ne sustaje nego se stalno 
uključuje u sve pore zbivanja i probleme teorije i prakse nastave 
stranih jezika, nastojeći na podizanju stručnog obrazovanja nastav- 
nika i opće razine znanja stranih jezika u SR Hrvatskoj. 


Stanka Pavuna 


Sudjelovanje Hrvatskoga filološkog društva 
u radu MAPRJAL-a 


Jedan od oblika djelatnosti HFD na međunarodnom planu jest 
njegovo sudjelovanje u radu MAPRJAL-a (Međunarodne asocijacije 
nastavnika ruskog jezika i književnosti). 

MAPRJAL je osnovan god. 1967. u Parizu, od tada je održao 
4 međunarodna kongresa (1969. u Moskvi, 1973. u Varni, 1976. u 
Varšavi i 1979. u Berlinu) i velik broj simpozija, konferencija i 
drugih znanstvenih i stručnih skupova. Asocijacija obuhvaća 
nastavnike koji predaju ruski kao strani jezik i glavni joj je cilj da 
tu nastavu unaprijedi. Iz toga cilja proistječu zadaci: proučiti 
pravce i metode u suvremenoj nastavi stranih jezika i istražiti 
njihovu primjenljivost u nastavi ruskog jezika, koordinirati znan- 
stveno-istraživački rad, istražiti specifične teškoće u usvajanju 
ruskog jezika u različitim jezičnim sredinama, razraditi principe 
suvremenih udžbenika ruskog jezika za strance, proučiti metode 
i pravce u suvremenoj nastavi ruske književnosti, razraditi psiho- 

lingvistički pristup nastave ruskog jezika, problematiku kulture 
i civilizacije itd. itd. Tim i drugim pitanjima bavili su se pojedini 
kongresi i drugi skupovi MAPRJAL-a. 

Pored znanstvenog i stručnog rada, koji se odvija na kongre- 
sima i drugim skupovima, postoji u MAPRJAL-u i stalni rad 
nekoliko međunarodnih komisija: komisije za književnost, komisije 
za kulturološka pitanja (,,stranovedenije'), komisije za udžbenike, 
komisije za kontrastivnu lingvistiku i komisije za međunarodne 
veze. 

Savez slavističkih društava Jugoslavije (a preko njega i HFD) 
sudjeluje u radu MAPRJAL-a od njegova osnutka. Redovni član 
te asocijacije, koja sada ima status C UNESCO-a, postao je poslije 
skupštine Saveza u Budvi. Jugoslavenski rusisti redovno sudjeluju 
na kongresima i drugim skupovima MAPRJAL-a, o čemu je pisano 
u časopisima ,,Strani jezici", ,,Živi jezici" i dr. Učenici iz naše 
zemlje, koji su bili pobjednici republičkih i saveznih natjecanja 
iz ruskog jezika, sudjeluju u međunarodnim učeničkim olimpija- 
dama u Moskvi, 

U izvršnom odboru MAPRJAL-a već 10 godina Jugoslavija 
ima funkciju potpredsjednika i predsjednika komisije za udžbenike. 
Na skupštini MAPRJAL-a, koja se održava svake tri godine nakon 
kongresa, Jugoslavija ima najveći mogući broj delegata (5). 

Kao redovan član MAPRJAL-a Savez slavističkih društava 
preuzeo je i neke međunarodne obaveze. Kao osobito važna mo- 
žemo spomenuti dva međunarodna simpozija. God. 1975. održan 
je u Zagrebu simpozij Metodološka problematika kontrastivnog 
opisa ruskog i materinskog jezika, kojemu je prisustvovalo tridese- 


tak jugoslavenskih i isto toliko stranih rusista. Zbornik referata 


objavljen je pred sam početak rada simpozija na 210 stranica sa 
39 priloga. 

Drugi međunarodni simpozij, kao nastavak spomenutoga, 
organiziran je 1978. god. u Beogradu pod naslovom Kontrastivni 
Opis i proučavanje ruskog i drugih jezika. : 
Antica Menac 

Veze Hrvatskoga filološkog društva 
s međunarodnim društvima IATEFL i IDV 


Godine 1967. osnovano je u Londonu Društvo nastavnika engle- 
skog jezika. Društvo je okupilo oko 400 članova iz Velike Britanije 
a svrha im je bila da povremeno izmijene svoja iskustva i da tako 
unapređuju nastavu engleskog kao stranog jezika. Za nepunih pet 
godina društvo je preraslo u međunarodno društvo, International 
Association of Teachers of English asa Foreign Language — IATEFL, 
s kojih 1100 članova u 80 zemalja. 

Kad je društvo IATEFL postalo član Međunarodne federacije 
profesora stranih jezika (FIPLV), odlučeno je da svi profesori 
engleskog jezika članovi Međunarodne federacije (FIPLV) postanu 
pridruženi članovi društva IATEFL. Taj im je status omogućio 
da surađuju s tim društvom i da primaju njegove publikacije. 
Suradnja se uglavnom sastojala u tome da su sudjelovali na kongre- 
sima tog društva u Velikoj Britaniji i izvan nje. Članovi Sekcije za 
strane jezike HFD, nastavnici engleskog jezika, koristili su se tim 
mogućnostima te sudjelovali svojim referatima ili bez njih na 
kongresima društva IATEFL. Ta se suradnja i dalje nastavlja a 
neki su članovi HFD vrlo aktivni na kongresima tog društva. 


U toku održavanja X međunarodnog kongresa FIPLV u 
Zagrebu (5—9. travnja 1968) osnovano je 8. 4. 1968. Međunarodno 
društvo nastavnika njemačkog jezika (Der internationale Deutsch- 
lehrerverband — IDV). Ono je kao sekcija za njemački jezik Među- 
narodne federacije (FIPLV) preuzelo na sebe dužnost da okuplja 
nastavnike njemačkog jezika i da u sklopu Federacije razvije neke 
specijalne oblike aktivnosti sa svrhom unapređenja nastave njemač- 
kog kao stranog jezika. 

Nastavnici njemačkog jezika iz 14 zemalja surađuju na ispu- 
njenju zadataka toga društva, a oni se uglavnom poklapaju sa 
zadacima Međunarodne federacije. Ta njihova aktivnost dolazi 
osobito do izražaja na kongresima, koji se održavaju u zemljama 

gdje se njemački govori. Nastavnici njemačkog jezika koji su 
članovi sekcije za strane jezike HFD vrlo su aktivno sudjelovali 
na kongresima tog društva i uspostavili stručnu suradnju s člano- 
vima društva IDV iz mnogih evropskih zemalja a posebno iz obje 
Njemačke (BRD i DDR). 


Rudolf Filipović 


Sekcija za metodiku nastave 
hrvatskoga književnog jezika i 
jugoslavenskih književnosti 
Hrvatskoga filološkog društva 


lako su srednjoškolski profesori u Hrvatskom filološkom društvu 
prisutni gotovo od njegova osnivanja, i to ne samo kao obični 
članovi nego i kao članovi Upravnog odbora i voditelji pojedinih 
sekcija, stalna nastojanja da se osnuje posebna sekcija nastavnika 
hrvatskoga književnog jezika u osnovnoj i srednjoj školi samo su 
povremeno rezultirala odgovarajućom organiziranom djelatnošću. 
Prvo aktivnije razdoblje obuhvaća 1967, 1968. i 1969. godinu, kad 
je Sekcija za metodiku nastave materinskog jezika organizirala 
redovita mjesečna predavanja za osnovnoškolske i srednjoškolske 
nastavnike u Zagrebu. Naizmjence su je vodili Dragutin Rosandić 
i Stjepko Težak. Plan predavanja koncipiran je tako da bude 
jednako privlačiv i koristan nastavnicima obaju školskih stupnjeva 
(npr. Kontinuitet nastave književnosti u školama 1. i 2. stupnja, 
Fonostilistički pristup umjetničkom djelu). Započeto je i pored- 
beno istraživanje pismenosti u IV i VIII r. osnovne škole te u IV r. 
gimnazije. Kako je odaziv nastavnika srednjih škola bio slab, a 
na kraju i nikakav, rad Sekcije se u posljednje vrijeme usmjerio 
samo prema problemima osnovne škole. Napokon je, zbog prezau- 
zetosti voditelja, Sekcija i prestala djelovati. 





Drugo aktivno razdoblje počinje školske godine 1979/80. 
Sekcija za metodiku nastave hrvatskog ili srpskog jezika okuplja 
istaknute teoretičare i praktičare i osnovni joj je cilj poticanje 
teoretskog proučavanja metodičke problematike. Na redovitim 
mjesečnim sastancima koncipiran je i prihvaćen program rada koji 
je u prvom redu usmjeren na izučavanje aktualne situacije u nastavi 
hrvatskog ili srpskog jezika i književnosti, na mogućnosti iskorišta- 
vanja suvremenih tehničkih dostignuća u nastavi i na uvođenje 
mladih kadrova u znanstvena istraživanja. U vezi s tim, osim 
predavanja o primjeni mikrokompjutora u obrazovanju organizi- 
rano je u zajednici s Prosvjetno-pedagoškom službom Zagreba vrlo 
uspjelo savjetovanje o položaju nastave hrvatskog ili srpskog jezika 
u srednjoj školi. Međutim, prilikom rasprave o programu rada 
Sekcije nametnulo se i pitanje njezina prerastanja u Društvo nastav- 
nika hrvatskog ili srpskog jezika SRH, kako bi poput ostalih 
republika i naša imala takvo samostalno stručno-staleško udru- 
ženje. lako dio članova Sekcije, kao i cjelokupno Predsjedništvo 
HFD, smatra da se svi ciljevi takvog udruženja mogu uspješno 
ostvarivati i u okviru sekcije HFD, na zahtjev većine osnovana je 
komisija sa zadatkom da razmotri koncepciju i mogućnost osni- 
vanja društva koje bi obuhvatilo sve nastavnike ovog predmeta ne 
samo u Zagrebu nego i u cijeloj SR Hrvatskoj. 

Sekcija, međutim, nastavlja svojim radom prema prihvaćenom 
programu, a jedan joj je od prvih sljedećih zadataka temeljiti 
pretres prijedloga novoga odgojno-obrazovnog programa za osnov- 
no obrazovanje i zajedničku osnovu usmjerenog obrazovanja. 


Stjepko Težak 

Sekcija za orijentalistiku 
Hrvatskoga filološkog društva 


Na inicijativu zagrebačkih orijentalista okupljenih oko Katedre za 
indologiju pri Filozofskom fakultetu Sveučilišta u Zagrebu i 
Orijentalističkih večeri koje organizira Odbor za orijentalistiku 
Razreda za filologiju Jugoslavenske akademije znanosti i umjet- 
nosti,a uz suglasnost Upravnog odbora HFD osnovana je 26. travnja 
1976. godine Sekcija za orijentalistiku. 

Sekcija okuplja orijentaliste nekoliko struka: afrikaniste, 
arabiste, asiriologe, hebrejiste, iraniste, indologe, japanologe, 
sinologe, turkologe i sve one koji se zanimaju za orijentalne studije, 
zapravo studije koje se odnose na civilizaciju naroda Azije i Afrike. 

Sekcija je od svog osnutka imala veoma raznovrstan program. 
U realiziranju programa sudjelovala je većina njenih članova. 

Prvotna je zamisao bila da se rad Sekcije odvija u Klubu 
sveučilišnih nastavnika, i u skladu s tim održana su tematska 
predavanja Susret tradicije i modernog (u kontekstu vanevropskih 
kultura) i Transkripcija i transliteracija iz orijentalnih pisama, kao 
i razgovori i diskusije na teme koje su se odnosile na kulturu 
naroda Azije i Afrike. 

Naime, problem transkripcije i transliteracije iz orijentalnih 
pisama odavno je prisutan ne samo u nas već i u drugim sredinama 
koje se zanimaju za orijentalistiku. Na rješenje toga problema 
gleda se kao na rješenje jednog veoma važnog pitanja koje teško 
mogu realizirati samo orijentalisti. Taj problem treba rješavati u 
suradnji sa stručnjacima za naš jezik. Suština problema leži u 
velikoj neujednačenosti transkripcija koje primjenjuju stručnjaci 
iz drugih zemalja i postojećih transkripcija u Jugoslaviji. Uza sve to 
usko stručna transkripcija zahtijeva dodatne znakove za grafeme 
koji nemaju adekvate u našim pismima. Zato, imajući te probleme 
na umu, članovi Sekcije, u okvirima svojih mogućnosti, nastoje 
donijeti prijedlog transkripcije za orijentalna pisma i jezike kako bi 


TO 


se prevladale neujednačenosti naročito kod transkribiranja osobnih 
imena, geografskih i drugih pojmova. 

Tematska su predavanja u vezi s transkripcijom i translitera- 
cijom privukla pozornost Jugoslavenskog leksikografskog zavoda, 
koji je predložio suradnju s članovima Sekcije, i to ne samo u vezi 
s transkripcijom i transliteracijom nego i u vezi s izradom važnijih 
natuknica s područja orijentalistike koje do sada nisu bile uvrštene 
u njegova izdanja. Zahvaljujući toj suradnji novija su izdanja 
Jugoslavenskog leksikografskog zavoda znatno obogaćena novim 
orijentalističkim pojmovima. U vezi s tim prerađeno je, korigirano 
i dopunjeno mnoštvo natuknica novim elementima uzetim iz izvor- 
nih literatura. 

Aktivnosti Sekcije, međutim, nisu se zadržale na razini internih 
predavanja, razgovora i diskusija nego su se ubrzo proširile s uskog 
kruga članstva Sekcije u javnost, te je oblik njenog rada poprimio 
nove forme. 

Na tribini Pet minuta poslije osam u Studentskom centru 
članovi Sekcije su se predstavili s temom: Čemu orijentalistika? 
Ovdje je u kratkim crtama ukazano na potrebu i važnost bavljenja 
orijentalnim studijem, a zasebno se govorilo o arabistici, indologiji, 
japanologiji i sinologiji. 

U suradnji s Centrom za kulturu Narodnog sveučilišta grada 
Zagreba organiziran je ciklus predavanja Susret s Indijom u kojem 
je sudjelovalo dvadesetak predavača. Posredstvom tih predavanja 
slušaoci su se mogli upoznati s pravcima razvoja suvremene Indije, 
s vedskom književnošću, napose s osnovnom idejom upanišade, 
s neobrahmanističkim pokretima, posebno budizmom i džiniz- 
mom, s budističkom književnošću, s Bhagavadgitom — epom iz 
Mahabharate, zatim s hramovima Indije, s klasičnom indijskom 
književnošću — kavja (od 2. st. pr.n.e. do 12. st.), s indijskim vjer- 
skim pokretima, sa starom hindskom književnošću (od 8. do 19. 
stoljeća), sa suvremenim promjenama tradicionalnih formi socijal- 
nog grupiranja u Indiji, s kontaktima Indije sa Zapadom, s novim 
indijskim književnostima, s indijskim kazalištem i s indologom 

Ivanom Filipom Vezdinom (1748—1806). Predavanja su održana 
u Gradskoj knjižnici. 

Da bi neposrednije predstavila orijentalnu kulturu Sekcija je 
u suradnji s drugim institucijama organizirala dvije izložbe: 

1977. godine za vrijeme Indološkog kolokvija u ISIP-u je na 
inicijativu Sekcije priređena izložba indoloških knjiga. 


1978. godine je u suradnji s EFtnografskim muzejom u Zagrebu 
organizirana izložba pod naslovom Iz kineske kulturne prošlosti i 
sadašnjosti, iz zbirke V. Crnolatac. Spomenuta je izložba proširena 
građom Etnografskog muzeja, a bila je opremljena i katalogom. 

Koncepciju izložbe kao i tekst kataloga realizirali su članovi 
Sekcije Vesna Crnolatac, sinolog, i dr Aleksandra-Sanja Lazarević, 
viši kustos Etnografskog muzeja. 

Gotovo sva građa izložbe pripadala je periodu dinastije Ćing 
(1644—1911). Taj je period zapravo posljednji, zlatni period 
kineske tradicionalne umjetnosti. 

U suradnji s uredništvom časopisa ,,Književna smotra? članovi 
Sekcije su pripremili tematski broj pod naslovom /z orijentalnih 
književnosti i predaja (,,Književna smotra", god. VIII, 1976, br. 
26—27. Urednik tog broja je Milka Jauk-Pinhak). U tom broju 
obuhvaćene su teme iz mezopotamske, indijske, iranske, kineske, 


“ japanske, staroegipatske, afričke i arapske književnosti. Tu su i 


recenzije i prikazi triju objavljenih knjiga zagrebačkih orijentalista, 
poimence: Realistički racionalizam Ibn Haldana, Povijest afričke 
književnosti i Japanska haiku poezija. To je prvo zajedničko pred- 
stavljanje zagrebačkih orijentalista našoj kulturnoj javnosti. 

* Od svog osnutka Sekcija kontinuirano surađuje s Odborom 
za orijentalistiku Jugoslavenske akademije znanosti i umjetnosti, 
koji je organizator Orijentalističkih večeri. Sekcija i Odbor zajed- 
nički razrađuju i unapređuju orijentalistiku u SR Hrvatskoj s ciljem 
da se rezultati njihova zajedničkog rada odražavaju u široj javnosti. 

Sekcija je započela s izradom bibliografije radova svojih 
članova, što će bez sumnje pružiti uvid i u taj vid njene aktivnosti. 

Zahvaljujući punom razumijevanju HFD Sekcija je do sada sve 
svoje planirane zamisli uz puno zalaganje svih svojih članova 
uspješno ostvarila. Iako su njeni malobrojni članovi usko specija- 
lizirani za pojedine oblasti širokog područja orijentalistike, njih 
povezuje zajednički interes u želji za objektivno i potpuno prezen- 
tiranje kultura i civilizacija naroda Azije i Afrike, a zagrebački 
orijentalisti, kako kaže prof. Radoslav Katičić u Uvodnoj riječi 
»Književne smotre" (str. 4): ,,Nemaju škole u čijim bi tragovima 
mogli tapati. Svi su se sami otisnuli na pučinu, ne slijede brazdu 
nikojega broda." 


Muhamed Ždralović 

,»JEZIK"' — časopis za kulturu 
hrvatskoga književnog jezika 


1. Povijest 


Jezik", časopis za kulturu hrvatskoga književnog jezika, izlazi 
već dvadeset i sedam godina kao časopis Hrvatskoga filološkog 
društva, a u nakladi Školske knjige u Zagrebu. 

Jedan od osnovnih zadataka koje je na sebe preuzelo HFD 
odmah od svog osnutka bila je i briga za kulturu hrvatskoga knji- 
ževnog jezika. Stoga su među prvim poslovima bili izrada hrvatskog 
pravopisa i izdavanje časopisa kojemu je glavna svrha bila kultura 
hrvatskoga književnog jezika i problem njegove standardizacije na 
područjima gdje norma još nije bila ustaljena ili izgrađena. Već na 
posljednjoj sjednici pripremnog odbora prihvaćen je prijedlog da 
se pokrene takav časopis i da se za njegova urednika predloži prof. 
Stjepan Ivšić. Na osnivačkoj skupštini taj je prijedlog prihvaćen, a 
u urednički su odbor izabrani još A. Barac, J. Hamm, M. Hraste, 
Lj. Jonke, P. Skok i S. Živković. Zbog slabog zdravstvenog stanja 
prof. Ivšić nije mogao obavljati povjerenu mu dužnost, pa je za 
glavnog urednika izabran prof. Ljudevit Jonke. Njegovim se nasto- 
janjem časopis pojavio u rujnu 1952. Kao delegirani urednik prof. 
Ivšić se pored pribiranja građe brinuo i o imenu toga lista. Predložio 
je Upravnom odboru Hrvatskoga filološkog društva da se časopis 
Zove — kao i njegov prethodnik — ,,Hrvatski jezik". Tadašnji 
predsjednik Hrvatskoga filološkog društva, akademik i sveučilišni 
profesor dr Antun Barac predložio je naziv ,,Jezik" s podnaslovom 
»časopis za kulturu hrvatskoga književnog jezika''. Upravni odbor 
je prihvatio prijedlog prof. Barca, pa se časopis zvao ,,Jezik, časopis 
za kulturu hrvatskoga književnog jezika"? sve do IX godišta godine 
1961. Potkraj g. 1960. izašao je naime zajednički hrvatsko-srpski 
pravopis: Pravopis hrvatskosrpskoga književnog jezika na latinici i 
Pravopis srpskohrvatskog književnog jezika na ćirilici. Vjerovalo se 

da su time utrti putovi ravnopravnoj upotrebi dviju varijanata 
hrvatskosrpskoga književnog jezika, pa je 16. veljače 1961. upravni 
odbor Hrvatskoga filološkog društva u Zagrebu donio zaključak da 
se podnaslov promijeni i časopis ubuduće zove ,,Jezik, časopis za 
kulturu hrvatskosrpskoga književnog jezika". Pod takvim nazivom 
časopis je izlazio sve do kraja XVI godišta. 

Kako su se javili problemi oko samog naziva jezika, prven- 
stveno zbog velikih presezanja koja su se izvodila dobrim dijelom 
i iz službenoga naziva jezika, uredništvo ,,Jezika" raspravljalo je 
o tome na svojoj sjednici 29. kolovoza 1969. godine, i zaključilo 
da ,Jezik" ne bi smio pogodovati širenju pogrešnih shvaćanja ni 
svojim podnaslovom, pa je predložilo upravnom odboru HFD 
da prihvati zaključak po kojem bi se od prvoga broja XVII godišta 
Jeziku" vratio njegov prvotni podnaslov. Pri tome je urednički 
odbor napomenuo da je predložena promjena naziva zasnovana na 
stvarnoj procjeni problema i njezinoj važnosti, a potpuno je u 
skladu i sa znanstvenim i s društvenim pogledima na jezičnu 
problematiku. 

Upravni odbor HFD na svojoj sjednici 5. studenoga 1969. 
jednoglasno je prihvatio i obrazloženje i prijedlog pa je stoga 
već u 1. broju XVII godišta ,Jeziku" ponovo vraćen podnaslov 
koji je najbolje njegovo obilježje s obzirom na značenje i kao 
smjernica za rad. 


2. Smjernice 


U Uvodnoj riječi 1. broja iznose se osnovne odrednice njegove 
potrebe i njegova djelovanja. Ističe se da pojava ,Jezika" nije 
slučajna, da je ona prvenstveno odraz potrebe koju osjeća svaka 
književnost jer se služba književnog jezika u posljednje vrijeme 
tako razgranala da se svaki čas javljaju problemi o kojima svoje 
mišljenje treba reći i lingvistička teorija. Slikovito je istaknuto da 
ona ne smije i ne može jezik sapeti u lance, ali ga ne smije pre- 
pustiti ni potpunoj stihiji, nego treba isticati njegove odlike i 

sprečavati njegove stranputice. Sažeto je to ponovljeno suvremenim 
lingvističkim nazivom: načelo elastične stabilnosti, i ono će biti 
osnovnim načelom njegova uređivanja. 

Drugi je važan razlog njegova izlaženja što Hrvati nisu samo 
štokavci, nego dobrim dijelom čakavci i kajkavci pa će ,Jezik" 
morati poštovati i tu činjenicu, koja nije bez utjecaja na hrvatski 
književni jezik. Naslovom je određen i opseg časopisa. On će zbog 
toga u prvome redu donositi rasprave i članke o čistoći i pravilnosti 
suvremenoga književnog jezika, teme iz prošlosti hrvatskoga jezika 
koliko su u vezi sa suvremenim književnim jezikom, a šira područja 
jezikoslovlja ako se odnose na stvaranje i oblikovanje književnoga 
jezika. Posebno je težište stavljeno na pitanja i odgovore jer je prvi 
i najvažniji zadatak časopisa da pomaže onima koji trebaju pomoć 
u jeziku. 


3. Problematika i rubrike 


Već se u prvom godištu pisalo o različitim jezičnim područjima: 
— oakcentuaciji (D. Brozović, S. Ivšić, B. Klaić, M. Stojković), 
— o morfologiji (M. Kosor), 
— o tvorbi riječi (D. Brozović, M. Hraste, M. Moskovljević), 
— o sintaksi (J. Hamm, M. Hraste, Lj. Jonke, S. Živković, J. 
Vončina), A 
— o leksikologiji (M. Hraste, P. Rogić, P. Skok, Lj. Jonke, 
B. Klaić, A. Simčik, D. Brozović), 
. — o pravopisu (M. Petrović, V. Gortan, J. Hamm, Lj. Jonke), 

— o teoriji književnoga jezika (Lj. Jonke), 

— onastavi jezika (Lj. Jonke, M. Kosor, M. Selaković, P. Skok, 
J. Vončina), 

— ostilistici (S. Ivšić), 

— o tekstologiji (A. Barac), 

— oslavistici (M. Deanović). 


T& 





m) = Vidljivo je da su zastupljena gotovo sva područja jezične 
znanosti. Takva raznolikost (uz neka proširenja) zadržana je i 
do danas. 

Prvi je broj imao tri rubrike 

Članci 
Pitanja i odgovori 
Osvrti. 

U II godištu došle su Vijesti i te su se četiri rubrike zadržale 
do danas. U III godištu uvedena je rubrika Iz školske prakse koja 
se zadržala do VII godišta, javila se još u XV godištu, ali je napu- 
štena jer su se praktičari slabo javljali. Nije uspio ni pokušaj u XII 
godištu da se oživi s druge strane pod naslovom: Za školsku praksu. 
U XXV godištu uvedena je rubrika Zapaženo, au XXVI Poznajemo 
li svoj jezik. 

Osnovnu vrijednost časopisu daju članci što se objavljuju na 
početku svakog broja. To su znanstveni ili stručni radovi ne samo 
naših najpoznatijih jezičnih stručnjaka nego i mladih lingvista, čak 
i početnika. Oni osiguravaju trajnost ,,Jeziku' pa je on nezaobi- 
lazna literatura za svako proučavanje našega jezika. Neki od objav- 
ljenih članaka značili su prekretnicu u dotadašnjem proučavanju 
određenog jezičnog problema. Poneki su članci zanimljivi samo 
uskom krugu stručnjaka, neki namijenjeni lektorima i nastavnicima 
kao osnovnim širiteljima jezične kulture, a većinom razumljivi 
širokom krugu čitatelja i bez posebne jezične naobrazbe. 

U rubrici Pitanja i odgovori izravno surađuju čitatelji i surad- 
nici, uglavnom urednici. Najviše se raspravlja o pravilnom obliku 
pojedine riječi ili izraza što je začudio ili zasmetao čitatelja. Na 
takva sasvim određena pitanja suradnici odgovaraju kratkim osvje- 
tljavanjem problema, tumače ga i donose analogne primjere i, 
naravno, daju točna rješenja, koliko to dopušta poznavanje našega 
jezika u današnjem vremenu. 

U rubrici Osvrti prikazuju se članci, časopisi, knjige, kongresi 
i slično. Javlja se i po nekoliko osvrta o istom, pa ta rubrika ima i 

polemičan karakter. No tu se osvrće i na pojedine jezične i šire- 
jezične probleme. Ta je rubrika popularnim načinom pisanja slična 
rubrikama Pitanja i odgovori i Zapaženo. 

Rubrika Zapaženo uvedena je u jubilarnom 25. godištu da bi 
,»Jezik" osvojio što širi krug čitatelja i uspješno djelovao kao 
časopis za kulturu književnog jezika. Svi članci u njoj imaju sasvim 
konkretan povod i jasno ga naznačuju. U njima se uglavnom iznose 
jezične pogreške, najčešće iz novina, ali i iz radnih organizacija, iz 
izloga itd. lako ima i lijepih pozitivnih primjera o kojima treba 
pisati, jasno je da se i lingvisti i nelingvisti češće uzbude kad vide 
nepravilnu jezičnu pojavu nego osebujnu, pravilnu. Jasno je i da se 
to najčešće odnosi na novinski jezik jer se novinarske pogreške 
najviše zapažaju, prema tome i djeluju, pogotovo one koje nisu 
tako očite. Neki od članaka te rubrike neobično su duhoviti, 
zabavni i vedri (npr. Brozovićev: O jednom zračno-svemirskom 
okršaju na starom poprištu rata protiv jezika i smisla, Babićev: 
Nesretni Aborđini, Trišlerov: Kambek). Te članke mogu čitati i 
oni kojima su jezični problemi rijetka preokupacija. 

Rubrika Vijesti donosi podatke o znanstvenim i stručnim 
skupovima, slavističkim kongresima, zadacima i djelovanju jezičnih 
društava, izvatke iz statuta, pozive na pretplatu, obavijesti o radu 
na pojedinim lingvističkim priručnicima, o jubilejima, nagradama 
i slično. To je, dakle, novinski obavijesna rubrika. 

Koliko se pojedina vijest manje čini važna kad izlazi, kasnije, 
kad postane povijest, postaje važnija jer su često pojedini podaci 
za povijest sačuvani samo u njoj. 


: Od XXVI godišta pokrenuta je rubrika Poznajemo li svoj 
jezik. To je još jedna od rubrika s popularnim člancima. Uredništvo 
neprestano nastoji steći što veći broj čitatelja radi širenja jezične 
kulture, a ona se osvaja upoznavanjem i spoznavanjem jezičnih 
osobina i jezične naravi i ne smije biti privilegij samo uskog kruga 
Posebno odabranih. Zbog toga se u novoj rubrici jezični problemi 
obrađuju privlačno, poučno i kratko. 

Za obje nove rubrike, Zapaženo i Poznajemo li svoj jezik, 
pozvani su na suradnju svi koji su osjetljivi na jezične pojave, a 
žele i znaju pisati. 


4. Suradnja i suradnici 


Za dvadeset i šest godina izlaženja ,Jezika" njegova su vrata ' 


prekoračili mnogi suradnici: jezikoslovci sa svojim mišljenjima 
i spoznajama o jeziku, različiti drugi stručnjaci s jezičnim pro- 
blemima svojih struka, nastavnici sa svojim iskustvima i proble- 
mima u jezičnoj nastavi, brojni čitatelji tražeći odgovore na po- 
stavljena pitanja o jezičnoj i pravopisnoj pravilnosti. Na stranicama 
»Jezika" našla je odraz čitava naša jezična stvarnost sa svim svojim 
najraznolikijim problemima. 

Uz priznata i poznata jezikoslovna imena pojavljivala su se 
u ,Jeziku" i ona koja su tek ulazila u svijet znanosti, u svijet 
lingvistike. Velik je broj mlađeg i srednjeg naraštaja sadašnjih 
lingvista objavio svoje prvence upravo u ,Jeziku". On im je, dakle, 
omogućio da dođu do izražaja, služi im i dalje kao javna jezična 
tribina za iznošenje novih spoznaja o jeziku. Svi su oni na čelu 
s uredništvom pridonijeli da ,,Jezik" ne bude samo časopis koji 
se brine o čistoći i pravilnosti književnog jezika nego i časopis 
s modernim lingvističkim pogledima na književni jezik. 

Uredništvo želi što više suradnika u svim rubrikama i trudi 
se- da pomogne svakome tko želi surađivati. ,,Jezik" danas uživa 
velik ugled među ljudima bilo kako povezanim s jezikom pa je 
velik poticaj za početnika ako mu se objavi i nedovoljno usavršen 
članak. Uredništvo pak nastoji da i početnicima bude znanstvenom 
tribinom. U , Jeziku“ surađuju gotovo svi istaknuti hrvatski jezični 
stručnjaci, neki i iz drugih republika SFRJ, a pokoji i iz inozem- 
stva. Mnoga se imena u njemu nalaze od prvih godišta, a to su 

Suradnici su najneposredniji proizvođači. Bez njihove suradnje 
Jezik" nipošto ne bi mogao izlaziti. Dok se ne skupi potreban 

broj članaka tako raznovrsnih da se može urediti jedan broj, 
,Jezik" ne može ići u tisak. Odajemo im priznanje i pozivamo ih 
na dalju suradnju jer ako ih i ima mnogo, suradnja nije preobilna, 
katkada je i veoma mršava. To može u prvi tren iznenaditi, ali to 
je činjenica koja ima svoje objašnjenje jer za ,,Jezik" nije lako 
pisati. Afirmiranim lingvistima često je teško pisati znanstvene 
članke pristupačne širim čitateljskim slojevima, a sasvim praktične 
članke, kakve ,,Jezik" treba, često još teže. A početnici se često 
ne usuđuju pisati jer se boje velike odgovornosti javne riječi. Ured- 
ništvo ih hrabri i potiče, jer je i to njegov radni zadatak. Nije među 
njima jedan lingvist kojemu su prvi radovi izlazili i u , Jeziku", ali 
ima i onih koji su nakon neuspjeha odustali. 

U ,Jeziku" ne surađuju samo lingvisti, nego i nelingvisti. On 
je za sve javna lingvistička tribina na kojoj slobodno mogu iznositi 
svoja gledišta. lako ,Jezik" ima prvenstveno zadatak kulturu 
književnog jezika, a to onda u njegovoj praksi znači prvenstveno 
normativno gledište, ipak on ne objavljuje samo normativno jasno 
određene članke, nego i one koji probleme i dileme tek postavljaju, 
ostavljajući ih bez odgovora ili se zalažu za rješenje koje u svakom 
pogledu nije prihvatljivo; važno je samo da bude koristi od njegova 
objavljivanja. Zato je Jezik" široka lingvistička tribina koja 
omogućava svakome da se pojavi na njegovim stranicama, ako ima 
što reći s područja njegova djelovanja. 

Evo podataka o autorima koji su u 26 godišta ,,Jezika* napisali 
pet ili više članaka: 


1. Lj. Jonke 141 9. Z. Vince 21 
* 2. S. Babić 102 10. M. Šimundić 17 
3. B. Finka 43 11. B. Klaić 16 
4. M. Hraste 41 12. A. Nametak 15 
5. D. Brozović 37 13. P. Rogić 15 
6. M. Šipka 28 14. R. Katičić 14 
7. V. Anić 24 15. J. Hamm . 13 
8. M. Moguš 21 16. M. Kravar 13 

Šoa. Šojat 12 36. S. Krešić 6 
18. S. Kovačević 11 37. A. Menac 6 
19. S. Pavešić 11 38. M. Petravić 6 
20. 1. Sović 11 39. I. Pranjković = 6 
21. S. Težak 11 40. N. Rončević 6 
22. P. Skok 10 41. S. Sekereš 6 
23. D. Alerić 9 42. R. Simeon 6 
24. 1. Smailović 9 43. I. Škarić 6 
25. S. Živković 9 44. J. Vončina 6 
26. E. Barić 8 45. V. Zečević 6 
27. P. Šimunović 8 46. I. Brabec 5 
28. V. Loknar 7 47. A. Erdeljac 5 
29, J. Molović gi 48. S. Ivšić 5 
30. N. Opačić 7 49. M. Kosor 5 
31. K. Pranjić 7 50. M. Mulić 5 
32. Ž. Bujas : 51. Z. Škreb 5 
33. V. Putanec jA 52. V. Vratović 5 
34. V. Gortan 6 53. M. Zoričić 5 
35. Z. Junković 6 54. R. Zorić 5 


Ukupno se u 26 godišta javilo oko dvije stotine autora. 


5. Uredništvo 


Jezik je dosad uređivalo dvanaest urednika, ali i različito, od 
dvojice do šestorice. Najbolje će biti da to prikažemo pregledno: 


godište: urednici: 

I Antun Barac, Josip Hamm, Mate Hraste, Ljude- 
vit Jonke, Petar Skok, Sreten Živković 

II Josip Hamm, Mate Hraste, Ljudevit Jonke, 


Sreten Živković 
1I—VIII Josip Hamm, Mate Hraste, Ljudevit Jonke 

IX—X Mate Hraste, Ljudevit Jonke 

XI—XIII Mate Hraste, Ljudevit Jonke, Stjepan Babić 

XIV—XV Mate Hraste, Ljudevit Jonke, Stjepan Babić, 
Božidar Finka 

XVI—XVII Mate Hraste, Ljudevit Jonke, Stjepan Babić, 
Božidar Finka, Milan Moguš 

XVIII/1—3 Mate Hraste, Stjepan Babić, Božidar Finka, 
Milan Moguš 

XVIII/4—XXVI Stjepan Babić, Božidar Finka, Milan Moguš 

XXVII/1—3 Stjepan Babić, Božidar Finka 

XXVII/4 Stjepan Babić, Božidar Finka, Radoslav Katičić, 
Ivo Škarić, Antun Šojat. 


Glavni i odgovorni urednik od prvoga broja do kraja XVII 
godišta bio je Ljudevit Jonke. Kad je zbog zaposlenosti na drugim 
dužnostima napustio ovu, preuzeo ju je Stjepan Babić. Prvo je 
godište uređivalo šest urednika, a kad je broj urednika smanjen na 
četiri, u vijesti je rečeno da je to zbog tehničkih razloga. Prema 
prilikama ,,Jezik" su uređivala i dva urednika, ali se sada pokazalo 
da je bolje ako ih je više i zbog toga je uredništvo povećano na 
pet članova. 

Od svih urednika i suradnika posebno izdvajamo jednoga — 
profesora Ljudevita Jonkea. . 

On je bio glavni i odgovorni urednik punih sedamnaest godina, 
od samih početaka izlaženja ,,Jezika" i što ,,Jezik" izlazi redovito, 
glavna je zasluga, dakle, njegova. Što posebno izdvajam njega, 
uzrok je prvenstveno u njegovu suradničkom udjelu. Podaci u 
prethodnom poglavlju pokazuju da je on po broju objavljenih 
članaka još uvijek prvi iako je u posljednje vrijeme, prije svoje 
smrti, pisao znatno manje. Tu se vidi njegov veliki suradnički udio 
jer bi njegovi članci mogli ispuniti nekoliko godišta. Pisao je u svim 
rubrikama, od znanstvenih članaka preko pitanja i odgovora do 
Vijesti. Samoprijegoran i samozatajan rad koji u punoj mjeri razu- 
Miju tek urednici kad se nađu u položaju da ,Jezik" treba ići u 

tisak, a nema dovoljno članaka ili ih nema dovoljno raznovrsnih. 
Članak treba napisati do sutra, a profesor Jonke to je činio često. 


6. Financiranje 


Svoje troškove ,,Jezik" je jednim dijelom uvijek podmirivao pret- 
platom, ali ona nikada nije bila tolika da bi bila dovoljna za sve, 
da mu osigura sigurno izlaženje. Zato je uvijek trebao i novčanu 
pomoć društvene zajednice. U ovih 27 godina izlaženja nikada 
nije ostao bez nje od različitih sufinancijera. Danas je to na prvom 
mjestu Samoupravna interesna zajednica za znanstveni rad, poznata 
pod kratkim naslovom SIZ VII, koja nam daje glavninu potrebnih 
sredstava. Jer , Jezik" je svrstan u znanstvene časopise. On to i jest, 
iako ne objavljuje samo znanstvene članke, ali svi koje objavljuje, 
a to vrijedi i za stručne i popularne, zasnovani su na znanstvenim 
osnovama i s rješenjima koja trebaju biti u skladu s današnjim 
znanstvenim dostignućima. 

Kao kulturni časopis, i to dobrim dijelom zagrebački jer 
izlazi u Zagrebu, a tu mu je i glavnina suradnika i glavnina čitatelja, 
,»Jezik" sufinancira i Udružena samoupravna interesna zajednica 
kulture grada Zagreba, ali povremeno i većinom malo, ali to malo 
dovoljno je da se sastavlja kraj s krajem i da nakon nekoliko godina 
malih gubitaka ne zapadnemo u velike. 

To sufinanciranje nije samo novčana pomoć, nego je i dru- 
štveno priznanje. Jezik" je izraz naše sredine, u njoj je ponikao, 
u njoj je i s njom rastao, njoj koristio, pa je normalno da za toi 
prima i novčano priznanje, dovoljno da izlazi i da s novčane strane 
bude osigurano njegovo izlaženje, bar za najnužnije potrebe. 


7. Izlaženje i vanjski lik 


Jezik izlazi svaka dva mjeseca u školskoj godini (listopad, prosinac, 
veljača, travanj, lipanj). Pojedini broj ima 32 strane, godište 160, 

a to zaključno s XXVI godištem iznosi 4160 stranica. Dvadeset 
i šest knjiga po 160 stranica biranog teksta o standardnom jeziku! 
Taj broj govori sam za sebe o važnosti našega časopisa, to više što 
je posrijedi jezični časopis. Dokaz je to i o zrelosti sredine u kojoj 
se pojavio i za koju pretežno izlazi, potvrda je njezine svijesti o 
značenju njegovanja jezične kulture i njezine potrebe za praktič- 
nom primjenom u praksi. 

,Jezik" je izlazio redovito svake godine osim šk. g. 1960/61. 
kad su urednici nakon izlaska novosadskog pravopisa posustali 
zbog prezauzetosti ,,prioritetnim zadacima (pravopis, rječnik, 
dijalektološki atlas i dr.)", kako je pretplatnike obavijestio naklad- 
nik, a očito i zbog dileme oko podnaslova jer je u 1. broju novoga 
godišta podnaslov proširen u ,,hrvatskosrpski", koji je, kao što je 
već rečeno, imao do 1. broja XVII godišta. 

Naslovnu stranu izradio je Vladimir Miroslavljević, tadašnji 
asistent Opće povijesti staroga vijeka na Filozofskom fakultetu u 
Zagrebu, koji se bavio slikarstvom i opremanjem knjiga. 

Grafička je oprema čistih linija, jednostavna i praktična. 
Svako je godište na naslovnoj strani otisnuto jednom od osnovnih 
boja (crvena, plava, zelena, ljubičasta, smeđa, žuta, a jubilarno 
25. srebrenom s crtežima Ivana Lackovića Croate). Ta je boja 
vidljiva ina uskom hrptu pa se sakupljači lakše snalaze, ako ,,Jezik* 
već nisu uvezali, što mnogi i čine jer im je postao nezamjenljiv 
priručnik. 

Od 1. broja 27. godišta ,Jezik" se uređuje u skladu sa zahtje- 
vima INDOK-službe. To praktički znači nešto više podataka o 
autorima i člancima. Oni se većinom navode zbog bibliografskih 
potreba, a jednim dijelom i zbog moguće komunikacije čitatelji 
sa suradnicima. To se odnosi na vanjsku stranu ,,Jezika" i na prvi 
dio u kojem se objavljuju nerubricirani znanstveni i stručni članci. 
Uredništvo je nastojalo podatke ukomponirati u časopis tako da 
se što manje promijeni njegova vanjska slika. 

8. Udio nakladnika 


Nakladu je na sebe od prvih početaka preuzela Školska knjiga, a 
to znači tehničku obradu rukopisa, vezu s tiskarom, isplatu računa 
i raspačavanje. Taj teret nije malen ni beznačajan, a Školska knjiga 
ga je obavljala solidno na zadovoljstvo svih sudionika u lancu kojim 
je ,Jezik? od suradnika i uredništva preko tiskare išao do čitatelja. 
I nije to Školska knjiga činila samo solidno, nego i s ljubavlju. 
Osjećalo se to na svakom koraku, a posebno. kad je trebalo riješiti 
koji problem. Ne možemo reći da u toj suradnji nije bilo problema 
i teškoća, ali kad su god članovi uredništva dolazili u Školsku 
knjigu da ih riješe, našli su susretljivog sugovornika spremnog da 
za ,Jezik* učini sve što se učiniti može. 

I ne samo to. , Jezik" se katkada našao u teškim novčanim 
neprilikama. Račun je kod Školske knjige toliko narastao da ga 
HFD nije moglo platiti, a Školska knjiga je spremno otpisala dug, 
katkad je čak bila dovoljna i usmena molba. Uredništvo se danas 
zalaže za čiste račune pod devizom da nakladnik na ,Jeziku"? 
doduše ne zarađuje, ali da i ne gubi. Mislimo da je to zdrava osno- 
vica za dalju plodnu i skladnu suradnju. 


9. Bibliografija 


Svako godište u petom broju ima godišnji sadržaj, ali se pokazalo 
da je potrebno dati bolji pregled. 

Dvadesetu godinu izlaženja Jezik je obilježio djelom: dvade- 
setogodišnjom bibliografijom ,,Jezika" koju je po uputama S. 
Babića izradila Eugenija Barić. Bibliografija sadrži dva dijela: 
Kazalo članaka po lingvističkim disciplinama i Kazalo autora. 
Lingvističke su discipline navedene u Sadržaju, a njihov broj i 
vrste određeni su sadržajem članaka. Težilo se za preglednošću, 
koja je i postignuta. Kazalo autora pomaže da se brzo pronađu 
naslovi njihovih priloga raspoređenih po lingvističkim disciplinama, 

ono je popis svih autora suradnika u , Jeziku", a pokazuje i koliko 
se puta i s kojim lingvističkim problemom pojedini autor pojav- 
ljivao na stranicama ,,Jezika", 

Bibliografija pokazuje o čemu se sve pisalo u ,Jeziku"? i 
omogućuje da to svakome bude pristupačno, bez mukotrpnog i 
dugotrajnog listanja po brojevima časopisa. Tako su prilozi djelo- 
tvorniji. Podaci u Bibliografiji objektivno govore o svačijem udjelu 
u ,Jeziku"'. 


10. Čitatelji i pretplatnici 


Kad se ima na umu da je ,,Jezik" znanstveno-stručni časopis i 
kad se teži da okupi što veći krug čitatelja, valja odmah naglasiti 
da nije lako biti urednikom takvu časopisu kojemu su čitatelji 
tako raznoliki: od visokih lingvističkih radnika u zemlji i inozem- 
stvu do znanstvenih radnika raznih struka, profesora, nastavnika, 
lektora, učenika, financijskih inspektora, knjigovođa, radnika i 
domaćica. Svatko od njih treba u ,,Jeziku" naći nešto za sebe. 
Uredništvo je nastojalo da i nađe naglašavajući da su čitatelji veoma 
značajan dio zajednice koja tvori ,Jezik" i da bez njih ne bi bilo 
»Jezika" ni njegova djelovanja. Zato oni nisu i ne smiju biti samo 
pasivna strana koja čita i prima na znanje, nego koja pročitano 
primjenjuje u praksi, upozorava na pojedine probleme, a i na 
određene nedostatke, potiče uredništvo na intenzivniji rad, a 
posebno da budu pretplatnici i širitelji ,,Jezika'', da pronalaze nove 
pretplatnike jer se samo tako može osigurati da ,Jezik* izlazi. 


Zaključak 


Može se reći da ,,Jezik' unatoč svim teškoćama na koje nailazi 
izlazi ustrajno i redovito upravo zato što je dobar.izraz i odraz 
potreba naših dana. 

Bude li takav i dalje osigurana mu je i budućnost, ali ne zbog 
nepismenosti, na koju se često tužimo, nego upravo zbog zrelosti 
sredine u kojoj izlazi, jer je težnja za svakom kulturom, pa i jezič- 
nom, trajna: gornja se granica nikad ne može dostići, a odvratiti 
pogled od vrhunaca znači krenuti prema propasti. 


Stjepan Babić 


»UMJETNOST RIJEČI" — časopis 
za nauku o književnosti 


Nakon afirmacije mlađe generacije zagrebačkih književnih struč- 
njaka s almanahom književnoteorijskih problema Pogledi 55, 
objavljenom g. 1955, stalo se tražiti puteve daljih prodora u nova 
područja znanosti. Diskutiralo se o mogućnosti da se izda zbornik 
interpretacija iz domaće književnosti, no onda je pobijedila zamisao 
da se osnuje nov časopis — ime će mu biti ,,Umjetnost riječi". 
Jednoga su dana Aleksandar Flaker i Ivo Frangeš došli k piscu 
ovih redaka sa željom da on bude glavni i odgovorni urednik 
novoga časopisa. Zašto upravo on? Bio je u taj čas, među mladima, 
najstariji, samostalan pročelnik odsjeka za germanistiku, ni od koga 
neposredno zavisan u administrativnom pogledu, i zbog toga, po 
mišljenju predlagača, najpogodniji da na svojim leđima ponese 
eventualni odium novoga pokušaja. Težnje mladih nisu naime 
nikako bile motrene sa simpatijama sa svih strana — naprotiv! 
Javno je mišljenje u taj mah, g. 1957. i narednih godina, grupu 
Flakera, Frangeša i Škreba smatralo sumnjivim leglom opasnih 
novotarija, izrazitoga ,,formalizma" u znanosti o književnosti, 
din-dušmanine pravovjernoga marksizma. Bilo je napadaja i javnih, 
a, što je u taj mah bilo mnogo opasnije, i zakulisnih — ja sam sam 
doživio da je početkom šezdesetih godina vrlo obrazovan kolega, 
nikakav fanatik marksizma, na sjednici Društva oštro napao nas 

spomenutu trojicu kao siledžije na području domaće znanosti o 
književnosti, koji na tom području žele prigrabiti svu vlast; našim 
studijama u časopisu porekao je svaku uvjerljivost i svaku korist. 
Ali narodne su vlasti davale sredstva za izdavanje časopisa, i on 
je tokom prvih dviju godina, 1957. i 1958. redovito izlazio s četiri 
broja na godinu. U usporedbi s kasnijim godištima bili su to tanki 
sveščići; prvo je godište obasizalo 290, a drugo 206 stranica. Kao 
izdavač fungiralo je Hrvatsko filološko društvo u Zagrebu, a list 
je redigiralo uredništvo: Aleksandar Flaker, Ivo Frangeš, Fran 
Petrč, Zdenko Škreb, Josip Torbarina. — Glavni i odgovorni ured- 
nik Zdenko Škreb. U prva je dva broja kao pomoćni urednik 
naveden Ivo Frangeš. Oba su godišta stajala u znaku interpretacije, 
koja se tada smatrala novim, naprednim putem znanosti o književ- 
nosti: u tim je dvama godištima objavljeno sedam interpretacija, 
većinom domaćih književnih djela, a prikazano je i teorijsko djelo 
Emila Staigera, Die Kunst der Interpretation. Inače je časopis 
pružao ticala na sve strane: Lionel Trilling, Damaso Alonso, Erich 
Auerbach, Herbert Seidler, Wolfgang Kayser, new criticism, Man- 
fred Kridl bili su prikazani bilo recenzijom jednoga djela bilo 
analizom čitave teorije. Već su u prvom godištu objavljene u 
prijevodu dvije studije inozemnih stručnjaka, Nijemca Wolfganga 
Kaysera i Čeha Karela Horaleka. Vrlo brižno su se registrirale i 
nove pojave u sovjetskoj znanosti kao i veze domaće književnosti 
sa sovjetskom. Slijedile su studije o ekspresionizmu, o realizmu, 
o književnoteorijskoj periodizaciji, o stilističkoj kritici, o stilu 
narodne pripovijetke. Predstavnik narodne vlasti predložio je 
naredne godine da se, radi uštede, časopis fuzionira s jednim od 
zagrebačkih književnih listova koji, po sebi, dakako nisu težili 
za ostvarenjem znanstvenosti na području književne kritike. 
Gotovo je opstanak časopisa bio doveden u pitanje, ali je naročito 
profesor Jonke zagovarao dalje izlaženje časopisa, pod svaku 
cijenu, jer je, govorio je, časopis već stekao ugled u slavenskom 
Svijetu. Kontinuitet je časopisa bio spašen tako što su godišta III 
i V izdana kao četverobroj, jedno s materijalima književnih sekcija 

II kongresa jugoslavenskih slavista koji je održan od 23. do 26. 
juna 1959. u Zagrebu, a drugo s referatima ,,načelnoga književno- 
-znanstvenoga karaktera" s III kongresa Saveza slavističkih dru- 
štava koji je održan od 18. do 23. rujna 1961. u Ljubljani. Nakon 
toga više nije bilo pokušaja da narodne vlasti časopisu uskrate 
sredstva za objavljivanje. Mnogo kasnije, kad se pojavio časopis 
Croatica", čuli su se glasovi da je časopis ,,Umjetnost riječi? 
izvršio svoj zadatak, te da bi sad trebalo sva raspoloživa sredstva 
predati novom časopisu. To se nije ostvarilo. 

Od IV godišta časopis izlazi iz granica SR Hrvatske i dobiva 
općejugoslavenski karakter: u uredništvo ulaze Bratko Kreft iz 
Ljubljane, Stojan Subotin iz Beograda i Dragiša Živković iz Sara- 
jeva. Svojom studijom Jugoslavenska nauka o književnosti od 1945. 
do danas u br. 1/1960. Dragiša Živković odao je seriozno kritičko 
priznanje radu zagrebačkih književnih stručnjaka, priznanje to 
dragocjenije što je došlo sa srpske strane. Dragiša Živković je do 
danas ostao jedan od najpouzdanijih suradnika i prijatelja časopisa. 
I beogradski je germanist Zoran Konstantinović u br. 3/4—1960. 
objavio studiju o najnovijoj njemačkoj književnosti, dok je lingvist 
Radoslav Katičić u istom broju istraživao odnos: Nauka o književ- 
nosti i lingvistika. Počevši od VI godišta dolazi do promjene u 
strukturi uredništva. Glavni i odgovorni urednik nije želio više 
da pred javnošću sam snosi znanstvenu odgovornost za objavljene 
članke, pa je ostao samo odgovorni urednik. Dotadašnje uredni- 
štvo rascijepilo se na urednike i redakcijski kolegij: kao urednici 
su ostali Flaker, Frangeš, Škreb s novim članovima Svetozarom 
Petrovićem i Viktorom Žmegačom, dok su u redakcijski kolegij 
ušli novi članovi Franjo Grčević, Svetozar Petrović, Viktor Žmegač. 
Dvobroj 1—2/1962. bio je prvi koji je u većem broju donio recen- 
zije studija s područja znanstvenoga interesa časopisa: ima ih 9! 
Svi urednici časopisa sebi su bili postavili kao jedan od bitnih 
zadataka časopisa da on recenzijama — kraćim, duljima — čitaoce 
svestrano informira o suvremenom zbivanju na polju znanosti. 
Unatoč svim nastojanjima urednika, unatoč uvijek novim zale- 

tima i planovima, taj zadatak časopis nikako nije uspio ispuniti. 
Recenzije se doduše javljaju u svim narednim brojevima časopisa, 
ali im broj varira, pa spadne i na dvije, a gdjekad pojedini broj 
ostaje i bez recenzije. No u znanstvenim svojim studijama časopis 
se razvio u svim smjerovima, u teorijskim raspravama kao i znan- 
stvenim prikazima i domaćih i stranih književnih djela i struja. 

Značajno je da se od VI godišta interpretacije javljaju tek 
izuzetno. O snažnom razvoju časopisa svjedoči povećan broj 
stranica: god. VII ima 373 stranice, god. VIII 318. Izuzetak je 
god. X koje u dva dvobroja obasiže samo 208 stranica. U godištima 
VI—X objavljene su, u prijevodu, studije inozemnih stručnjaka 
Poljaka Jana Wierzbickoga, Tymoteusza Karpowicza, Henryka 
Markiewicza, Nijemaca Hansa Mayera, Reinholda Grimma, Hansa 
Bungea, Horsta Petrija, Bugarina Hrista Berberova, Čeha Miroslava 
Drozde, Otokara Bartoša, Jirija Levyja, ruskih stručnjaka Marje 
N. Morozove, V.V. Vinogradova, američkog stručnjaka Ronalda 
Gottesmanna, Slovaka Dion'yza Đurišina. Treba spomenuti da su 
od br. 3/VIII god. ušli među urednike i u redakcijski kolegij 
Krunoslav Pranjić i Vladimir Vratović. 

Da proslave deset godina kontinuirana izlaženja časopisa, 
urednici su zamislili izdati izbor iz najreprezentativnijh studija 
objavljenih u prvih deset godišta časopisa, u prijevodima na svjetske 
jezike. Taj je jubilarni svezak objavljen u Zagrebu g. 1969. sa 17 
članaka na 345 stranica, prevedenih dijelom na engleski, a dijelom 
na njemački, francuski i ruski. Dodan je popis svih studija objavlje- 
nih u prvih deset godišta. U daljnjim godištima časopis je slijedio 
utrte putove i svoj odabran smjer, vodeći brižno računa o tome da 
se u njemu objave studije o novim pojavama i novim smjerovima 
u znanosti o književnosti. I dalje je časopis objavljivao u prijevodu 
značajne studije stranih stručnjaka — u br. 4/1969. od šest objav- 
ljenih studija četiri potječu iz pera slavenskih stručnjaka. Br. 
2/1971. posvećen je bio simpoziju mađarskih i zagrebačkih knji- 
ževnih stručnjaka o problemu avangarde, pa su u tom broju u 
hrvatskom prijevodu bili izdani svi referati održani na simpoziju. 

Dvobroj 2—3/1972. bio je posvećen češkoj znanosti o književnosti, 
s dvije studije čeških stručnjaka Miroslava Červenke i Kvetoslava 
Chavatika, i jednom američkoga stručnjaka Thomasa G. Winnera. 
Njima se pridružila teorijska studija o vrednovanju madžarskoga 
stručnjaka Endre Bojtara, sve u hrvatskom prijevodu, tako da je 
pored tih četiriju studija stranih stručnjaka objavljena samo jedna 
domaćega porijekla. Od god. XVI u časopisu se svakoj studiji 
dodaje sažetak na jednom od svjetskih jezika — s tom novinom 
njemački je časopis kritičkih recenzija, ,,Germanistik", pristao 
da registrira pojedine studije časopisa. Bez sažetka na stranom 
jeziku i dalje su se objavljivali kronikalni prikazi znanstvenih 
sastanaka i simpozija te eventualne, rijetke, diskusije o objavljenim 
studijama. — Od br. 4/1970. među urednike i u redakcijski kolegij 
ušao je Josip Vončina. 

No s XVIII godištem počele su nevolje u redovitom izlaženju 
časopisa od kojih se on do danas nije posve oporavio. Urednici su 
zamislili da funkciju znanstvene informacije časopisa protegnu na 
suvremenu poljsku znanost o književnosti: u Zagrebu je djelovao 
kao lektor za njemački jezik u Odsjeku za germanistiku polonist i 
germanist Walter _Kroll koji je spremio antologiju znanstvenih 
studija poljskih stručnjaka da se prevede na hrvatski i izda kao 
trobroj god. XVIII, 2—4/1974. Prevodilac koji je prvi izvršio taj 
zadatak nije mu nažalost ni u kojem pogledu bio dorastao, a kad 
se to utvrdilo — a boljega se prevodioca nije moglo naći — latili 
su se posla Walter Kroll, Predrag Jirsak i Zdenko Škreb, da prijevod 
poprave i dotjeraju: za taj posao potrošili su, pored ostalih svojih 
obaveza, godinu i po intenzivnoga rada. Trobroj 24/1974. izašao 
je napokon g. 1979. Za g. 1975. slično je bio zamišljen trobroj 
(2—4) o češkom strukturalizmu, djelo bohemista Predraga Jirsaka; 
no kako je on potkraj g. 1975. preuzeo tehničku redakciju časo- 
pisa, posao oko ,,poljskoga" broja i tehnička redakcija nisu mu 
ostavili vremena da dovrši započet posao oko redakcije ,,češkoga' 
trobroja. Njegovo je mjesto zauzeo ,ruski" trobroj, niz studija o 
ruskoj književnosti u redakciji Aleksandra Flakera, objavljen ove 


95 





godine. Godišta XX i XXI (1976, 1977) izlazila su redovito, 
dvadeseto s četiri omašna broja (488 stranica), u XXI (378 stra- 
nica) trobroj 1—3 izdan je kao jubilarni broj prilikom dvadeset 
godina kontinuiranoga izlaženja časopisa; na suradnju u jubilarnom 
broju bili su pozvani svi domaći i strani suradnici koji su se neko- 


liko puta oglasili u časopisu. Svi su se pozivu odazvali, pa je trobroj 


doista reprezentativan. Trobroju je dodana Bibliografija ,,Umjet- 
nosti riječi" (1957—1977) koju je s velikom akribijom i vrlo pre- 
gledno izradila Nada Bermanec (str. 246—270), s dodatnim kaza- 
lom imena bibliografije (str. 271—276). S trobrojem časopis je 
promijenio svoj podnaslov u ,,Časopis za znanost o književnosti". 
Od toga broja među urednike i u redakcijski kolegij ušao je Josip 
Silić. 

No s idućim su godištem (XXII, 1978) počele nove nevolje. 
U ožujku g. 1975. zagrebački su književni stručnjaci s kolegama 
iz Konstanza, s profesorom Hansom Robertom Jaussom na čelu, 
suradnicima časopisa, uz financijsku podršku Informacijskoga 
centra Savezne Republike Njemačke u Zagrebu, organizirali četve- 
rodnevni simpozij u Dubrovniku s referatima o estetici recepcije. 
Urednici časopisa preuzeli su obavezu da održane referate objave 
u posebnom svesku časopisa. Kako je vrijeme prolazilo, posebni 
broj na njemačkom jeziku dan je u štampu prije nego je SIZ VII 
odobrio dodatna sredstva; nije se sumnjalo u to da će sredstva biti 
dodijeljena. Međutim administrativni propust kancelarije SIZ-a 
bio je uzrokom da očekivana dodatna sredstva nisu dodijeljena, 
pa je posebni broj morao naći pokriće velikim dijelom iz redovnih 
sredstava časopisa. Objavljen je g. 1977 (281 stranica) s 11 referata, 
na njemačkom jeziku, s opsežnom znanstvenom bibliografijom, 
djelom Waltera Krolla. Tako je časopis u god. XXII (1978) izašao 
s velikim zakašnjenjem u dva dvobroja sa 184 stranice. God. XXIII 
(1979) izašlo je u nešto smanjenom opsegu (301 stranica), ali s 
redovita četiri broja. Urednici se nadaju da će u g. 1980. sve 
zakašnjelo biti nadoknađeno te će se nastaviti redovito i pravo- 
vremeno objavljivanje brojeva u normalnom opsegu. 

Pored urednika i odgovornoga urednika za tehnička se pitanja 
tiskare, distribucije, dotacije, redovito brinuo mlađi kolega, teh- 
nički urednik; nekoliko ih se izmijenilo na tom poslu. Ovdje im 
imena nisu spominjana. Treba ipak spomenuti ime i rad posljed- 
njega između njih, Predraga Jirsaka, koji od kraja 1975. bdije nad 
sudbinom časopisa i čijem neumornom i požrtvovnom zalaganju 
za časopis — pri čemu nije štedio ni vremena ni invencije — prije 
svega drugoga treba zahvaliti što je časopis nadvladao oluje koje su 
ga tresle od g. 1974, te je, po svoj prilici, ponovo uplovio u mirne 
vode. Njemu je, nakon mnogih ispitivanja, konzultiranja i računa 
pošlo za rukom da časopis s olovnoga sloga prebaci na composer. 


»FILOLOGIJA" 


Hrvatsko filološko društvo, šireći svoju aktivnost na sva područja 
filologije u širem značenju te riječi, pomišljalo je od svog osnutka 
da pokrene znanstveni časopis u kojem bi se raspravljali svi pro- 
blemi jezika i književnosti. Tu inicijativu HFD prihvatio je Razred 
za filologiju Jugoslavenske akademije i materijalno i organizacijski 
omogućio njeno ostvarenje. Tako se g. 1957. pojavio prvi broj 
časopisa ,,Filologija" koji su uredili članovi JAZU i članovi HFD: 
Mirko Deanović, Mate Hraste i Josip Torbarina, a priloge su dali 
mnogi filolozi bez obzira da li su bili članovi JAZU ili HFD. Časo- 
pis je tiskala i distribuirala Jugoslavenska akademija. 

Među pokretačima tog časopisa bili su i zaslužni. hrvatski 
znanstvenici, članovi JAZU i HFD, Antun Barac i Petar Skok 
koji, nažalost, nisu doživjeli ostvarenje te svoje želje. Osnivači i 
urednici časopisa ,,Filologija" iznijeli su u Predgovoru prvog broja 
kako su (g. 1957) shvaćali pojam filologije kao znanosti. Iako 
stara nauka, ona se razvija zajedno s vremenom, pa je i danas 
svojom dijalektičkom metodom prijeko potrebna u izučavanju 
prošlih i sadašnjih pojava u razvoju jezika, književnosti i misli, 

a u vezi s prilikama svoje sredine". U planu je bilo da ,,Filologija* 
donosi znanstvene priloge i kritičke osvrte na nova djela i časo- 
pise. Jedan od glavnih ciljeva tog časopisa bio je da se čuje i glas 
mladih znanstvenih radnika i da im se omogući što brže objavlji- 
vanje njihovih priloga znanosti. Na suradnju su bili pozvani filo- 
lozi iz cijele Jugoslavije i iz inozemstva. 

lako je ,,Filologija" zamišljena kao časopis koji bi se redovno 
javljao barem jednom godišnje, financijske i tehničke poteškoće 
spriječile su uredništvo da potpuno ostvari svoj plan. Od god. 
1957. do 1973. tiskano je svega sedam brojeva: 1. (1957), 2. 
(1959), 3. (1962), 4. (1964), 5. (1967), 6. (1970) i 7. (1973). 
U tim je brojevima skupljena vrlo bogata suradnja; tiskani su 
prilozi najistaknutijih naših i stranih filologa, a u prikazima ocije- 
njen velik broj knjiga i časopisa. U tih sedam svezaka ,,Filologije" 
objavljeno je 116 članaka, prikazane su 64 publikacije (knjiga i 
časopisa), tiskana su 4 bibliografska priloga i 2 nekrologa. 

Taj velik broj znanstvenih priloga (116 članaka) obrađuje 
vrlo različitu problematiku. Nemoguće je spomenuti sva područja 
filologije u širem smislu u koja ulaze ti članci. Evo, ipak, glavnih: 
1) Područje jezika: akcentologija, etimologija, fonologija (opća i 
hrvatska), morfologija i tvorba riječi, sintaksa (hrvatska i svjetskih 
jezika), semantika (opća i pojedinih jezika), stilistika (posebno u 
dijalektologiji), leksikologija i leksikografija, dijalektologija, ono- 
mastika, jezici u kontaktu, kompjuterske konkordancije, primjena 
digitalnog računala; 

2) Područje književnosti: hrvatske i slavenskih književnosti, 
književnosti zapadnih naroda, komparativna književnost, posebno 
Veze hrvatske književnosti s evropskim književnostima, narodna 
književnost i stilistika. 

Ako tome dodamo i prikaze knjiga i časopisa koji također 
Pokrivaju veći dio velikog područja filologije, dobivamo vrlo dobru 
sliku aktivnosti naših filologa u ta dva desetljeća. Zahvalni smo 
urednicima (akademicima Deanoviću, Hrasti i Torbarini i prof. 
Miroslavu Šicelu, koji je nakon srmti akademika Hraste pristupio 

uredništvu) što su u sedam svezaka ,,Filologije" skupili tako bogat 
i vrijedan skup članaka i prikaza koji predstavljaju vrlo vrijedan 
prilog hrvatskoj, jugoslavenskoj i svjetskoj filologiji. Velika je 
šteta što je ,,Filologija" prestala izlaziti god. 1973. jer je njezina 
funkcija u našem znanstvenom životu bila vrlo značajna. »Filolo- 
gija' je u to vrijeme za mnoge mlade filologe, znanstvene radnike, 
bila vrlo pogodna publikacija u kojoj su objavljivali rezultate svojih 
istraživanja. A 

Nov način stimuliranja i financiranja znanstvenih časopisa 
koji se javio u okviru Samoupravne interesne zajednice za znanost 
(SIZ VII) oživio je i ,,Filologiju"', ali tada samo kao glasilo Razreda 
za filologiju Jugoslavenske akademije. Neposredni povod bila je 
želja da se obilježi sedamdeseta obljetnica akademika Ljudevita 
Jonkea pa je tim povodom Razred za filologiju g. 1978. izdao 8. 
broj ,Filologije" kao zbornik u počast Lj. Jonkeu. Broj 9 za god. 
1979. je u tisku, a broj 10 za god. 1980. spremljen za tisak. Na 
taj je način ,,Filologija" kao glasilo Razreda za filologiju prestala 
formalno biti časopis Hrvatskoga filološkog društva. Ipak suradnja 
se i dalje nastavlja jer velik broj suradnika ,,Filologije" jesu i bit 
će članovi HFD. 


Rudolf Filipović 


.SUVREMENA_ LINGVISTIKA" 


Od samog početka rada Zagrebački lingvistički krug (ZLK) na- 
stojao je da pokrene svoje glasilo, lingvistički časopis, u kome bi 
se objavljivali radovi članova ZLK-a. U razgovorima oko pokretanja 
časopisa prof. M. Deanović predložio je da se časopis nazove 
Suvremena lingvistika". Tadašnji prvi pročelnik ZLK-a, Rudolf 
Filipović, izabran je za glavnog i odgovornog urednika, a uređivački 
odbor imao je sedam članova, svaki za jedno od glavnih lingvistič- 

kih područja: Stjepan Babić za kroatistiku, Deša Devčić za germa- 
nistiku, Rudolf Filipović za anglistiku, Josip Jernej za talijanistiku, 
Bulcšu Laszlo za opću lingvistiku i slavistiku, Radoslav Katičić za 
indoevropsku i klasičnu filologiju, Vojmir Vinja za opću i balkan- 
sku romanistiku. 

Kako je u to vrijeme bilo nemoguće osigurati novac za štam- 
panje takvog časopisa; uredništvo je odlučilo da iskoristi tada 
jedinu mogućnost objavljivanja lingvističkog časopisa pa je god. 
1962. prvi broj tiskan kao skripta zagrebačkog Sveučilišta. Glavni 
je urednik u Predgovoru prvog broja istaknuo da će ta skripta 
služiti istoj svrsi kao i časopis, iako se nije mogla izbjeći činjenica 
da će skripta-časopis služiti i studentima i njihovu radu: ,,Kako je 
opća i specijalna lingvistika u naše doba pokročila golemim kora- 
cima naprijed, a sva je stručna literatura na stranim jezicima, ZLK 
Hrvatskog filološkog društva odlučio je da pod naslovom SUVRE- 
MENA LINGVISTIKA izdaje skripta iz opće i specijalne lingvistike 
na našem jeziku za studente jezičnih grupa na Filozofskom fakul- 
tetu Sveučilišta u Zagrebu." 

Prvi je dakle bio zadatak ,,Suvremene lingvistike" da približi 
svojim čitaocima, studentima drugog i trećeg stupnja lingvistike 
i jezika, i mlađim znanstvenim radnicima lingvistima i nastavnicima 
jezika uopće, stručnu lingvističku literaturu i da ih uvede u znan- 
stvenoistraživački rad. 

Pored prikaza najnovije lingvističke literature i kritičke pri- 
mjene odabranih poglavlja iz suvremenih lingvističkih djela, ,,Su- 
vremena lingvistika" počela je već u prvom broju objavljivati 
i originalne znanstvene priloge članova ZLK-a. To je bio članak 
B.Finke o stilistici u dijalektologiji. U razdoblju od god. 1962. 
do 1967. tiskana su u obliku skripata četiri broja: 1. (1962), 2. 
(1963), 3. (1964), 4. (1967). U prvom i trećem broju objavljeni 
su u većem broju prikazi (u prvom 7, a u trećem 10) a u manjem 
broju originalni prilozi (u prvom 1, a u trećem 7), a u drugom i 
četvrtom broju prevladavaju originalni članci. U drugom su broju; 
koji je uredio Rudolf Filipović, objavljena predavanja održana u 

okviru postdiplomske nastave: 1. Kurs opće lingvistike i sociološka 
škola (V. Vinja); 2. Osnovi fonologije (Z. Škreb); 3. Sintagma kao 
jezična jedinica (R. Simeon); 4. Danska strukturalistička škola 
(R. Katičić); 5. Bloomfield i američka lingvistika (R. Filipović). 
Nakon trećeg broja odlučeno je da se promijeni početna koncep- 
cija ,, Suvremene lingvistike" i da se u idućim brojevima obradi po 
jedan problem moderne lingvističke teorije i prakse i da ga se 
prikaže u njegovoj cjelini, kako su ga obradili u svojim djelima 
lingvisti našeg vremena, domaći i strani. 

Kao početna dva problema, kojima su se posebno bavili naši 
lingvisti, izabrani su: a) jezici u kontaktu, i b) kontrastivna lingvi- 
stika. Prvi je problem obrađen u broju 4, a drugi je trebao biti 
obrađen u broju 5. Kako je u to isto vrijeme u Institutu za lingvi- 
stiku počeo rad na kontrastivnom projektu koji je imao svoje publi- 
kacije, prepuštena je obrada kontrastivne lingvistike Institutu za 
lingvistiku pa su prilozi iz tog područja tiskani u ,,Studies" i 
»Reports" Jugoslavenskog hrvatskog ili srpskog i engleskog kon- 
trastivnog projekta. 

Broj 4 ,,Suvremene lingvistike" objavljen je (g. 1967) pod 
naslovom Jezici u kontaktu i lingvističko posuđivanje, a uredio 
ga je R. Filipović. Taj vrlo opsežan broj ima 281 stranu, a u njemu 
je tiskano devet originalnih članaka i 14 prikaza. Glavni prilog, 
po kome ovaj broj i nosi naslov, Jezici u kontaktu i jezično posu- 
đivanje (R. Filipović) obrađuje teoriju jezičnog posuđivanja (Bilin- 
gvizam i jezično posuđivanje) i njegovu primjenu (Fonološki aspekt 
i Morfološki aspekt). U ostalim se člancima obrađuju pitanja iz 
šireg područja jezičnog posuđivanja: Lingvističke srodnosti u 
sredozemlju (A.Martinet), Jezična srodnost (R. Katičić), Tauto- 
loški rezultati jezičnih dodira (V. Vinja), Bilingvizam kod Lea 
Weisgerbera (S. Žepić), itd. U prikazima obuhvaćena su tada 
poznata djela i članci iz tog područja. 

Peti se broj o kontrastivnosti u jeziku nije nikad pojavio, 
ali se nakon pauze od pet godina ,,Suvremena lingvistika" javlja 
(1972. g.) u novu ruhu i s novim programom, kao časopis koji će 

izlaziti dvaput godišnje po jedan broj ili jednom godišnje u dvo- 
broju. Taj novi oblik časopisa ,,Suvremena lingvistika" počelo je 
uređivati uredništvo u sastavu Rudolf Filipović, Božidar Finka i 
Radoslav Katičić “koji je glavni i odgovorni urednik. ,,Novo ruho", 
grafičko-likovnu obradbu dali su Franjo Mesaroš i Željko Tomlja- 
nović, a izdavači su, pored ZLK Hrvatskoga filološkog društva, 
Institut za lingvistiku Filozofskog fakulteta u Zagrebu i Školska 
knjiga iz Zagreba. Uz financijsku pomoć Fonda za naučni rad 
SRH od god. 1972, a kasnije Republičke zajednice za znanstveni 
rad SRH (SIZ VII), časopis izlazi redovno, pa je dosad izašlo 14 
brojeva (5—6/1972, 7—8/1973, 9/1974, 10/1974, 11/1975, 
12/1975, 13—14/1976, 15—16/1977, 17—18/1978), 19. i 20. 
su u tisku, a 21. i 22. u pripremi. U toku g. 1979. uredništvu su se 
pridružili kao novi član Dubravko Škiljan i Ljerka Debuš kao 
tajnik uredništva. 

U toku ovih 9 godina svog izlaženja kao redovit časopis 
»Suvremena lingvistika" uspješno ispunjava dva zadatka koja su 
joj namijenili urednici: 1) da bude forum za najstručniju raspravu 
o pitanjima lingvističke znanosti, i 2) da redovitim izlaženjem i 
obavještavanjem o lingvističkom životu poveže sve naše lingviste 
u redovitoj komunikaciji i razmjeni mišljenja i informacija. Dosa- 
dašnja suradnja pokazala je da su naši lingvisti prihvatili svoj 
časopis jer je u dosad tiskanim brojevima (od 5—6 do 17—18) 
objavljeno u rubrici Članci i rasprave 30 članaka, u rubrici Iz 
lingvističke radionice 24 članka, a u rubrici /z svjetske lingvistike 
14 priloga. Prikazano je 31 djelo, a u Kronici zabilježena je djelat- 
nost ZLK i prikazan rad mnogih kongresa, skupova i simpozija. 
U svakom broju objavljuje se anotirana bibliografija u kojoj se 
registriraju časopisi, zbornici i mnoga lingvistička djela raspore- 
đena po lingvističkim područjima. Bibliografija ne teži da bude 
potpuna i iscrpna već odražava interes i mogućnosti svojih autora. 
Ona pokriva razdoblje od god. 1970. do danas. Suradnici ,,Suvre- 
mene lingvistike" su lingvisti iz cijele Jugoslavije i poneki iz ino- 
zemstva; tu su mladi koji tek ulaze u lingvističku znanost i već 

iskusni istraživači. Svima njima ovaj časopis služi kao najbolje 
mjesto da objave rezultate svoga rada, da razmijene mišljenja i da 
se informiraju o svim novim dostignućima suvremene znanosti o 
jeziku. U tome je značenje i vrijednost ,,Suvremene lingvistike", 
a nadamo se da će tu ulogu imati i nadalje u životu naše lingvistike. 


Rudolf Filipović 


»KNJIŽEVNA SMOTRA" 


»Književnu smotru*, časopis Hrvatskoga filološkog društva za 
svjetsku književnost, osnovala je grupa nastavnika Filozofskog 
fakulteta u Zagrebu. Prvi je sastanak uredništva ,, Književne smotre" 
održan 13. lipnja 1969. godine, a njezin je prvi broj izišao u jesen 
iste godine. Sastav uredništva: Sonja Bašić, Miroslav Beker (od 11. 
broja), Aleksandar Flaker, Stanko Lasić (do 22. broja), Zdravko 
Malić, Predrag Matvejević (do 22. broja), Nikola Milićević (do 22. 
broja), Vjekoslav Mikecin (od 3. do 21. broja), Svetozar Petrović 
(do 10. broja), Milivoj Telećan (od 20. broja), Ivo Vidan, Mate 
Zorić i Viktor Žmegač. Glavni je i odgovorni urednik Zdravko 
Malić, tajnik je uredništva Sonja Bašić. Grafički izgled časopisa 
oblikovao je Ivan Picelj. Časopis izlazi četiri puta godišnje, u 
nakladi od 1500 primjeraka, a sufinanciraju ga gradska i republička 
samoupravna interesna zajednica za kulturu i republička samo- 
upravna interesna zajednica za znanost. Izdavač je časopisa Hrvat- 
sko filološko društvo, a od broja 31-32 i Sveučilišna naklada 
Liber. 

Okvirni program časopisa ,,Književna smotra" obuhvaća 
praćenje razvoja književnosti u svijetu, razmatranje značajnih 
ostvarenja svjetske književne baštine sa stajališta suvremenog 
čitaoca, kritiku književnih prijevoda, prikazivanje pojava i ostva- 
renja iz jugoslavenskih književnosti u kontekstu njihove poveza- 








nosti s općim književnim kretanjima u svijetu, bilježenje prisutnosti 
jugoslavenskih književnih tekstova i tema u nejugoslavenskim 
književnostima, prikazivanje u obliku sintetskih članaka onih 
pisaca čije djelo ulazi u okvir književne kulture svakog obrazovanog 
čovjeka. U ,Književnoj smotri“ kontunuirano se objavljuju prije- 
vodi pjesničkih tekstova s uvodnim komentarima i prijevodi eseji- 
stičkih tekstova vezanih za pojedine tematske cjeline našeg časo- 
pisa. Od dosadašnjih 36 brojeva ,,Književne smotre" nekoliko ih 
je uređeno monotematski: o tzv. ,lijevoj književnosti", o orijental- 
nim književnostima, o Aristotelovoj Poetici, suvremeni novelistički 
trenutak, izbor iz poljske novelistike 20. stoljeća. 

Najveći dio prostora ,,Književne smotre" ispunjen je kritičkim, 
esejističkim i znanstvenim tekstovima domaćih autora i u tom po- 
gledu mislimo da je taj časopis obavio i nadalje obavlja značajan 
zadatak okupljanja poznavalaca stranih književnosti, širenja njihova 
kruga novim, osobito mlađim imenima i unapređivanja poznavanja 
stranih književnosti na  hrvatskosrpskom jezičnom području. 
Obavljajući taj zadatak ,,Književna smotra" je mogla, zahvaljujući 
brzom i velikom razvoju književne i lingvističke kulture u našoj 
društvenoj sredini tijekom posljednjih nekoliko desetljeća, ostvariti 
širok uvid iz prve ruke i u ona područja svjetskog književnog 
zemljovida s kojima smo u prošlosti pretežno posredno komunici- 
rali. Mislimo tu prije svega na književnosti i predaju drevnih azijskih 
kultura i na književnosti hispanoameričkog područja. 

Drugo je značajno razlikovno obilježje ,,Književne smotre" 
nastojanje da se s podjednakim interesom razmatraju književni 
tekstovi bez obzira na mjesto i vrijeme njihova nastanka, nastojanje 
da: se izbjegne i novinsko književno pomodarstvo i književno- 
udžbenička suhoparnost. Ogleda se u tom nastojanju aktualna 
prisutnost u suvremenoj svijesti sveukupne književne baštine 
čovječanstva, bez tradicionalne hijerarhizacije duhovnog svijeta 
na metropole i njihove provincije. Listajući nekoliko tisuća strana 
»Književne smotre", može se naći dosta argumenata za onu spoz- 
naju koja na kraju ovoga našeg milenija ,visi u zraku": da smo 





doprli do one prekretnice iza koje će dosadašnja policentrična 
povijest književnosti sve brže i lakše postajati ontologijom knji- 
ževne povijesti, odnosno ontologijom književnosti tout court. 
Gledajući unatrag na jedanaest godišta ,,Književne smotre", 
prvi nam se tekst prvog njezina broja čini višestruko značajnim, 
gotovo simboličnim. U tom eseju iz pera Antuna Polanšćaka, 
našeg neprežaljenog profesora i suradnika, susreće se i miješa 
Proustov aristokratski Combray s kmetskim zagorskim seoskim 
dvorištem, susreću se i preklapaju usprkos ogromnim socijalnim 
i povijesnim razlikama, susreću se i stapaju u ime onog zajedništva 
kojem je ime i sadržaj sim čovjek i u tom čovjeku ono nešto što 
se kod Prousta zove Combray, a kod svakog od nas nekako druk- 
čije, ali što jest uvijek isto — ,izgubljeni kraj davno i zauvijek 
izgubljenog djetinjstva“. Stav kojim je prožet taj Polanšćakov 
Susret s Proustom provlači se poput zlatne niti kroz desetke i 
stotine tekstova objavljenih u ,,Književnoj smotri". Sa svijetom 
književnosti, s njegovim ,,od bronce trajnijim" vrijednostima 
uspijevamo komunicirati bez provincijskog kompleksa manje 
vrijednosti, uspijevamo se uključivati u međunarodnu razmjenu 
književnih dobara na ravnopravnoj nozi, ne umanjujući, ne omalo- 
važavajući ,,tuđa" dostignuća, svjesni svoga prava na mjesto za 
stolom na književnoj gozbi svijeta, sposobni i spremni da slušamo 
drugoga bez samozataje, bez negiranja vlastitog jastva. Taj je stav 
omogućio ,,Književnoj smotri" da izbjegne ulogu književnog 
trgovačkog putnika koji krčmi literammu robu s naljepnicama 
»provjerenih svjetskih firmi", omogućio joj je da se u hrvatskoj i 
jugoslavenskoj književnoj periodici ne osjeća kao strano tijelo 
i da bude bliska našem čitaocu. ' 
Trenutak pokretanja ,,Književne smotre*', tj. kraj šezdesetih 
godina, na svoj se način reflektirao u njezinu profilu. Naime, 
nastala je ,,Književna smotra" u vrijeme kada su se u našoj književ- 
noj periodici sve nametljivije širili tekstovi koji ni po predmetu ni 
po načinu razmatranja nisu imali mnogo zajedničkog s književ- 
nošću, kada se književni tekst sve češće svodio na izliku, na po- 

sredan povod ili za demonstraciju ove ili one filozofske škole 
mišljenja i njezina terminološkog žargona ili za ,,dokazivanje" 
ovog ili onog političkog stava. Da paradoks bude veći, događalo 
se to u sredini koja se tek nedavno bila oslobodila pritiska ,jedinog 
ispravnog kritičkog stajališta" i ostvarila, činilo se, mogućnost 
širokog pristupa značenjskoj i znakovnoj složenosti/zasebnosti 
književnog teksta. Kriza tadašnje književne situacije sadržavala je 
u sebi i dublju, trajniju krizu aksiološkog mišljenja, tj. stav po 
kojem se o predmetu mišljenja može kazati sve ili samo nabraja- 
njem njegovih realno postojećih sastojina ili samo opisom njegove 
»mislene" slike i njezina realnog funkcioniranja. Našavši se u 
procijepu između popisivača kategorijalnog inventara i ideoloških 
pragmatičara raznih boja, književnost se sve više sklanjala u svoj 
jedini ,prirodni rezervat" — među ,obične" književne čitaoce... 

Lišeni iluzije da tadašnjoj kriznoj književnoj i kritičkoj situaciji 
mogu ponuditi neko spasonosno rješenje, pokretači su ,,Književne 
smotre" svojim časopisom jasno željeli samo jedno: da spomenu- 
tom ,običnom"' književnom čitaocu pruže književno i kritičko 
štivo kojim bi on mogao nadopuniti, provjeriti i eventualno produ- 
biti svoje poznavanje književnosti, takvo štivo koje ga od književ- 
nosti ne bi udaljavalo, nego bi ga njoj približavalo, koje njegov 
književni interes ne bi smanjivalo, nego povećavalo. Zato je ,,Knji- 
ževna smotra" od samog početka bila odbojna prema tzv. ,,poli- 
disciplinarnom" i ,,heterodisciplinarnom" pristupu književnom 
tekstu, onom pristupu koji književni tekst izbacuje iz okvira knji- 
ževne kulture, izvan okvira njezine sinkronijske i dijakronijske 
datosti. Takav stav nikako nije značio književnokritički eskapizam, 
bijeg od životne, od društvene zbilje. On je značio upravo suprot- 
no: nastojanje da se na čovjeka kao rodno i društveno biće pogleda 
kroz književni ,omotač* i povjerenje u književnost kao iskazni 
oblik čovjekove prisutnosti u svijetu. Teško je, a vjerojatno i 
prerano prosuđivati koliko je duboko taj stav obilježio profil 
našeg časopisa, ali jedno je čini se posve sigurno: redovitog čitaoca 
»Književne smotre" manje je u njoj iznenadio prijevod drevnog 

akadskog spjeva o stvaranju svijeta nego filozofsko razmatranje 
o katharsis u Aristotelovoj Poetici, 


Zdravko Malić 


»STRANI JEZICI" 
Časopis za unapređenje nastave stranih jezika, 
izdaje Sekcija za strane jezike HFD i Školska knjiga 


Kratak prikaz nastanka, fizionomije i usmjerenja 


Dok pripremamo ovaj ižvještaj krajem 1979. godine, prvi broj 
devetog godišta ,,Stranih jezika" nalazi se u tiskari. Sa zadovolj- 
stvom ističemo da nas 8 godina neprekidnog izlaženja ,,Stranih 
jezika" — sudeći po zanimanju čitalaca i suradnika časopis će 
i dalje izlaziti i razvijati se — ispunja zadovoljstvom i osjećajem 
da radimo koristan posao. 

Časopis je pokrenula grupa entuzijasta, u prvom redu profe- 
sora Filozofskoga fakulteta Sveučilišta u Zagrebu koji su inače 
uvijek nastojali da spoznaje s njihovih znanstvenih područja, bila 
to fonetika, sintaksa, leksikologija, kontakti jezika, gdje god je 
to korisno i moguće prodru i do nastavnika stranih jezika te da im 
te spoznaje posluže izravno u nastavi ili da im prošire teoretsko 
viđenje njihove struke. Uz njih, pokretači časopisa bili su stručnjaci 
iz Republičke prosvjetno-pedagoške službe te profesori iz prakse. 

Na koricama prvog broja časopisa, koji je za tisak pripremljen 
u prosincu 1971. godine, čitamo imena urednika. Glavni je urednik 
Rudolf Filipović, profesor Filozofskoga fakulteta, spiritus movens 
čitavog pothvata, čiji su elan i organizacijske sposobnosti ostavili 
znatnog traga u našoj filologiji. Zamjenik glavnog urednika je 
Antica Menac, profesor ruskoga jezika na Filozofskom fakultetu. 

Urednički odbor sačinjavaju Josip Jernej, profesor talijanskoga 
jezika na Filozofskom fakultetu, Miho Skljarov, tada docent za 
metodiku nastave ruskoga jezika na Filozofskom fakultetu, Da- 
vorka Celmić, Zlatko“ Muhvić, savjetnici republičkih prosvjetnih 
službi, Mirjana Jurčić, tada profesor Pedagoške akademije u Za- 
grebu. Tajnik uredništva je Marka Filipović, asistent Filozofskoga 
fakulteta. 

Svaki član uredništva uređuje ili suuređuje po jednu od sljede- 
ćih rubrika: Lingvistiku, Metodiku, Živu riječ, Naša iskustva, 
Kroniku, Našu poštu, Prikaze knjiga i Bibliografiju. To su rubrike 
koje su s nekim izmjenama ostale u časopisu do danas. 

Glavni urednik Rudolf Filipović potpisuje uvodnik prvom 
broju pod naslovom Zašto izlazimo? Razlog za izlaženje vidi u 
tome što velik broj filologa, stručnjaka za strane jezike, nema 
svoga časopisa, a u časopisu bi oko tri tisuće nastavnika stranih 
jezika u Hrvatskoj moglo naći odgovore na mnoga pitanja iz svoje 
struke i pomoć za svoje stručno unapređivanje. Citiram: 


»Časopis Strani jezici ima osnovni zadatak da pomaže nastav- 
nicima stranih jezika da proširuju i produbljuju svoje stručno 
znanje, da prate razvoj onih grana nauke koje su najviše pove- 
zane s njihovim radom u nastavi a to su lingvistika i metodika; 

* da primjenjuju rezultate tih nauka kad god i gdje god je to 
moguće, pa da proširujući svoje znanje i iskustvo bazirano 
jednako na lingvističkim kao i na metodičkim osnovama, 
unapređuju nastavu upotrebom novih metoda i nastavnih 
pomagala." (str. 1) 


"U daljnjem izlaganju glavni urednik ocrtava fizionomiju časo- 
pisa specificirajući što bi trebalo da donosi pojedina od osam gore 
spomenutih rubrika. Posebno se osvrće na sadržaj i značenje 
rubrike Lingvistika, što je važno u sedamdesetim godinama, kad 
definicije tog termina znatno variraju od jedne škole do druge. 
Termin je ovdje obuhvatan te uključuje teoretsku i primijenjenu 
lingvistiku. 


Sudeći po prilozima, nakladi od oko 3000 primjeraka i uvod- 
niku glavnoga urednika u prosincu 1972. godine, časopis je ispunio 
svoja očekivanja. No u istom uvodniku urednik pledira za više 
informacija od čitalaca s ocjenama korisnosti časopisa. On također 
predlaže anketu koja bi trebala ocijentii časopis i jedno savjeto- 
vanje čitalaca koje bi dalo kritički osvrt na dosadašnju fizionomiju 
časopisa. To je i izvršeno pa se u broju 3/1973. glavni urednik 
zahvaljuje sudionicima u anketi i razgovoru. 

I tako je časopis nastavio s izlaženjem i postao dijelom struč- 
nog ambijenta ne samo u krugu nastavnika stranih jezika u Hrvat- 
skoj nego u čitavoj zemlji. 

U međuvremenu je bilo nekih izmjena u uredništvu. U drugoj 
godini izlaženja mijenja se tajnik uredništva, pa Marku Filipović 
na tom poslu zamjenjuje Olja Perić, asistent na Odsjeku za klasične 
jezike Filozofskoga fakulteta. 

Nakon što je prvi urednički kolegij uradio pet godišta časopisa 
»Strani jezici", dio uredništva traži smjenu. Obrazlažući svoje 
odluke o ostavkama prezauzetošću drugim dužnostima i predlažući 
ljude koji bi ih na poslu mogli zamijeniti, povlače se iz uredništva 
Rudolf Filipović, Antica Menac, Josip Jernej te tajnik uredništva 


Olja Perić. O tome uredništvo časopisa izvješćuje svoje čitaoce u 
uvodniku za dvobroj 1—2 šestog godišta 1977. 


»U času kad časopis Strani jezici ulazi u šestu godinu izlaže- 
nja, kad je sakupio krug vjernih čitatelja i pretplatnika i time 
se afirmirao kao korisno glasilo, nekoliko dosadašnjih članova 
uredništva moralo nas je zbog velike zauzetosti drugim dužno- 
stima ostaviti. Njihov odlazak u uredništvu se osjeća i osjetit 
će se jer se upravo sada događaju kod nas značajna previranja 
u nastavi stranih jezika pa bi njihovo dugogodišnje iskustvo 
u praćenju jezične nastave mnogo značilo u iznošenju našeg 
mišljenja i naših pogleda na spomenute promjene. 

Iz uredništva se povukao jedan od osnivača časopisa i dosa- 
dašnji glavni urednik, prof. dr Rudolf Filipović, čovjek koji 

je proteklih pet godina najviše pridonio tome da naš list 
postigne sadašnju kvalitetu i da našim stručnjacima za strane 
jezike bude čvrst oslonac i pouzdan vodič u njihovu radu. 
Na dužnosti člana uredništva zahvalili su se također prof. dr 
Antica Menac i prof. dr Josip Jernej, koji su od prvog dana 
postojanja časopisa zajedno s glavnim urednikom radili na 
njegovu izgrađivanju. 

Za novog glavnog urednika časopisa izabran je prof. dr Damir 
Kalogjera, a novim članovima uredništva postali su prof. dr 
Stanko Žepić, Anuška Nakić, savjetnik, Ratko Venturin, viši 
lektor, i Yvonne Vrhovac, profesor, kao urednici pojedinih 
rubrika. Za zamjenika glavnog urednika izabran je Zlatko 
Muhvić, profesor, koji će zajedno s dosadašnjim članovima 
uredništva nastojati da še održi potreban kontinuitet. Do 
promjene došlo je i u tajništvu, kad je na mjesto Olje Perić, 
asistenta, koja je vrlo savjesno i uspješno obavljala tajničke 
poslove, ali se također povukla iz opravdanih razloga, izabrana 
Milica Bukarica, profesor." 


U daljnjem tekstu uredništvo izjavljuje da će slijediti uredničku 
politiku dosadašnjeg uredništva. 

To se i potvrdilo nakon što je novo uredništvo pripremilo 
dva puna godišta za tisak, te bi se tekuća urednička politika mogla 
ovako sažeti. U svakom se broju nastoji objaviti kako u rubrici 
Lingvistika tako i Metodika nekoliko radova znanstvenog karak- 
tera odnosno primijenjeno-znanstvenog karaktera. Ovdje dolaze 
u obzir znanstveni radovi jugoslavenskih autora ili prevedeni radovi 
osobite vrijednosti, bilo da su izričito pisani za časopis ili uzeti 
iz nekog manje dostupnog izvora. S druge strane, u rubrikama 
Naša iskustva, Živa riječ, Kronika itd. nastojimo objaviti što više 
priloga iz prakse i za praksu. Želimo pokazati našim čitateljima da 
mogu postati i suradnici časopisa, te da ga osjete kao svoje glasilo 
koje ne zanemaruje praktičnoga nastavnika. Prakticiramo jednu 
inovaciju, a to je uvođenje povremenih rubrika. Kad dobijemo 

polemički materijal objavljujemo ga u rubrici Diskusija. U nekoliko 
smo navrata uveli rubriku Vovosti iz književnosti i kulture gdje se 
pojavljuju kratki prikazi novih knjiga iz područja beletristike. U 
rubrici Razgovarali smo... jednom smo dosada donijeli razgovor 
našeg urednika s jednom nastavnicom iz prakse u vezi s reformom 
nastave koja je u toku, Najveća je pak inovacija uređivanje pojedi- 
nih brojeva, tako da su većinom posvećeni jednom pitanju. Tako 
smo dvobroj 1—2/1979. posvetili jeziku struke, vrlo važnom 
pitanju u vezi s usmjerenim obrazovanjem koje donosi tekuća 
reforma školstva. Reformi nastave stranih jezika unutar reforme 
školstva posvetili smo dio broja 3/1979. U dvobroju 3—4/1978. 
posebno smo pažnju obratili pitanju testiranja i individualizacije 
nastave u školi. S tom ćemo praksom nastaviti kad se ukaže prilika 
i potreba. : 
Uredništvo podupire prosvjetnu politiku koja se trsi da se iz 
naših škola ne izgube neki svjetski jezici koji u njoj imaju dugu 
tradiciju, otvarajući stranice časopisa stručnjacima za sve jezike 
koji se poučavaju. Isto tako uredništvo nastoji da dobije suradnike 


iz svih republika i pokrajina, u čemu je do sada imalo uspjeha. | 


Damir Kalogjera 








. PODRUŽNICE 

Podružnica Hrvatskoga filološkog društva 
u Osijeku 


+ 


Moj tekst neće biti analiza rada Podružnice ni kritičko vrednovanje 
njezina rada, nego informativna retrospekcija od prvih početaka 
aktivnosti Podružnice do njezina ugasnuća, Ja neću ni moći dati 
cjelovitiju sliku djelovanja Podružnice jer o njezinu radu nisu uvijek 
vođeni potrebni zapisnici, niti postoji određena dokumentacija koja 
bi bacila više svjetla na taj rad. 

U povremenim susretima s profesorima zagrebačkog Sveuči- 
lišta rodila se ideja o osnivanju Podružnice u Osijeku. Da bi se ta 
plemenita zamisao realizirala, došao je u Osijek sveučilišni profesor 
Zdenko Škreb. On je održao predavanje o interpretaciji jedne 
Zmajeve pjesme, predavanje koje je pobudilo velik interes slušača. 
(Bila su prisutna 93 prosvjetna radnika.) Profesor Škreb je stigao 
ujedno i kao glasnik časopisa ,,Umjetnost riječi". Časopis je prof. 
Škreb ponio sa sobom u kovčegu i taj broj je bio ubrzo rasprodan. 
Tako je prof. Škreb položio temeljni kamen za buduću Podružnicu 
u Osijeku. 


Njegovo predavanje imalo je nekoliko ciljeva: 


1) On je upoznao osječke prosvjetne radnike s novim struja- 
njima i pogledima na strukturu književno-umjetničkog 
djela. 

2) Ponukao je prosvjetne radnike na ozbiljan znanstveni rad 
uključujući ih u buduću Podružnicu. 

3) Upozorio je prosvjetne radnike da promatraju književno- 
-umjetničko djelo kao fenomen određenoga društvenog 
momenta u kojemu je nastalo i koje ono odražava bez 
obzira na tematiku, angažiranost ili neangažiranost, a uz 
to da uoče i onu drugu, imanentnu stranu književnog djela, 
po čemu ono i jest književno djelo, tj. njegov umjetnički 
izraz. 

4) Upoznao je osječke prosvjetne radnike s imenima Spitzera, 
Kaysera i Staigera, glavnim teoretičarima stilističke škole, 
koju su prihvatili profesori zagrebačkog Sveučilišta, stvo- 
rivši tzv. ,,zagrebačku školu". 


Nedugo zatim pozvani su prosvjetni radnici jugoslavistike 
i jezika na osnivačku skupštinu na kojoj je osnovana Podružnica 
i izabran upravni odbor. Ime društva je glasilo: Hrvatsko filološko 
društvo — Podružnica Osijek. Uskoro je Podružnica dobila pravila 
u kojima je naročito istaknuta svrha društva: proučavanje filolo- 
ških pitanja, lingvistike, povijesti književnosti, teorije književnosti 
i njihove metodike; držanje sastanaka, javnih sastanaka i organizira- 
nje predavanja i tečajeva s područja filologije ; podizanje i organizi- 
ranje stručnog obrazovanja i znanstvene aktivnosti članova; popu- 
larizacija filološke znanosti. 

Ujedno je Podružnica prijavljena upravnim vlastima i regi- 
strirana. Željeli smo u Podružnici okupiti sve intelektualce grada 
koji se interesiraju za filologiju, bez obzira na profesiju, kao i sve 
druge ljubitelje jezika, književnosti i humanističkih znanosti. 
Planirano je da na priredbama povremeno sudjeluju istaknuti 
jezični, literarni i drugi humanistički stručnjaci koje bi nam sredi- 
šnjica Hrvatskoga filološkog društva upućivala na naš zahtjev. 
Nastojali smo da se što veći broj ljudi pretplati na časopise Društva 
(,Jezik" i ,Umjetnost riječi“) kako bismo imali pouzdan izvor 
informacija o suvremenim problemima nauke o jeziku i književ- 
nosti. 


Na prvom sastanku upravnog odbora odlučeno je da se rad 
upravnog odbora odvija ubuduće prvenstveno u okviru radnih 
grupa. Formirane su ove radne grupe: 

1) grupa za metodiku nastave materinskoga jezika i književ- 

nosti, 

2) grupa za publikacije HFD, 

3) grupa za organizaciju predavanja, 

4) grupa za vezu sa središnjicom HFD. 

Rukovodilac svake pojedine radne grupe odgovoran je za rad 
i afirmaciju Podružnice na području djelovanja svoje grupe. Vođeno 
je računa o tome da rukovodioci budu članovi upravnog odbora. 

Rad grupa nije bio djelotvoran, pa je sam posao pao na leđa 
nekolicine agilnih ljudi. 

Drugo predavanje održao je Aleksandar Flaker o stilskoj 
formaciji romantizma. Svoje predavanje započeo je prof. Flaker 
prikazom pojma romantizma u sažetoj ,leksikografskoj' obradi 
posluživši se pri tome radovima drugih autora, ali izlažući svoju 
koncepciju romantizma kao stilske formacije. Primjena te koncep- 
cije romantizma na problematiku hrvatskog narodnog preporoda 
— po mišljenju prof. Flakera — ne da se obuhvatiti pojmom jedne 
evropske stilske formacije. Nakon predavanja nastala je živa i dugo- 
trajna diskusija. 

Nakon toga je održao predavanje prof. Ljudevit Jonke o 
zarezu između nezavisnih rečenica i o zarezu između glavnih i zavi- 
snih rečenica. Predavač se najviše zadržao na pogodbenim, dopu- 
snim, uzročnim i posljedičnim rečenicama, naglašavajući kako sve 
rečenice mogu biti u tijesnoj vezi s glavnim rečenicama, i onda se 
pišu bez zareza, ali ako se ove rečenice osjećaju kao naknadno 
dodane ili imaju poluzavisan odnos prema glavnim rečenicama, 
onda se javlja potreba da se ispred njih stavi zarez. To je predavanje 
bilo najbolje posjećeno (preko 100 prosvjetnih radnika), a diskusija 
je morala biti prekinuta, zbog dužine trajanja. 

Prof. Ivo Frangeš održao je dva predavanja: o problemima 
U našoj lingvistici i o A.G. Matošu. U prvom je predavanju naglasio 
kako ima lingvista ali nema lingvistike kao kompaktne znanstvene > 
grane, kao sustavne i kontinuirane organizirane djelatnosti, planske, 
povezane, funkcionalne i djelotvorne, s istodobno i institucionali- 
ziranom i otvorenom strukturom — nema lingvistike koja bi bila 
više-manje homogen sustav, a ne samo heterogen mehanički zbroj 
diskontinuiranih i izoliranih pojedinaca i zatvorenih krugova. Pri 
kraju je predavač naglasio da nije ništa neobično kako naša zemlja 
postaje sve češći objekt istraživanja stranih učenjaka, kako naša 

kapitalna izdanja izdaju inozemni nakladnici, a pri tome naši 
najbolji kadrovi sve češće unapređuju tuđu znanost i odgajaju tuđe 
kadrove. Autor jest za suradnju, za podjelu rada, ali misli da ona 
upravo takva kakva sad postaje sve karakterističnija ipak nije 
poželjna. 

U predavanju o A.G. Matošu prof. Frangeš je isticao kontra- 
dikcije u Matoševu opusu. Zadržao se na misli kako je Matoš prvi 
naš artist koji je u isto vrijeme bio duboko vezan uz narodni izraz. 
Istaknuo je kako je Matoš objašnjavao svoj negativni sud o Nehajev- 
ljevu romanu Bijeg razlozima jezične čistoće, dajući svoju definiciju 
stila. Završavajući izlaganje Frangeš je naglasio da je Matoševo djelo 
privlačno i čitko i danas, a to dokazuje da je Matoš osim umjet- 
ničke snage imao i pravilnu intuiciju o tome što je i što će biti ona 
norma koju mi i danas uglavnom poznajemo. 

Prof. Sreten Živković održao je predavanje o sintaksi rečenice, 
prof. Josip Torbarina o Shakespeareovu Hamletu, a prof. Mladen 
Engelsfeld o Krležinu Povratku Filipa Latinovicza. 

Zadnje predavanje održao je 6. svibnja 1971. pred 48 osječkih 
nastavnika prof. Miroslav Šicel pod naslovom Periodizacija i pro- 
blemi periodizacije u hrvatskoj književnosti. 

Tim predavanjem Podružnica je završila svoje djelovanje. Rad 
je potpuno zamro, jer su i upravni odbor i članovi usmjerili svoju 
aktivnost na drugi kulturni kolosijek. 


Ivo Bogner 


Podružnica Hrvatskoga filološkog društva u Puli 


Nakon osnutka podružnica HFD u Rijeci i Đakovu i nekim drugim 
mjestima osnovana je, na poticaj profesora Šepića, Lukina, Vincea 
i drugih, podružnica toga društva i u Puli. Osnivačka skupština 
održana je 29. listopada 1954. u Klubu sindikata državnih služ- 








benika (u bivšem Okružnom sudu). Inicijativni odbor za tu je 
priliku objavio prigodni letak pozivajući građane Pule da dođu 
na osnivačku skupštinu. Pozivu se odazvao velik broj građana, 
a prigodno predavanje održao je sveučilišni prof. Mate Hraste, 
koji je došao kao predstavnik središnjice iz Zagreba. Nakon pre- 
davanja razvila se živa i plodna diskusija i o samom predavanju 
i o zadacima HFD. 

Kako nam se sačuvao primjerak letka za spomenutu godišnju 
skupštinu, objavljujemo ga u cijelosti: 


SVIM PRIJATELJIMA HRVATSKOG JEZIKA 


Ljubi, rode, jezik iznad svega, 
U njem živi, umiri za njega! 
P. Preradović 


U Zagrebu već nekoliko godina postoji i radi Hrvatsko 
filološko društvo, koje izdaje i svoj popularno pisani časopis 
pod naslovom: ,,Jezik, časopis za kulturu hrvatskoga književ- 
nog jezika". Svrha je toga društva, kao što stoji u podnaslovu 

. tog časopisa: kultura jezika, a naročito hrvatskoga književnog 
jezika. 

Osim središnjice u Zagrebu osnovano je nekoliko podruž- 
nica u pokrajini. Tako je lanjske godine osnovana podružnica 
toga društva u Rijeci, u Đakovu i t. d. 

Kako je javni život u Puli uslijed talijanske okupacije bio 

* usmjeren u cilju odnarodnjavanja i zatiranja našeg jezika, to su 
se i hrvatska kulturna nastojanja, a jezična napose, tako 
ometala, da danas osjećamo u tome velike praznine. I danas 
još ima Hrvata u Istri, pa i u Puli, koji ne govore svojim mate- 
rinjim jezikom. 

Uopće — mnogi naši ljudi i iz drugih krajeva ne prouča- 
vaju svoj maternji jezik u dovoljnoj mjeri, pa: se opaža u 

“njihovu izražavanju nedostatak trajnog njegovanja tog tako 
značajnog i velikog blaga jednog naroda. 

Da bismo se što svestranije pozabavili raznolikim, važnim 
i zanimljivim jezičnim pitanjima te tako podigli svoju jezičnu 
i književnu kulturu, osnivamo podružnicu Hrvatskog filološkog 
društva u Puli. Nastojat ćemo popularnim, izabranim i aktual- 
nim predavanjima, kao i tečajevima hrvatskog jezika, stila i 
pravopisa, koristiti svojim članovima. Napominjemo, da se 
ne ćemo ograničiti samo na proučavanje hrvatskog jezika, 
iako će to biti jedan od najvažnijih naših zadataka, nego ćemo 
obrađivati i opće jezične probleme. 

Članom našega društva može biti svatko, tko voli svoj 
materinji jezik i kojega zanima lingvistika uopće. Osim profe- 
sora, nastavnika svih struka i učitelja, poželjno je da u naše 
društvo uđu i drugi, koji nemaju možda izravne veze s prouča- 
vanjem jezika, a ipak češće dolaze u priliku, da se pismeno, 
a katkada i usmeno javno izražavaju. Stoga su nam pravnici, 
novinari, glumci, radnici, inženjeri, liječnici, činovnici i svi 
drugi dobro došli. 

Upozorite svoje prijatelje i znance, da dođu na osnivačku 


skupštinu društva, što će se održati u petak 29. X. u 20 sati u“ 


Klubu sindikata drž. službenika (bivši Okružni sud), kojoj će 
prisustvovati i izaslanik središnjice iz Zagreba sveuč. prof. dr 
Mate Hraste. 

Učlanite se u podružnicu Hrvatskog filološkog društva 
u Puli! 

Društvo ima svoje sjedište u prostorijama Naučne biblio- 
teke u Puli. 


INICIJATIVNI ODBOR 


Doista su predavanjima što ih je podružnica organizirala 
prisustvovali brojni građani odnosno članovi Društva, daleko više 
nego što bi se moglo pretpostavljati s obzirom na to da je riječ o 

stručnom društvu. To su bili ne samo učitelji, nastavnici i profe- 
sori, koji su po svojem zvanju bili uže zainteresirani za rad u takvu 
društvu, nego i poveći broj pravnika (među njima i predsjednik 
Okružnog suda dr Nežić), liječnika (tadašnji ravnatelj prim. dr 
M. Duić, prim. dr Jelašić, dr Z. Maretić, unuk profesora Tome 
Maretića, dr V. Ribarić-Vince i drugi), zatim više agronoma, 
farmaceuta i drugih. 


Neka su se predavanja održavala u suradnji s Narodnim sveuči- 
lištem, a pojedini su članovi organizirali i izložbe prigodom nekih 
kazališnih predstava, surađivali u pulskim i riječkim listovima 
objavljujući članke o radu Društva, o jezičnim pitanjima užega 
kraja, objelodanjujući članke o nazivima ulica, pogreškama u 
javnim natpisima i sl. (npr. Z. Vince, A. Šepić i drugi). 

Treba posebno istaknuti uzornu suradnju između Podružnice 
i Središnjice. Tadašnji tajnik HFD prof. Zdenko Škreb bio je 
podružnici u Puli od nemale pomoći. Tadašnjem tajniku Z. Vinceu 
bio je od koristi ne samo savjetima nego je Podružnici slao i neke 
knjige, separate s važnijim člancima, potrebnima i za organizaciju 
predavanja. Aktivna i živa suradnja očitovala se i u češćim izmje- 
nama dopisa i pisama između tadašnjih tajnika, što je sve bilo od 
znatne koristi i primjer međusobne suradnje. 

Brojni članovi Podružnice u Puli bili su pretplaćeni na ,,Jezik", 
pa je o tome u svoje vrijeme donosio potanje obavijesti taj časopis 
za kulturu hrvatskoga književnog jezika. Kao što je rečeno, članovi 
su u većem broju prisustvovali i predavanjima koja su se. pretežno 
održavala u Naučnoj biblioteci (gdje je bilo sjedište), a predavači 
su, osim (već spomenutoga) prof. M. Hraste, bili i prof. Lj. Jonke, 
prof. B. Klaić i drugi. 

Kako se godine 1955. održavalo Savjetovanje slavista u Beo- 
gradu, na kojem je prisustvovalo mnogo stranih i domaćih slavista, 
tajnik Z. Vince opsežno je izvještavao o radu toga Savjetovanja 
(kasnije je ono smatrano kao III međunarodni slavistički konjo) 
na stranicama riječkoga ,,Novoga lista". 

Podružnica je nešto slabije radila kada ju je napustio njezin 
tajnik, a kasnijih je godina više formalno nastavljalo svoje djelo- 
vanje. Predsjednik prof. A. Šepić ipak i dalje ostaje na čelu Po- 
družnice. 

Međutim, kako je vrijeme prolazilo, podružnica pomalo 
zamire te je obnovljena, ili nanovo osnovana, u travnju godine 
1968. u Pedagoškoj akademiji, na poticaj profesora Katedre za 
hrvatski ili srpski jezik i književnost naroda Jugoslavije Ljubice 
Ivezić i Stjepana Vukušića kao i bivših članova omladinskoga 
književnog kluba ,,Istarski borac" Albina Crnoborija, Marijana 
Kalčića i drugih. Na novoj obnovljenoj osnivačkoj skupštini delegat 
središnjice iz Zagreba bio je prof. Radoslav Katičić, 

Podružnica je uspješno počela raditi s predsjednikom prof. 
S. Vukušićem na čelu i tajnikom Veselkom Rubešom. Za rad 
Podružnice vladao je velik interes, posebno među prosvjetnim 
radnicima, studentima i ostalim građanima, pa su predavanja s 
jezičnom i književnom tematikom bila vrlo dobro posjećena. 
Bilo je opet i brojnih novih pretplatnika na časopis ,,Jezik*. 
Ustanovama i poduzećima bio je upućen poziv da se za sve tiskane 
materijale i natpise u gradu obrate članovima Podružnice, struč- 
njacima za jezik, radi lekture, korekture i savjeta, pa je na taj poziv 
bilo dosta odaziva. Sav su taj posao obavljali naši lektori dobro- 
voljno. 

Na godišnjoj skupštini godine 1971. izabrana je za predsjed- 
nicu prof. Ljubica Ivezić, a za tajnicu nastavnica Đurđa Jurčić. 
Novi odbor Podružnice stavljen je pred zamašan zadatak da orga- 
nizira prvo savjetovanje o nekim stručnim i metodskim pitanjima 
u nastavi hrvatskoga ili srpskoga jezika u osnovnoj školi. Zavod za 
unapređenje osnovnog obrazovanja SR Hrvatske i Hrvatsko filo- 
loško društvo iz Zagreba pripremili su program savjetovanja i osigu- 
rali predavače, a Podružnica HFD u Puli izvršila je čitavu organi- 
zaciju u Puli za prihvat i smještaj svih sudionika savjetovanja iz 
osnovnih škola istarsko-riječke regije i gostiju iz Zagreba. To 
izuzetno uspjelo savjetovanje prikazano je dosta iscrpno u ,,Istar- 

skom borcu" godine 1971, u br. 3—4. Iz njega je vidljivo da su 
nastupili ovi predavači: M. Šicel, D. Rosandić, J. Silić, S. Babić, 
J. Kekez, J. Vončina, K. Pranjić, J. Bratulić. 

Podružnica je nastavila lektorirati i korigirati razne članke, 
referate, saopćenja i sl. za koje su se obraćali autori raznih struka, 
zvanja i zanimanja. Organizirano je, među ostalim, i sudjelovanje 
članova podružnice na VII kongresu jugoslavenskih slavista u 
Beogradu uz pomoć Osnovne organizacije sindikata radnika dru- 
štvenih djelatnosti, koji je materijalno pomogao podružnici da 
uputi na kongres prof. Lj. Ivezić i prof. S. Vukušića i nastavnicu 
Z. Vodopiju. Članovi Podružnice HFD-a koji su Kongresu pri- 
sustvovali informirali su svoje članove u Puli o radu Kongresa. 

I u to vrijeme Podružnica je svoje postojanje pored druge 
djelatnosti u potpunosti opravdala i time što je odgovarala i na vrlo 
brojna pitanja iz jezične, odnosno terminološke problematike pul- 
skoga javnog života. 


Zlatko Vince — Ljubica Ivezić 


Podružnica Hrvatskoga filološkog društva u Zadru 


U Zadru, gdje je 1956. godine otpočeo s radom Filozofski fakultet, 
osnovana je na inicijativu zadarskih sveučilišnih nastavnika već 
slijedeće godine Podružnica Hrvatskoga filološkog društva. Odluku 
o osnivanju Podružnice donio je 9. ožujka 1957. inicijativni odbor 
sastavljen od predstavnika Fakulteta (Zlatko Vince, Žarko Mulja- 
čić, Dalibor Brozović, Nikica Kolumbić) i predstavnika zadarskih 
škola (Jeronim Kraljev, Šime Dunatov, Emil Margreiter, Stjepan 
Kaurloto i drugi), aktivnih do tada u Klubu kulturno-prosvjetnih 
radnika Juraj Baraković". Osnivačkoj skupštini Podružnice, 
održanoj 7. travnja, pored pedesetak uzvanika iz Zadra prisustvo- 
vao je i predstavnik Središnjice HFD Ljudevit Jonke, koji je u 





sklopu dobro obavljenih priprema održao predavanje Pravopisni 
i jezični problemi današnjice. Na skupštini su istaknuti osnovni 
zadaci Podružnice (podizanje opće jezične kulture, popularizacija 
književnosti, stručno i naučno uzdizanje članstva), upisani prvi 
članovi (45) i izabran odbor, koji je nakon toga konstituiran u 
sastavu: Ljubomir Maštrović (predsjednik), Miroslav Krava (pot- 
predsjednik), Dalibor Brozović (tajnik), Stjepan Kaurloto (blagaj- 
nik), Zlatko Vince (knjižničar), Vesna Jakić-Cestarić, Jeronim 
Kraljev, Šime Dunatov, Žarko Muljačić, Emil Margreiter, Franjo 
Švelec, Ante Artić, Dževad Alibegović i Valentin Uranija. 

Svestrana aktivnost zadarskih filologa organizirana je odmah. 
Odlučeno je da se stručni rad odvija u dvjema sekcijama: knji- 
ževno-teoretskoj (kojoj je za pročelnika izabran F. Švelec a uskoro 
zatim Mira Janković) i lingvističkoj (M. Kravar). Uz redovni rad 
u sekcijama, gdje su vođene diskusije o različitim filološkim pita- 
njima, jednom u mjesecu održavana su javna predavanja namije- 
njena ponajprije širem krugu slušatelja. 

Prvo predavanje, pod naslovom Smjernice opće lingvistike 
održao je 6. svibnja 1957. Miroslav Kravar, a zatim su slijedila 
izlaganja Mire Janković (Engleska poetska drama), Zlatka Vincea 
(Fran Kurelac), Josipa Torbarine (Da li je Marlowe napisao Shake- 
speareova djela), Mate Suića (Prilog lingvistike ilirologiji), Jevta 
Milovića (Proces pjesničkog stvaranja kod Njegoša) i drugih. 
Plodnom radu doprinosila su gostovanja istaknutih učenjaka iz 
Zagreba, koja će slijediti i narednih godina: Zdenko Škreb: Inter- 
pretacija Cesarićeve lirike, Josip Hamm: Poezija hrvatskih glago- 
ljaša, Zdenko Škreb: Njemačka romantika u sklopu evropske 
romantike, Mate Hraste: O podrijetlu bugarštica prema analizi 
njihova jezika, Josip Hamm: Suvremeni zadaci jugoslavenske 
slavistike. 

Zanimanje za rad u filološkom društvu toliko je poraslo da 
je Podružnica već krajem prve godine postojanja imala 94 člana, 
a i broj pretplatnika na ,,Jezik" i ,,Umjetnost riječi" naglo je 
porastao. Uz ostali rad organizirana su i dva tečaja: tečaj španjol- 

skog jezika i tečaj litavskog jezika s osnovama baltoslavistike. 
Na Prvom kongresu jugoslavenskih slavista u Beogradu podružnica 
je bila zastupljena sa 6 članova, ali ni s jednim referatom. 

Na I godišnjoj skupštini (30. ožujka 1958), kojoj je prisu- 
stvovao i delegat HFD Zdenko Škreb, konstatirano je da je Podruž- 
nica radila uspješno. Ipak nezadovoljstvo je izraženo zbog odnosa 
nastavnika zadarskih škola prema radu u filološkom društvu, pa 
je odlučeno da se radi njihova većeg angažiranja iznađu nove forme 
rada (srednjoškolska sekcija). 

U drugoj godini svoga postojanja, u kojoj su u upravnom 
odboru i s istim funkcijama ostali gotovo svi raniji članovi, Podruž- 
nica je radila još uspješnije, osobito: s obzirom na broj održanih 
predavanja, od kojih su dva bila posvećena 50. obljetnici smrti 
S.S. Kranjčevića. Nakon dvaju sastanaka posvećenih razmatranju 
nacrta pravopisa upućene su primjedbe Pravopisnoj komisiji i bile 
su osobito zapažene. Javna mjesečna predavanja bila su dobro 
posjećivana, ali su i dalje bila aktualna nastojanja da se osigura 
sudjelovanje Podružnice u svim vidovima kulturnog života u gradu. 
Na IV međunarodnom slavističkom kongresu u Moskvi F. Švelec 
referirao je o odnosu Držićeva teatra prema talijanskoj književnosti. 
Zbog svega toga na glavnoj godišnjoj skupštini HFD zadarska je 
Podružnica istaknuta kao najbolja i po brojnosti i po aktivnosti 
i po kvaliteti rada i rezultata. 

Godine 1959. Podružnica je imala 150 članova, a nastojalo 
se uključiti u rad još više građana i studenata jezika i književnosti. 
Najveći je uspjeh Podružnice u toj godini sudjelovanje Zadrana na 
II kongresu jugoslavenskih slavista u Zagrebu, gdje su održali 5 


referata i 2 koreferata: Ljubomir Maštrović: O 'Hvarkinji' i njezinu 


piscu, Franjo Švelec: Marin Držić na suvremenoj sceni, Dalibor 
Brozović: O važnosti baltičkih jezika za slavistiku, osobito za našu 
dijalektologiju, Žarko Muljačić: Naše hibridne dalmatinsko-mle- 
tačke posuđenice, Vesna Jakić-Cestarić: O srednjočakavskoj akcen- 
tuaciji, Janez Rotar: Slovenski i makedonski jezik na hrvatsko- 
srpskom jezičnom području, Zlatko Vince: Današnji zadaci nauke 

o književnom jeziku u Jugoslaviji. Treba istaknuti da nijedan grad 
u Jugoslaviji osim republičkih centara nije bio tako dobro zastup- 
ljen na Kongresu. U težnji da se popravi jezična kultura u cjelo- 
kupnom javnom životu osnovana je i komisija za jezičnu kulturu, 
čiji su članovi (V. Uranija i D. Brozović) o toj problematici pisali 
u lokalnom tisku. 

Sljedeće godine osnovana je Podsekcija za suvremenu lingvi- 
stiku u kojoj se obrađuju značajna djela i članci iz suvremene 
lingvistike, dok se u lingvističkoj sekciji čitaju samo originalni 
znanstveni radovi. Da bi se poboljšala suradnja s nastavnicima 
srednjih škola, osnovana je Sekcija za suradnju sa školama, koja 
već 1961. zamire zbog odlaska njezina rukovodioca Zlatka Vincea. 
Tada se i Podsekcija za lingvistiku spaja s lingvističkom u jednu 
sekciju. Nakon veoma temeljitih priprema zadarski su filolozi 
1961. s mnogo uspjeha sudjelovali na III kongresu jugoslavenskih 
slavista u Ljubljani (Franjo Švelec: Držićeva 'Mande"' prema tali- 
janskoj književnosti, Miroslav Kravar: Aktualni problemi suvre- 
mene lingvistike, Žarko Muljačić: Suvremena dijalektologija i 
etimologija i O imenu grada Dubrovnika, Dalibor Brozović: O 
rekonstrukciji predmigracionog mozaika hrvatskosrpskih dijale- 
kata, Nikola Ivanišin: Dramsko i dramatsko u stvaranju I. Vojno- 
vića, Nevenka Košutić-Brozović: Hrvatska moderna i Przybiszew- 
ski, Ante Muljačić: Dostojevski i književno djelo Augusta Cesarca, 
Nikica Kolumbić: Jedna hrvatska srednjovjekovna osmeračka 
Molitva protiv Turaka", Branko Polić: Osvrt na jezik Tita Brezo- 
vačkog u djelu Matijaš Grabancijaš Dijak", Ljubomir Maštrović: 
Iragedija Merope', Zlatko Vince: Norme suvremenoga hrvatsko- 
srpskog književnog jezika. Prisustvovali su još Jevto Milović, Janez 
Rotar i Ante Franić). Kao primjer navodimo da su od 11 referata 
sudionika iz Hrvatske pročitanih u lingvističkoj sekciji 5 referata 
održali znanstvenici iz Zadra. Predsjednik zadarske podružnice 
HFD od njezina osnutka do 1961. Ljubomir Maštrović zahvalio 
se zbog bolesti na toj funkciji, pa je bio biran za počasnog pred- 
sjednika, a za novog predsjednika izabran je Miroslav Kravar, 

koji na toj dužnosti ostaje do odlaska u inozemstvo u proljeće 
1962. Rad u sekcijama i dalje je bio dobar, ali tzv. velika preda- 
vanja sve su rjeđa, jer se aktiviralo Narodno sveučilište i Matica 
hrvatska, koji su angažirali predavače te nije bilo dovoljno snage 
za rad na više kolosijeka. 

Kako se iz navedenog vidi, rad od 1957. do 1961. bio je 
zaista uspješan. U aktivnostima je sudjelovao lijep broj filologa 
i ljubitelja filologije, kojima je rad u Podružnici pomagao u struč- 
nom i naučnom usavršavanju. 

Počevši od 1962. gotovo je svaki rad u Podružnici zamro, 
osim što su filolozi i dalje nastavili sudjelovati na kongresima, 
a bili su vrlo aktivni i u Usmenoj zadarskoj reviji. 

Inicijativa za ponovno oživljavanje rada HFD u Zadru potekla 
je od ranijih članova podružnice potkraj 1979, pa je nakon obav- 
ljenih organizacijskih priprema u skladu s novim Statutom HFD 
konstituiran Aktiv HFD u Zadru. Za pročelnika Aktiva izabran 
je Miroslav Kravar, za tajnika Josip Lisac, za blagajnika Mirjana 
Šokota, a voditelji sekcija su Nevenka Košutić-Brozović (literarna 
sekcija), Vjekoslav Čosić (lingvistička sekcija) i Mladen Dorkin 
(sekcija za unapređenje nastave jezika i književnosti). 


Josip Lisac 


Podružnica Hrvatskoga filološkog društva 
u Petrinji 


Nakon izvršenih priprema osnovana je 1967. Podružnica HFD 
u Petrinji. Na osnivačkoj su skupštini u ime HFD iz Zagreba bili 
Zdenko Škreb i Radoslav Katičić. Škreb je govorio o historijatu 
HFD a Katičić o suvremenom proučavanju jezika. 

U programu budućega rada kao glavni je zadatak postavljeno 
angažiranje članova na razvijanju jezične i opće kulture u vlastitoj 

sredini. Taj je zadatak ostvarivan preko tribine ,,Aktualni razgovori 
o književnom jeziku i njegovoj primjeni". Tu se raspravljalo o 
primjeni književnog jezika u praksi, o emisijama lokalne radio- 
-stanice, natpisima i reklamama u gradu, o jeziku korespondencije 
radnih organizacija, lokalnoj štampi i sl. Posvećena je posebna 
pažnja stručnom usavršavanju nastavnika i njihovu osposobljavanju 
za uspješan metodički rad na razvijanju jezične kulture — organizi- 
ranjem stručnih aktiva, konzultacija i sastanaka. 

Radi poticanja i pomaganja kulturno-prosvjetnog rada Podruž- 
'nica predviđa suradnju sa srodnim stručnim društvima koja djeluju 
na njezinu području. To su Ogranak Matice hrvatske, Podružnice 
Pedagoško-književnog zbora, Općinsko prosvjetno vijeće, Dom 
kulture ,,Moša Pijade". 

Već u prvoj godini postojanja Podružnica broji 96 članova. 
U njezin rad uključeni su prosvjetni radnici, veterinari, liječnici, 
agronomi, inženjeri, službenici, penzioneri i drugi, slobodno se 
može reći gotovo sva inteligencija u Petrinji. 

Svaki član Podružnice pretplaćen je na časopis ,Jezik" a 
nastavnici joši na časopis ,, Umjetnost riječi". 

U drugoj godini postojanja Podružnica se u Petrinji organiza- 
cijski učvrstila. Broj članova povećan je na 130. Razvijena je 
plodna predavačka aktivnost, a predavači su bili uglavnom iz 
Zagreba. Naročito uspjela manifestacija bila je proslava 400. obljet- 
nice smrti Marina Držića. Tom je prigodom o književnom liku 
Marina Držića govorio Milan Ratković a o jezičnim elementima 
komedije Dundo Maroje Milan Moguš. Za mlade članove Podruž- 
nice predavanje o antičkoj književnosti i suvremenosti održao je 
Vladimir Vratović. : 

U trećoj godini postojanja i rada broj je članova Podružnice 
porastao čak na 190. U rad Podružnice uključili su se mnogi 
nastavnici iz Topuskog, Gline, Siska, Sunje i Novske. Osnovana je 
i omladinska sekcija (učenici i studenti) s ukupno oko šezdesetak 
članova. 

.Još je više nego ranije posvećena briga razvijanju i njegovanju 

jezične i opće kulture. Komisija sastavljena od jezičnih stručnjaka 
pregledala je zajedno s omladinskom sekcijom sve natpise na javnim 
mjestima u gradu i s popisom nepravilnosti uputila molbu Općin- 
skoj skupštini u Petrinji da se pogreške isprave prema predloženim 
rješenjima. 

Mnogo je učinjeno i na raspačavanju časopisi HFD: 300 
primjeraka časopisa ,,Jezik'' i oko 70 primjeraka časopisa ,,Umjet- 
nost riječi" po pojedinom broju. Predavačka je aktivnost u Podruž- 
nici nastavljena nesmanjenom živošću. Predavači su bili: Jure 
Kaštelan o I1.G. Kovačiću, Miroslav Vaupotić o Petru Preradoviću, 
Joža Horvat o putovanju ,,Besom'', Lovro Županović o napjevima 
iz Hektorovićeva Ribanja u svjetlu suvremene muzikološke inter- 
pretacije, Vice Zaninović o Aleksi Šantiću, Josip Badalić o Jurju 
Križaniću, Rudolf Filipović o modernim metodama u nastavi 
stranih jezika. 

Podružnica je razvila korisnu i plodnu suradnju s privrednim 
radnim organizacijama u Petrinji i naročito s Općinskom skupšti- 
nom Petrinja. Bez njihove pomoći teško da bi Podružnica radila 
s toliko uspjeha. 

Posebno je hvale vrijedan dobrovoljni novčani prilog gotovo 
svih članova HFD u Petrinji na ime pomoći HFD-u u Zagrebu za 
Zlatnu knjigu HFD u visini od 1500 n.d. 

I po broju članova i po razvijenoj djelatnosti Podružnica je u 
Petrinji bila jedna od najuspješnijih podružnica HFD u SR Hr- 
vatskoj. 


Podružnica Hrvatskoga filološkog društva u Rijeci 


Od svog osnutka, u siječnju 1969. godine, Podružnica je HFD 
usmjerila djelatnost uglavnom u dva pravca. Prije svega, stavila je 
na dnevni red potrebu da se članovi i ostali zainteresirani upoznaju 
s neobično bogatim razvojem suvremene lingvističke misli u 

svijetu. U tu su svrhu organizirana brojna predavanja i susreti s 
poznatim lingvistima i sveučilišnim nastavnicima pretežno iz 
Zagreba. Teme su obuhvatile područja prema kojima su usmjerena 
suvremena ispitivanja jezičnog fenomena u raznim odnosima, 
lingvističkim i nelingvističkim. Dodirnuti su problemi standardi- 
zacije jezika, ponašanja jezika u dodiru, kompjuterizacije i primjene 
rezultata pri vrednovanju jezičnih materijala s gledišta formalne i 
značenjske strukture, stilskih potencijala itd. Unutar nastojanja 
da se sažeto i činjenično prenesu zanimanja za strukturu jezičnog 
fenomena u općim i svjetskim razmjerima, predavači su upućivali 
na mogućnosti ispitivanja i vrednovanja jezičnih pojava u našem 
jeziku i našim sredinama. 

Tako se potaklo zanimanje ne samo za vrednote književnog 
jezika nego i za veoma rasprostranjena jezična zbivanja izvan 
njega. Narječja, svojim domaćim obilježjem, nesumnjivo, stvaraju 
nezaobilaznu atmosferu intimnih dodira, kao i ljubav prema 
zavičaju. U tom su smislu održane večeri i tribine čakavske riječi, 
nerijetko praćene zvucima drevnih sopila, uz sudjelovanje mlađih 
i starijih recitatora, glumaca i književnika amatera. 

Može se reći da je Podružnica svojim djelovanjem na više 
sektora dala poticaj da se na okupu nađu, s jedne strane, korisnici 
jezičnog izraza koji su manje-više znanstveno usmjereni u svome 
poslu, tj. uži krug lingvista, prosvjetnih radnika itd.; s druge strane 
svi oni koji polaze od potreba u svakidašnjem životu, tj. od uloge 
i upotrebe jezika isključivo u komunikacijske praktične svrhe; i, 
napokon, najširi krug ljubitelja domaće čakavske riječi s obzirom 
na nasljeđe, bogatu kulturnu i književnu baštinu koja se obično 
uspješno koristi za potrebe razonode, u trenucima odmora itd. 

Ukratko, sva se djelatnost Podružnice razvijala uz dobru 
volju članova i napore amatera, sudionika u raznim kulturnim 
akcijama. Minimalna financijska sredstva nisu bila dovoljna“da se 
unaprijedi i proširi rad u sekcijama te ostvare sve želje i planovi. 

Podružnica Hrvatskoga filološkog društva 
u Vinkovcima 


Područje djelovanja bilo je prvih deset godina rada vrlo široko: 
raniji kotar Vinkovci, pa su se sastanci, predavanja, radne konzul- 
tacije i prigodne manifestacije Podružnice održavali ne samo u 
Vinkovcima već i u Vukovaru, Županji, Iloku, Otoku, Nijemcima, 
Ivankovu, Tovarniku i dr. 

Kvalitetnija nastava hrvatskog jezika, neposredno djelovanje 
u svim jezičnim pitanjima u životu općine, bili su prvenstveni 
zadaci. Osim rada u sekcijama: za filologiju, za književnopovijesnu 
problematiku, za opću jezičnu kulturu, za uvod u znanstvenoistra- 
živački rad na terenu, djelovao je i odbor za prigodne kulturne 
manifestacije. Ovaj je posljednji tako 1958. pripremio proslavu 
jubileja 100. godišnjice rođenja Josipa Kozarca i tom prilikom je 
Podružnica dala izliti u bronzi svoju prigodnu plaketu, koja je 
dostavljena svim vanjskim suradnicima i Katedri za južnoslavenske 
jezike i književnosti Filozofskog fakulteta u Zagrebu. 

U uskoj suradnji sa Zavodom za školstvo, te Školskim inspek- 
toratom za srednje škole i kulturnu problematiku općine Vinkovci, 
postignuti su vrlo dobri rezultati. 

. Zajednički se pripremalo seminare, filološke i književne večeri 
i organiziralo različite oblike pružanja pomoći u radu Općinske 
skupštine u svim jezičnim pitanjima (natpisi uličnih ploča, nazivi 
pojedinih trgova i ulica, popravci propusta u različitim saopćenjima 
i rješenjima, oglasima i sl.). Članovi sekcije su vodili različite ru- 
brike iz jezika i književnosti u lokalnoj i regionalnoj štampi i 
časopisima. 

Tribina znanstvenih saopćenja istaknutih jezičnih stručnjaka 
i književnih povjesnika bila je osobito posjećena. Tako su osobito 
ostala u sjećanju predavanja profesora zagrebačkog sveučilišta 
Hraste, Jonkea, Frangeša, Škreba, Katičića, Ravlića i dr. Gosto- 
vali su i strani predavači, tako prof. Vilim Frančić, prof. Vladimir 
Wolotkowicz, Lech Pazdzierski i dr. 


128 


Učestvovalo se u pripremi različitih simpozija, a na prigodnim 
skupovima saopćavani su rezultati istraživanja iz područja dijalek- 
tologije, povijesti književnosti i sl. Spomenimo simpozij Doprinos 
Slavonije hrvatskoj književnosti, Benešićeve dane u Iloku, Matoševe 
spomen-dane u Tovarniku, Saopćenja na Zborovima prosvjetnih 
radnika u Vukovaru, Kovačićev jubilej u Vinkovcima, predavanje 
i izložbu o objema Relkovićima u Ivankovu, predavanja o Krleži u 
Osijeku (Teze za temu Krležina mitska Panonija) i dr. 

Prema nepotpunim podacima Podružnica je u najplodnijem 
razdoblju rada organizirala: 79 predavanja, 12 okruglih stolova, 
5 izložbi, inicirala 3 simpozija, inicirala podizanje spomen-ploča 
u 3 slučaja, dvije biste, jedan spomenik, a sama je izdala 1 plaketu. 
Mnogo puta pružena je pomoć prosvjetno-pedagoškoj službi, 
književnim i jezičnim sekcijama mladih, društveno-političkim 
organizacijama i službama informacija. 

Članovi Podružnice sudjelovali su kao referenti i kao sudio- 
nici različitih simpozija i osobito na svim kongresima slavista. 

Perspektiva je plodnijeg rada Podružnice u suradnji sa Centrom 
za znanstveni rad JAZU u Vinkovcima, pa u tom pravcu treba 
ispitati brojne mogućnosti (tribina, izdavački rad, dijalektološka 
istraživanja i sl.). 


Dionizije Švagelj 

Va? 


Članstvo u HFD 


Članom HFD mogao je postati svaki građanin SFRJ koji se bavi 
filologijom ili se zanima za nju. 

Od osnutka 1950. g. pa do ožujka 1953. Društvo je imalo već. 
301 člana, od toga 224 iz Zagreba i 77 izvan Zagreba. 

Broj članova znatno se povećao osnivanjem podružnica, tako 
da je do veljače 1957. Društvo imalo 616 članova, od toga u 
Gospiću 11, u Karlovcu 26, u Puli 46, u Sisku 31, u Vinkovcima 
74 i u Zagrebu 428, od čega 332 srednjoškolska profesora i nastav- 
nika i 71 student. Njima su se kasnije pridružili članovi podružnica 
u Rijeci, Zadru, Splitu, Slavonskom Brodu, Osijeku i Petrinji. 

Članstvom najbrojnija bila je podružnica u Petrinji. U veljači 
1969. Petrinja je imala oko 190 članova, što redovnih što počasnih, 
među kojima su bili obuhvaćeni gotovo svi intelektualni krugovi. 
Našao se tu jedan kraj drugog odvjetnik i veterinar, ekonomist i 
liječnik, sudac i inženjer..., a okupila ih je briga za kulturu mate- 
rinskoga jezika i za kulturni izgled njihova grada. 

Članstvo je i inače bilo strukovno raznovrsno. 

Članarina nije nikada bila visoka, čak ni u vrijeme kada Dru- 
štvo nije za svoju djelatnost, osim za časopise, dobivalo nikakvu 
društvenu dotaciju, a studenti i učenici su imali popust. Potreba 
za sredstvima dovela je do otvaranja Zlatne knjige HFD, u koju 
su se, osim ustanova, upisali i pojedini članovi svojim dobrovoljnim 
prilogom. Bilo je i dobrovoljnih priloga druge vrste. 

Ukidanjem podružnica članstvo izvan Zagreba polako se 
počelo osipati. Najustranije, iako ne više tako brojno, ostalo je 
članstvo iz Petrinje. 

Mnogi članovi, nažalost, nisu prijavljivali promjenu mjesta 
boravka, što je dovodilo i do neredovitog plaćanja članarine, a 
s tim u vezi i do zastarjelosti kartoteke. Sada je kartoteka sređena 
tako da je članstvo razvrstano po godini u kojoj je zadnji put 
plaćena članarina. : 

Danas Društvo ima oko 460 redovitih članova. Aktivnih a 
neregistriranih ima mnogo više. Na njima je da se učlane i da 
redovito plaćaju članarinu, od koje, opet, oni sami, odnosno 
njihova sekcija, mogu imati financijsku korist. Danas je to još 
realnije jer je na posljednjoj izbornoj skupštini Društva, na pri- 
jedlog samih članova, članarina znatnije povećana. 

Na kraju treba reći: Svako Društvo čine zapravo njegovi 
članovi i o njima, o njihovu zalaganju i savjesnosti, ovisi uspjeh 
društva, a uspjeh našega Društva je i naš osobni uspjeh. 


Eugenija Barić 








. Znanscvena 
BIBLKIOCEKHI 

Znanstvena biblioteka 
Hrvatskoga filološkog društva 


Zadnjih smo desetljeća, sve do u naše dane, svjedoci i sudionici 
izuzetno snažnog stvaralačkog razmaha znanstvene misli o jezič- 
nom i književnom fenomenu. I teoretski i metodološki i u nepo- 
srednu praktičnom djelovanju taj je razmah mnogim svojim teko- 
vinama obogatio i neprestano dalje višestruko obogaćuje naš 
spoznajni vidokrug. 

Ni naša sredina nije, dakako, ostala po strani od takva dina- 
mičnog razvoja, već ga je — po mjeri svojih mogućnosti, potreba 
i snaga — nastojala živo pratiti i aktivno se uključivati u nj, rasud- 
beno prihvaćajući njegova opća temeljna načela i pokušavajući ih 
stvaralački primijeniti u rješavanju vlastitih pitanja i problema. 

Golemu je pozitivnu i korisnu ulogu u svemu tome svojom 
organiziranom djelatnošću odigralo i Hrvatsko filološko društvo. 
Protok žive, aktualne i poticajne znanstvene misli o književnom 
i jezičnom fenomenu Hrvatsko je filološko društvo — kao stručno 
društvo hrvatskih filologa — već od samoga svog osnutka osigura- 
valo specifičnom organizacijom rada u sekcijama (slobodna znan- 
stveno problemski utemeljena razmjena mišljenja) i objavljiva- 
njem stručnih i znanstvenih radova u vlastitim časopisima. U 
krilu novoga humanističkog svjetonazora i društvenog odnosa u 
nas hrvatska se suvremena znanstvena misao o jeziku i književnosti 
fomira, razvija i profilira u neprestano otvorenom i kritički živom 
dodiru s razvojem u svijetu, s jedne strane, i u tankoćutnoj okrenu- 
tosti specifično ,,domaćim"' pitanjima i pojavama, s druge. 

Kako je zanimanje za nove poglede na jezik i književnost 
raslo i učvršćivalo se, sve se nužnijom ukazivala potreba za sustavno 
organiziranim praćenjem tog zanimanja na izdavačkom planu. 
Svojim ograničenim prostorom časopisi i povremeni prigodni 
zbornici nisu više ni izdaleka mogli udovoljiti naraslim potrebama. 
U sklopu općih i već poslovičnih poteškoća i nesporazuma u našem 





izdavaštvu te se potrebe nisu uklapale ni u programe i planove 
postojećih izdavačkih kuća. KI 

Stoga je u sve zaoštrenijem obliku sazrijevala svijest o nužnosti 
osnivanja specijalizirane izdavačke kuće usmjerene u prvom redu 
na sustavno objavljivanje opsežnijih znanstvenih i stručnih radova 
s područja proučavanja književnosti i jezika. Tu je zadaću u velikoj 
mjeri na sebe preuzela novoosnovana Sveučilišna naklada Liber pri 
Zavodu za znanost o književnosti Filozofskog fakulteta Sveučilišta 
u Zagrebu. Najpreče su potrebe u izdavanju znanstvenih. djela 
time — bar u prvo vrijeme — bile donekle zadovoljene. No dalji 
je razvoj i lingvistike i znanosti o književnosti — uključivši u sebi 
širok front mlađih i posve mladih proučavalaca raznovrsnih, kat- 
kada i uže specijaliziranih područja — zahtijevao i dalju diferenci- 
jaciju; odnosno specijalizaciju temeljne izdavačke orijentacije. 

U takvim se okolnostima posve logično i prirodno — kao 
intenziviranje i proširivanje dotadašnje djelatnosti Hrvatskoga 
filološkog društva — javila ideja o potrebi pokretanja posebne 
biblioteke u kojoj bi se objavljivala djela mlađih i sasvim mladih 
znanstvenih radnika. Ideja o osnivanju takve biblioteke s radošću 
je pozdravljena i svesrdno prihvaćena od članstva Hrvatskoga filo- 
loškog društva i njegovih upravnih organa, a naišla je i na razumi- 
jevanje i punu podršku šire društvene zajednice te je u skladu s 
tim uskoro došlo i do njezine realizacije. 


Biblioteka je osnovana koncem. 1970. godine pod nazivom 


Znanstvena biblioteka Hrvatskoga filološkog društva. Na temelju 
odluke upravnog odbora HFD inicijativu o pokretanju Biblioteke 
proveli su u djelo Franjo Grčević i Zdravko Malić, a veliku im je 
pomoć u tome — razumijevanjem, susretljivošću i pronalaženjem 
dodatnih izvora financiranja u početnoj fazi — pružio inž. Boris 
Bakrač, tadašnji potpredsjednik Izvršnog vijeća Sabora Socijali- 
stičke Republike Hrvatske. U inicijalni fond za pokretanje. Biblio- 
teke novčana su sredstva priložili pojedini prinosnici i podružnice 
Hrvatskoga filološkog društva. Prva je knjiga u Biblioteci objavljena 
nedugo nakon njezina osnivanja: odmah početkom 1971. godine. 

Izdavač Znanstvene biblioteke je Hrvatsko filološko društvo. 
Za izdavača odgovara predsjednik Društva, osoba koja se nalazi 
na toj funkciji u času kad pojedina knjiga izlazi iz tiska. Nepo- 
srednu brigu oko uređivanja Biblioteke — počevši od pribavljanja 
i preuzimanja rukopisa preko brige o provedbi recenzentskog 
postupka i predaje rukopisa u tisak sve do izlaska knjige iz tiska — 
preuzima na sebe urednički odbor, sastavljen od tri člana izabrana 
od upravnog odbora HFD. Tiskarske i distribucijske usluge Biblio- 
teci pruža Sveučilišna naklada Liber, a novčana se sredstva za 
objavljivanje pojedinih svezaka (knjiga) namiču prijavljivanjem 
svakoga pojedinačnog uređenog rukopisa na javno raspisan godišnji 
natječaj Republičke interesne zajednice za znanstveni rad SR 
Hrvatske (SIZ VII), čija Komisija za izdavačku djelatnost nakon 
ocjenjivačkog postupka odobrava novčana sredstva u iznosu dovolj- 
nom da se (otprilike) pokriju tiskarski troškovi. 

Biblioteka je zamišljena i pokrenuta u prvom redu kao znan- 
stvena tribina kojom se omogućuje objavljivanje (uglavnom prvih) 
knjiga mlađim i sasvim mladim znanstvenim radnicima koji u 
znanstvenom istraživanju poduzimaju svoje prve ozbiljnije korake. 
U sklopu same koncepcije Biblioteke s obzirom na disciplinarno- 
tematski određenu vrstu tekstova predviđenih za objavljivanje vodi 
se računa o tome da pri objavljivanju podjednako budu zastupljeni 
i književnoznanstveni i lingvistički tekstovi. | 

Dosada je — od 1971. do 1979. — u Biblioteci objavljeno 
sedam svezaka (knjiga), što obasiže ukupno 1340 stranica znanstve- 
noga teksta i stručno obrađene dokumentacije. Sve su knjige 
formata 20 x 12 cm, broširana uveza. Na hrptu svake knjige otisnut 
je naziv Znanstvena biblioteka i redni broj izlaženja pojedinog 
sveska od 1 'do 7. U samom dnu hrpta stilizirana je malim štampa- 
nim slovima u kratici oznaka izdavača, Hrvatskoga filološkog 
društva. Od šestog sveska na hrptu je uz navedene oznake otisnuto 
još i ime i prezime autora i naslov djela. Omotne su stranice svake 
knjige u drugačijoj boji. Pojedina knjiga u Biblioteci izlazi u nakladi 
od oko 1000 primjeraka, uz izuzetak zadnjih dvaju svezaka kojima 
je naklada (nažalost) samo 500 primjeraka. 

Biblioteku likovno oprema akademski slikar Josip Vaništa, a 
tehnički se urednici, lektori i korektori mijenjaju od sveska do 
sveska. 

Knjige su u Biblioteci izlazile ovim redom: 


1. Dragica Malić, Jezik prve hrvatske pjesmarice, 1972*, 
235 str. 

Urednički odbor: August Kovačec, Zdravko Malić, Josip 

Vončina 

Za izdavača: Miroslav Šicel 


Studiozno pisana filološka rasprava u kojoj se — uz obilno 
kritičko konzultiranje dosadašnje literature — temeljito, do u 
tančine proučava jezik hrvatskih glagoljicom pisanih pjesama iz 
tzv. Pariškog kodeksa iz 14. stoljeća. Pročitavši cjelokupan tekst 
pjesama i navodeći ga uporedo u latiničkoj transliteraciji i suvre- 
menoj transkripciji autorica najprije opisuje grafijsko-ortografske 
osobine samoga teksta a zatim pomno analizira jezik pjesama na 
svim gramatičkim razinama, upotpunjujući tu analizu naznakama 
o leksiku i iscrpnim popisom svih upotrijebljenih riječi i njihovih 
oblika. Riječju: vrijedan prilog proučavanju povijesti hrvatskoga 
jezika. 

2. Franjo Grčević, Književni kritičar i teoretičar Bogdan 

Popović, 1971, 224 str. 

Urednički odbor: August Kovačec, Zdravko Malić, Josip 

Vončina 

Za izdavača: Miroslav Šicel 

Književnoznanstvena monografski iscrpno i pregledno zasno- 
vana studija o jednoj od najzanimljivijih i najkontroverznijih 
ličnosti srpske književnosti i književnog života krajem 19. i po- 





* Iz tehničkih se razloga — zbog težine sloga — knjiga Dragice Malić 
pojavila nekoliko mjeseci kasnije od Grčevićeve knjige. 

četkom 20. stoljeća. Analizom kritičarsko-teoretičarske djelat- 
nosti Popovićeve autor pokušava donekle ,,neutralizirati' zaoštre- 
nost dosadašnjih u literaturi vrlo oprečnih stavova i mišljenja o 
B. Popoviću i objektivnije mu odrediti mjesto u srpskoj književnoj 
kritici i teoriji. Za proučavatelje djela B. Popovića osobito je vri- 
jedna iscrpna bibliografija radova B. Popovića i radova o B. Po- 
poviću. 


3. Zlata Bogdan, Aorist u romanima Mirka Božića, 1977, 
148 str. 

Urednički odbor: August Kovačec, Zdravko Malić, Josip 

Vončina 

Za izdavača: Antun Šojat 

Specijalizirana sintaktička studija iz posebno zamršenoga 
područja sustava glagolskih vremena, njihove upotrebe i funkcio- 
niranja u suvremenom hrvatskom književnom jeziku, rađena na 
korpusu tekstova Božićevih romana Kurlani i Neisplakani. Doku- 
mentiranom analizom svestrane i raznovrsne porabe aorista u Boži- 
ćevim tekstovima autorica uvjerljivo pokazuje đa je aorist i te kako 
prisutno i ,živo“ glagolsko vrijeme u suvremenom hrvatskom 
književnom jeziku te da je stoga posve neopravdano smatrati 
kako se njegova upotreba zadržava još samo za stilističku rezervu. 


4. Vida Flaker, Časopisi hrvatskoga modernističkog pokreta, 
1977, 247 str. 

Urednički odbor: Milan Moguš, Anica Nazor, Miroslav Šicel 

Za izdavača: Antun Šojat 


. U svom prvom dijelu, pod naslovom Hrvatski modernistički 
pokret u ogledalu svojih časopisa, knjiga sadrži analitički pouzda- 
nu, kritički odmjereno i znalački pisanu sintetsku književnopovi- 
jesnu bibliografsku studiju o hrvatskom modernističkom pokretu 
S kraja 19. stoljeća, s naglašenom tezom o njegovoj specifičnoj 
jedinstvenosti na širem kulturnom planu. Drugi dio knjige sadrži 
iscrpno obrađenu deskriptivnu bibliografiju priloga objavljenih u 





časopisima toga pokreta. U cjelini nezaobilazan doprinos knji- 
ževnopovijesnom proučavanju tog po mnogo čemu oinng i speci- 
fičnog razdoblja novije hrvatske književnosti. 


5. Prilozi, 1978, 179 str. 

Urednički odbor: Mladen Kuzmanović, Ante Stamać, Antun 

Šojat 

Za izdavača: Antun Šojat 

Šesnaest vrijednih, i tematski i problemski zanimljivih što 
lingvistički što književnoznanstvenih priloga hrvatskih slavista 
Osmom međunarodnom slavističkom kongresu u Zagrebu 1978. 
godine. 


6. Mirko Peti, Predikatni proširak, 1979, 180 str. 
Urednički odbor: Milan Moguš, Anica Nazor, Miroslav Šicel 
Za izdavača: Anica Nazor 


Sintaktička studija o dosada pojmovno i terminološki nedo- 
voljno precizno određenoj i slabo proučenoj kategoriji (predikat- 
nog proširka) u rečeničnom ustrojstvu hrvatskoga ili srpskoga 
jezika rađena na odabranom korpusu tekstova hrvatskoga književ- 
nog jezika. 


7. Miroslava Tušek, O pjesničkom djelu Zvonka Milkovića, 
1979, 139 str. 

Urednički odbor: Milan Moguš, Anica Nazor, Miroslav Šicel 

Za izdavača: Anica Nazor 


Književnokritička monografska studija o jednom od sudionika 
Hrvatske mlade lirike regionalistu, Gričaninu i Varaždincu Zvonku 
Milkoviću. Analizom cjelokupna pjesničkog opusa Milkovićeva 
autorica otkriva vrijednosti koje je dosadašnja kritika o Milkoviću 
ili (neopravdano) zanemarivala ili pak (nepravedno) prešućivala. 


Osim navedenih, dosada objavljenih tia u 1980. bit će u 
Biblioteci objavljene joši ove: 

8. Marica Čunčić, Stilematika Kolarove proze 
9. Dubravka Ugrešić, Nova ruska proza 
10. Dunja Fališevac, Hrvatska srednjovjekovna proza 
11. Eugenija Barić, Imeničke složenice neprefiksalne i nesu- 
fiksalne tvorbe 


Navedimo na kraju još i to da je većina objavljenih knjiga u 
Znanstvenoj biblioteci popraćena u našoj stručnoj javnosti povolj- 
nim kritičkim ocjenama. To je samo još jedan dokaz više o oprav- 
danosti dosadašnjih napora oko Biblioteke. I poticaj za još a. 
vornije i dinamičnije nastavljanje jednoga korisnog posla. 


Mirko Peti 

